**БИЕИЙН ТАМИР, СПОРТЫН**

**ТУХАЙ ХУУЛИЙН ХЭРЭГЖИЛТИЙН**

**ҮР ДАГАВАРТ ҮНЭЛГЭЭ ХИЙСЭН ТАЙЛАН**

**2023 он**

АГУУЛГА

Товчилсон үгийн жагсаалт

НЭГ. ТӨЛӨВЛӨХ ҮЕ ШАТ

1.1. Үнэлгээ хийх үндэслэл, шаардлага

1.2. Үнэлгээний шалгуур үзүүлэлт

1.3. Үнэлгээний арга зүй

ХОЁР. ҮНЭЛЭХ ҮЕ ШАТ.

2.1. “Зорилгод хүрсэн түвшин” шалгуур үзүүлэлтийн үнэлгээ

2.2. “Практикт нийцэж байгаа байдал” шалгуур үзүүлэлтийн үнэлгээ

2.3. “Хүлээн зөвшөөрөгдсөн байдал” шалгуур үзүүлэлт

2.5. Хууль тогтоомжийн уялдаа

ГУРАВ. ДҮГНЭЛТ, ЗӨВЛӨМЖ

3.1. Дүгнэлт

3.2. Зөвлөмж

Хавсралт

ТОВЧИЛСОН ҮГИЙН ЖАГСААЛТ

БТСУХ Биеийн тамир, спортын улсын хороо

БГСГ Биеийн тамир, спортын газар

БНСУ Бүгд Найрамдах Солонгос улс

БТСХ Биеийн тамир, спортын хороо

ДАШТ Дэлхийн аварга шалгаруулах тэмцээн

ДЭҮД Допингийн эсрэг үндэсний дүрэм

ЗГТА Засгийн газрын тохируулагч агентлаг

ЗСМ Захиргааны статистик мэдээ

ОНБҮХ Олимпын наадамд бэлтгэх үндэсний хороо

ҮШБ Үндэсний шигшээ баг

ҮСХ Үндэсний статистикийн хороо

УИХ Улсын Их Хурал

ХБНГУ Холбооны Бүгд Найрамдах Герман улс

**НЭГ. ТӨЛӨВЛӨХ ҮЕ ШАТ**

“Биеийн тамир, спортын тухай” хуулийн хэрэгжилтийн үр дагаварт үнэлгээ хийх зорилт нь тус хуулийн хэрэгжилтийн байдалд дүн шинжилгээ хийж, гарч буй хүндрэл бэрхшээлтэй асуудал, нийгэмд үзүүлж буй эерэг, сөрөг нөлөөллийг илрүүлэх, цаашид зохистой үр дүнтэй хэрэгжих, хэрэгжүүлэх боломжит хувилбарыг тодорхойлоход оршино. “Биеийн тамир, спортын тухай” хуулийн хэрэгжилтийн үр дагаварт үнэлгээ хийхдээ Засгийн газрын 2016 оны 59 дүгээр тогтоолын 6 дугаар хавсралтаар баталсан “Хууль тогтоомжийн хэрэгжилтийн үр дагаварт үнэлгээ хийх аргачлал”-ын дагуу үнэлгээг хийж, гүйцэтгэлээ.

Төлөвлөх шатны зорилго нь үнэлгээ хийх хүрээг тогтоож, түүнд тохирсон шалгуур үзүүлэлтийг тодорхойлоход чиглэгдэнэ. Энэ үе шатанд дараах алхмуудыг хийж гүйцэтгэнэ. Үүнд:

* Үнэлгээ хийх шалтгааныг тодорхойлох;
* Үнэлгээ хийх хүрээг тогтоох;
* Шалгуур үзүүлэлтийг сонгож тогтоох;
* Харьцуулах хэлбэрийг сонгох;
* Шалгуур үзүүлэлтийг томьёолох;
* Мэдээлэл цуглуулах аргыг сонгох.

Үнэлгээ хийх асуудлын онцлогоос шалтгаалан эдгээр алхмуудыг бүгдийг гүйцэтгэх буюу дээр дурдсан дарааллыг ягштал баримтлах шаардлагагүй байж болохыг анхаарав.

**1.1. Үнэлгээ хийх үндэслэл, шаардлага**

“Хууль тогтоомжийн тухай” хуулийн 51 дүгээр зүйлийн 51.3 дахь хэсэгт “... хуульд өөрөөр заагаагүй бол хууль тогтоомжийн хэрэгжилтийн үр дагаварт хийх үнэлгээг тухайн хууль тогтоомжийг дагаж мөрдсөнөөс хойш 5 жил тутамд хийх бөгөөд шаардлагатай тохиолдолд дээрх хугацаанаас өмнө хийж болно” гэж заасан бөгөөд хууль балтлагдсанаас хойш дараах хууль зүйн болон практик үндэслэл бий болов.

**Хууль зүйн үндэслэл, шаардлага**

Монгол Улсын Их Хурлын 2020 оны 05 дугаар сарын 13-ны өдрийн 52 дугаар тогтоолоор “Алсын хараа-2050” урт хугацааны хөгжлийн бодлогыг баталж, уг бодлогын хүрээнд салбарын хууль эрх зүйн орчныг нийцүүлэх, боловсронгуй болгох, үзэл баримтлалын түвшинд дараах агуулгыг тусгах шаардлага бий болсон. Үүнд :

Эрүүл, идэвхтэй амьдралын хэв маяг зорилтын хүрээнд

*- Идэвхтэй амьдралын хэвшилтэй иргэн, гэр бүлийг дэмжиж, биеийн тамир, спортын ээлтэй орчныг бүрдүүлнэ.*

*- Хүн амд биеийн тамир, спортын үйлчилгээ үзүүлэх төр, хувийн хэвшлийн түншлэлд суурилсан нээлттэй, уян хатан тогтолцоог бүрдүүлнэ.*

*- Биеийн тамир, спортын үйлчилгээний чанар, гүйцэтгэлд тулгуурласан санхүүжилт, даатгалын тогтолцоо боловсронгуй болсон байна.*

*- Биеийн тамир, спортын салбарт цахим үйлчилгээ нэвтэрч, үндэсний нэгдсэн мэдээллийн сан бүрдсэн байна.*

*- Биеийн тамир, спортын салбарын хүний нөөцийн хөгжил, чадавхжуулалт, дэмжлэгийг нэмэгдүүлнэ.*

*- Биеийн тамир, спортоор хичээллэх, амьдралын зөв дадал хэвшилтэй болгох олон улсын стандарт, шаардлагад нийцсэн, тохилог, таатай орчныг бий болгоно.*

*- Биеийн тамир, спортоор хичээллэх өдөр тутмын амьдралын идэвхтэй дадал хэвшилтэй иргэн, гэр бүлийг төлөвшүүлэхэд хиймэл оюун ухаанд тулгуурласан технологи, үйлчилгээг нэвтрүүлнэ.*

Хууль тогтоомжийн тухай хуулийн 51 дүгээр зүйлийн 51.3 дахь хэсэгт “Энэ хуульд өөрөөр заагаагүй бол хууль тогтоомжийн хэрэгжилтийн үр дагаварт хийх үнэлгээг тухай хууль тогтоомжийг дагаж мөрдсөнөө хойш 5 жил тутамд хийх бөгөөд шаардлагатай тохиолдолд дээрх хугацаанаас өмнө хийж болно” гэж заасан.

Монгол Улсын Их хурлын 2021 оны 01 дүгээр сарын 22-ны өдрийн “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл батлах тухай” 12 дугаар тогтоолын хавсралтын 1.1-ийн 4 дэх хэсэгт “Биеийн тамир, спортын тухай хуулийн төсөл”-ийг хэлэлцүүлэхээр тусгасан.

Монгол Улсын Засгийн газрын 2020-2024 оны үйл ажиллагааны хөтөлбөрийн 2.2.1-д “Хүн амыг хөдөлгөөний дутагдлаас урьдчилан сэргийлэх, эрүүл амьдрах зан төлөвт насан туршийн дадал олгох зорилго бүхий биеийн тамир, спортын хүртээмжтэй үйлчилгээ үзүүлэх төр, хувийн хэвшлийн түншлэлд суурилсан нээлттэй, уян хатан тогтолцоог үндэсний хэмжээнд бүрдүүлнэ” гэж заасан нь Биеийн тамир, спортын тухай хуулийг үзэл баримтлалын түвшинд эргэн харах, шинэчлэх шаардлага үүссэн байна.

Монгол Улсын Ерөнхийлөгчийн 2022 оны 04 дүгээр сарын 05-ны өдрийн “Засгийн газарт чиглэл өгөх тухай” 43 дугаар зарлигт “Эрүүл Монгол Хүн” хөтөлбөрийн боловсруулж, хэрэгжилтийг хангахад авах арга хэмжээний хүрээнд 1.8-д “Иргэд, хүүхэд залуучуудын чөлөөт цагийг зөв боловсон өнгөрөөх, биеийн тамир, спортоор хичээллэх орчин нөхцөлийг бүрдүүлэхэд зохион байгуулалт, хөрөнгө санхүүгийн дэмжлэг үзүүлж, энэ чиглэлээр үйл ажиллагаа явуулж байгаа аж ахуйн нэгж, байгууллагуудыг дэмжин хамтран ажиллах,” тухай чиглэл өгсөн.

Өнөөдөр биеийн тамир, спортын дэлхийн чиг хандлага эрүүл чийрэг бие бялдрын хөгжлөөс гадна, хувь хүний оюун санааны төлөвшил, хүмүүжил, нийгэмд эерэг харилцааг бий болгох, хувь хүн, гэр бүл, байгууллагын соёл, ёс зүй, эрхэм чанарыг тогтоох үндэс, суурь сургалтын арга, ухаан хэмээн тодорхойлж байна.

Иймд дэлхийн чиг хандлага, Монгол улсын хөгжлийн шат, цаг үеийн эрэл хэрэгцээ, зорилтыг тусгасан дээрх эрх зүйн баримт бичгүүдэд нь Биеийн тамир, спортын тухай хуульд нэмэлт өөрчлөлт оруулах хууль зүйн үндэслэл болно.

**Практик үндэслэл, шаардлага**

Олимпын төрлийн спортыг хөгжүүлэхийн сацуу бүх нийтээрээ эрүүл чийрэг, амьдралын зөв дадал, хэвшилтэй болох, бүх нийтийн биеийн тамир, спортыг хөгжүүлэх хууль, эрх зүйн орчин бүрдүүлэх, тухайн хууль тогтоомжийг гардан хэрэгжүүлэх салбарын мэргэжилтэн, боловсон хүчин буюу хүний нөөцөө бэлтгэх, чадавхжуулах талаар тодорхой арга хэмжээг авч хэрэгжүүлэх нэн тэргүүний шаардлага байна.

Биеийн тамир, спортыг хөгжүүлэх бодлогын цөм нь бүх нийтийн биеийн тамир, спортыг хөгжүүлэх замаар иргэдээ эрүүл чийрэг иргэн, дундаж наслалтыг уртасгах, амьдралын зөв, эрүүл, тайван бодит орчныг бүрдүүлэхэд анхаарах, төвлөрөх шаардлагатай болсныг Монгол улсын нийгэм, эдийн засгийн хөгжлийн түвшин, социал хүрээний судалгаанууд харуулж байна.

Биеийн тамир, спортын тухай хуульд нэмэлт өөрчлөлт оруулах дараах практик үндэслэл байна:

Биеийн тамир, спортын чиглэлээр үйл ажиллагаа явуулдаг төрийн бус байгууллага, холбоодоор төрийн зарим чиг үүргийг гүйцэтгүүлэх замаар иргэд, спортоор хичээллэгчдэд хүрэх биеийн тамир, спортын ажил үйлчилгээний хүртээмжийг нэмэгдүүлэх;

Биеийн тамир, спортын салбарт хувийн хөрөнгө оруулалт, санхүүжилтийг нэмэгдүүлэх, зах зээлийн эрүүл, чөлөөт өрсөлдөөнийг нэвтрүүлэх бодлогыг хэрэгжүүлэх;

Олон улс, тив дэлхийн спортын тэмцээн наадам, зохион байгуулах, салбарын хүний нөөцийг бэлтгэх, хөгжүүлэх гэх мэт нийгмийн салбарт хөрөнгө оруулалтыг дэмжих;

Спортын холбоо, спортын клуб, биеийн тамирын арга хэмжээ, спортын тэмцээн, наадмыг ивээн тэтгэх, спортын заал, талбай, түүний дэд бүтцийг барихад болон спортын хэрэглэл, өндөр технологи шаардсан, Монгол улсад үйлдвэрлэх боломжгүй тоног төхөөрөмжийг улсын хилээр нэвтрүүлэхэд төрөөс татварын дэмжлэг үзүүлэхээр заасан хуулийн заалтыг дэлгэрүүлэх, нэмж тодотгох;

Спортын клубын магадлан итгэмжлэлийн тогтолцоог бий болгох шаардлагатай бөгөөд эрүүл мэндээ хамгаалах, урьдчилан сэргийлэх зорилгоор магадлан итгэмжлэгдсэн спортын клубт идэвхтэй хөдөлгөөн, спортоор хичээллэх, чанартай, баталгаатай биеийн тамирын үйлчилгээ авах боломж бүрдүүлэх;

Дасгалжуулагч, арга зүйчдийг бэлтгэх, мэргэжил дээшлүүлэх, тэдний нийгмийн хамгааллын асуудлыг дээшлүүлэх, мөн мэдлэг, ур чадвар, ажлын бүтээмжид тулгуурласан мэргэжлийн зэрэг, шатлалтай болгож үр дүнг үнэлдэг байх, дасгалжуулагчийн шатлалын болон арга зүйчийн зэргийн нэмэгдлийн тогтолцоог бүрдүүлэх;

Мөн түүнчлэн улсын төсвөөс гадна санхүүгийн бусад эх үүсвэрүүдийг бий болгон спортод зарцуулах, түүнд зориулах нийгмийн дэмжлэг, сэтгэлгээг бий болгож, салбарын бүтэц, удирдлага болон спортын холбоо, клубуудын үйл ажиллагаанд бодитой дэмжлэг үзүүлэх замаар орчин цагийн техник технологийн шинэчлэл, шинжлэх ухааны үндэслэлтэй судалгаа, шинжилгээг салбартаа нэвтрүүлэх, нэмэгдүүлэх;

Нийгэмд ёс зүй, хүмүүнлэг боловсролын үлгэр дуурайллыг биеийн тамир, спортын салбар манлайлах үүргийг хуульд тусгах зэрэг асуудлууд байна.

Үндэснийхээ эв нэгдлийг эрхэмлэн дээдэлсэн, **э**рдэм боловсролтой, эрүүл, хүнлэг, хөдөлмөрч, насан туршдаа хөгжих чадвартай, өөрөө хөгжин, нийгмийнхээ хөгжилд хувь нэмрээ оруулдаг иргэнийг төлөвшүүлэхэд биеийн тамир, спортын салбарын үүрэг, хариуцлага нэн чухал тул энэхүү нийгмийн шинэчлэлийг түүчээлэх дэлгэрүүлэх эрх зүйн хөрс суурь нь Биеийн тамир, спортын хууль юм.

**1.2.** **Үнэлгээ хийх хүрээ**

Судалгааг гүйцэтгэхдээ хуулийн бүхий л зүйл, заалтад хэрэгжилтийн үр дагаврын үнэлгээ хийх нь үнэлгээний ач холбогдлыг бууруулдаг. Өөрөөр хэлбэл хэлбэрийн төдий, тулгамдсан асуудалгүй зохицуулалт бүрд үнэлгээ хийснээр судалгааны хүрээ хэт өргөн, судалгааны объект тодорхойгүй, нуршуу болдог. Иймд тус хуулийн хэрэгжилтийг тооцож болохуйц, ач холбогдол бүхий зохицуулалтыг дараах байдлаар сонгон авлаа. Үүнд:

**“Зорилгод хүрсэн түвшин” шалгуур үзүүлэлтийн хүрээнд сонгосон зүйл, заалт**

* *1 дүгээр зүйл.Хуулийн зорилт*
* *6 дугаар зүйл.Засгийн газрын бүрэн эрх*

**“Хүлээн зөвшөөрөгдсөн байдал” шалгуур үзүүлэлтийн хүрээнд сонгосон зүйл, заалт**

* *16 дугаар зүйл.Сургалт-дасгалжуулалтыг удирдан зохион байгуулах*
* *17 дугаар зүйл.Спортын тэмцээн, наадмын зохион байгуулалт*
* *18 дугаар зүйл.Үндэсний шигшээ баг*
* *19 дүгээр зүйл.Хөгжлийн бэрхшээлтэй иргэний биеийн тамир, спортын үйл ажиллагаа*
* *20 дугаар зүйл.Тамирчны эрх, үүрэг*
* *21 дүгээр зүйл.Допингийн эсрэг үйл ажиллагаа*
* *22 дугаар зүйл.Спортын цол, зэрэг*
* *23 дугаар зүйл.Мэргэжлийн спорт*
* *11 дүгээр зүйл.Спортын холбооны чиг үүрэг*
* *12 дугаар зүйл.Спортын клубийн үйл ажиллагаа*
* *13 дугаар зүйл.Аж ахуйн нэгж, байгууллага дахь биеийн тамир, спортын үйл ажиллагаа*
* *14 дүгээр зүйл.Зэвсэгт хүчин, онцгой байдлын болон хууль сахиулах байгууллага дахь биеийн тамир, спортын үйл ажиллагаа*
* *15 дугаар зүйл.Магадлан итгэмжлэх үйл ажиллагаа*

**“Практикт нийцэж байгаа байдал” шалгуур үзүүлэлтийн хүрээнд сонгосон зүйл, заалт**

* *24 дүгээр зүйл.Биеийн тамир, спортын санхүүжилт*
* *25 дугаар зүйл.Биеийн тамир, спортын үйл ажиллагаанд үзүүлэх дэмжлэг*
* *26 дугаар зүйл.Биеийн тамир, спортын барилга байгууламж*
* *27 дугаар зүйл.Биеийн тамир, спортын хууль тогтоомжийн биелэлтэд хяналт тавих*

## **1.3. Үнэлгээний шалгуур үзүүлэлт**

Шалгуур үзүүлэлтийг сонгохын тулд шалгуур үзүүлэлт тус бүрийн ойлголт, онцлог, хоорондын ялгааг харгалзан үзэж, сонгосон шалгуур үзүүлэлт нь “Биеийн тамир, спортын тухай” хуулийн холбогдох хэсэгт үнэлгээ хийх болсон шалтгаантай уялдсан байх, хуулийн хэрэгжилтийг үнэлэхэд оновчтой, бодитой, хэмжиж болохуйц байх гэсэн шаардлагын дагуу дараах дөрвөн шалгуур үзүүлэлтийг сонгох нь тохиромжтой гэж үзлээ. Үүнд:

“Зорилгод хүрсэн түвшин” шалгуур үзүүлэлтийн хүрээнд 1, 6 дугаар зүйлтэй холбогдох асуудал буюу “Биеийн тамир, спортын тухай” хуулийн зорилтын хэрэгжилтийн талаар судлахаар сонгосон.

Тухайн хууль тогтоомж хэрэгжиж эхэлснээс хойших хугацаанд хуулийн зорилго, зорилтдоо хүрсэн эсэхийг энэ үзүүлэлтээр тогтооно.

Хүснэгт 1. “Зорилгод хүрсэн түвшин” шалгуур үзүүлэлтийн хүрээнд сонгосон зүйл, заалт

|  |  |  |
| --- | --- | --- |
| № | **Сонгосон зүйл, заалт** | **Зүйл, заалтын агуулга** |
| 1 | 1 дүгээр зүйл. | Хуулийн зорилт |
| 2 | 6 дугаар зүйл. | Засгийн газрын бүрэн эрх |

“Хүлээн зөвшөөрөгдсөн байдал” шалгуур үзүүлэлтийн хүрээнд Биеийн тамир, спортын тухай хуулийн 11, 12, 13, 14, 15, 16, 17, 18, 19, 20, 23 дугаар зүйлтэй холбогдох асуудлыг судлахаар сонгосон. Тухайн хууль тогтоомжийн зохицуулалт хэрхэн хэрэгжиж байгаа, түүний эерэг болон сөрөг үр дагавар хэрэгжүүлэхэд хүндрэл гарч байгаа эсэхийг тодорхойлно. Өөрөөр хэлбэл, хууль тогтоомжийг нийгэм хүлээн зөвшөөрч, сайн дураар сахин биелүүлж байгаа эсэхийг энэ шалгуур үзүүлэлтээр шалгана.

Хүснэгт 2. “Хүлээн зөвшөөрөгдсөн байдал” шалгуур үзүүлэлтийн хүрээнд сонгосон зүйл, заалт

|  |  |  |
| --- | --- | --- |
| № | **Сонгосон зүйл, заалт** | **Зүйл, заалтын агуулга** |
| 1 | 11 дүгээр зүйл. | Спортын холбооны чиг үүрэг |
| 2 | 12 дүгээр зүйл. | Спортын клубийн үйл ажиллагаа |
| 3 | 13 дугаар зүйл. | Аж ахуйн нэгж, байгууллага дахь биеийн тамир, спортын үйл ажиллагаа |
| 4 | 14 дугаар зүйл. | Зэвсэгт хүчин, онцгой байдлын болон хууль сахиулах байгууллага дахь биеийн тамир, спортын үйл ажиллагаа |
| 5 | 15 дугаар зүйл. | Магадлан итгэмжлэх үйл ажиллагаа |
| 6 | 16 дугаар зүйл. | Сургалт-дасгалжуулалтыг удирдан зохион байгуулах |
| 7 | 17 дугаар зүйл. | Спортын тэмцээн, наадмын зохион байгуулалт |
| 8 | 18 дугаар зүйл. | Үндэсний шигшээ баг |
| 9 | 19 дугаар зүйл. | Хөгжлийн бэрхшээлтэй иргэний биеийн тамир, спортын үйл ажиллагаа |
| 10 | 20 дугаар зүйл. | Тамирчны эрх, үүрэг |
| 11 | 21 дугаар зүйл. | Допингийн эсрэг үйл ажиллагаа |
| 12 | 22 дугаар зүйл. | Спортын цол, зэрэг |
| 13 | 23 дугаар зүйл. | Мэргэжлийн спорт |

“Практикт нийцэж байгаа байдал” шалгуур үзүүлэлтийн хүрээнд Биеийн тамир, спортын тухай хуулийн 24, 25, 26, 27дугаар зүйл буюу Биеийн тамир, спортын санхүүжилттэй холбогдох асуудлыг судлахаар сонгосон болно.

Хүснэгт 3. “Практикт нийцэж байгаа байдал” шалгуур үзүүлэлтийн хүрээнд сонгосон зүйл, заалт

|  |  |  |
| --- | --- | --- |
| № | **Сонгосон зүйл, заалт** | **Зүйл, заалтын агуулга** |
| 1 | 24 дугаар зүйл. | Биеийн тамир, спортын санхүүжилт |
| 2 | 25 дугаар зүйл. | Биеийн тамир, спортын үйл ажиллагаанд үзүүлэх дэмжлэг |
| 3 | 26 дүгээр зүйл. | Биеийн тамир, спортын барилга байгууламж |
| 4 | 27 дугаар зүйл. | Биеийн тамир, спортын хууль тогтоомжийн биелэлтэд хяналт тавих |
| 5 | 28 дугаар зүйл. | Хууль тогтоомж зөрчигчид хүлээлгэх хариуцлага |

“Зардлын өсөлт, бууралт” шалгуур үзүүлэлтийн хүрээнд Биеийн тамир, спортын тухай хуулийн буюу 24, 25, 26, 27 дугаар заалтын зохицуулалтын асуудлыг судлахаар сонгосон. Хууль тогтоомж хэрэгжсэнээр иргэн, хуулийн этгээд, төрийн байгууллага болон улсын төсөвт үүсэж байгаа зардлын өсөлт, бууралтыг тодорхойлно. Энэ шалгуур үзүүлэлтийг хууль тогтоомжийн хэрэгжилттэй холбоотойгоор зардал өссөн, эсхүл буурсан өөрчлөлтийг гаргах үүднээс томьёолно.

Хүснэгт 4. “Зардлын өсөлт, бууралт” шалгуур үзүүлэлтийн хүрээнд сонгосон зүйл, заалт

|  |  |  |
| --- | --- | --- |
| № | **Сонгосон зүйл, заалт** | **Зүйл, заалтын агуулга** |
| 1 | *Судалгааны явцад нэмэлтээр тодорхойлно.* |  |

**1.4. Үнэлгээний арга зүй**

Энэхүү үнэлгээг Засгийн газрын 2016 оны 59 дүгээр тогтоолоор баталсан “Хууль тогтоомжийн хэрэгжилтийн үр дагаварт үнэлгээ хийх аргачлал”-ыг баримтлан хийж гүйцэтгэв. Түүнчлэн “Биеийн тамир, спортын тухай” хуулийн дээр дурдсан зүйл, заалтуудын хэрэгжилтийг судлахдаа эрх зүйн харьцуулалт хийх, задлан шинжлэх (анализ), баримт бичигт дүн шинжилгээ хийх, ярилцлага хийх гэсэн хууль зүйн шинжлэх ухааны судалгааны аргуудыг ашигласан болно.

Түүнчлэн, олон улсын тэргүүн туршлага харьцуулсан судалгаа, гарын авлагаас гадна, төрийн албан хаагчид, төрийн бус байгууллага, иргэдийн төлөөллөөс авсан ярилцлагын судалгааны үр дүнг ашигласан болно.

# **ХОЁР. ҮНЭЛЭХ ҮЕ ШАТ.**

**2.1. “Зорилгод хүрсэн түвшин” шалгуур үзүүлэлтийн үнэлгээ**

“Зорилгод хүрсэн түвшин” шалгуур үзүүлэлтийн хүрээнд 1, 6 дугаар зүйлтэй холбогдох асуудал буюу “Биеийн тамир, спортын тухай” хуулийн зорилтын хэрэгжилтийн талаар судлахаар сонгосон. Тухайн хууль тогтоомж хэрэгжиж эхэлснээс хойших хугацаанд хуулийн зорилго, зорилтдоо хүрсэн эсэхийг энэ үзүүлэлтээр тогтооно.

**1 дүгээр зүйл. Хуулийн зорилт**

* 1. Энэ хуулийн зорилт нь биеийн тамир, спортын салбарын удирдлага, зохион байгуулалт, үйл ажиллагаа, эрх зүйн үндсийг тодорхойлж, биеийн тамир, спортыг хөгжүүлэхтэй холбогдсон харилцааг зохицуулахад оршино.

**2.1.1. Ерөнхий ойлголт**

Биеийн тамир, спортын салбар 2003 онд “Биеийн тамир, спортын тухай хууль”-тай болж төрийн зохицуулалт, дэмжлэгтэйгээр үйл ажиллагаа явуулж, биеийн тамир, спортоор хичээллэх иргэдийн хамрах хүрээ нэмэгдэж, спортын төрлүүд нэмэгдсэн.

Хамрах хүрээ, үйл ажиллагааны чиглэл өргөжихийн хэрээр төрийн зарим чиг үүргийг төрийн бус байгууллагаар гэрээгээр гүйцэтгүүлэх, хувийн хэвшлийн хөрөнгө оруулалтыг татах, иргэдийн спортоор хичээллэх орчин нөхцөлийг сайжруулах зэрэг олон төрлийн харилцааг зохицуулах шаардлага бий болсноор 2017 онд Биеийн тамир, спортын тухай хуулийн шинэчилсэн найруулгыг Монгол Улсын Их хурлаар батлуулан, тус хуулийн 29 дүгээр зүйлийн 29.1 дэх хэсэгт “Энэ хуулийг 2018 оны 01 дүгээр сарын 01-ний өдрөөс эхлэн дагаж мөрдөнө” гэж заасны дагуу мөрдөж байна.

Хууль тогтоомжийн тухай хуулийн 51 дүгээр зүйлийн 51.3 дахь хэсэгт “Энэ хуульд өөрөөр заагаагүй бол хууль тогтоомжийн хэрэгжилтийн үр дагаварт хийх үнэлгээг тухай хууль тогтоомжийг дагаж мөрдсөнөө хойш 5 жил тутамд хийх бөгөөд шаардлагатай тохиолдолд дээрх хугацаанаас өмнө хийж болно” гэж заасан байна.

Монгол Улсын Засгийн газрын тухай хуулийн 24 дүгээр зүйлийн 2 дахь хэсэг, Хууль тогтоомжийн тухай хуулийн 10 дугаар зүйлийн 10.1.2 дахь хэсэг, Монгол Улсын Их хурлын 2021 оны 01 дүгээр сарын 22-ны өдрийн “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл батлах тухай” 12 дугаар тогтоолыг үндэслэн Биеийн тамир, спортын тухай хуульд нэмэлт өөрчлөлт оруулах “Ажлын хэсэг байгуулах тухай” А/07 тоот тушаалыг 2022 оны 12 дугаар сарын 15-ны өдөр Монгол Улсын сайд, Олимп, нийтийн биеийн тамир, спортын үндэсний хорооны дарга гарсан.

Мөн Монгол Улсын Засгийн газрын 2020-2024 оны үйл ажиллагааны хөтөлбөрийн 2.2.1-д “Хүн амыг хөдөлгөөний дутагдлаас урьдчилан сэргийлэх, эрүүл амьдрах зан төлөвт насан туршийн дадал олгох зорилго бүхий биеийн тамир, спортын хүртээмжтэй үйлчилгээ үзүүлэх төр, хувийн хэвшлийн түншлэлд суурилсан нээлттэй, уян хатан тогтолцоог үндэсний хэмжээнд бүрдүүлнэ” гэж заасан нь Биеийн тамир, спортын тухай хуулийг үзэл баримтлалын түвшинд эргэн харах, шинэчлэх шаардлага үүссэн байна.

Монгол Улсын Ерөнхийлөгч, Ерөнхий сайдын зүгээс нийтийн биеийн тамирыг хөгжүүлэхэд онцгой анхаарал хандуулах, спортоор дамжуулан хүн амын эрүүл мэнд, бие бялдрыг хөгжүүлэх, Засгийн газраас дэвшүүлсэн нийгэмд эерэг хандлага төлөвшүүлэх, харилцааны соёлтой байх, эрүүл идэвхтэй амьдралыг сахих, ёс зүйтэй байх, үлгэрлэн манлайлах явдлыг биеийн тамир, спортын салбараас түүчээлэн хэвшүүлэх ажлыг зохион байгуулах чиглэлийн ажлыг хууль, дүрэм, журамд тусган, амьдрал, үйл ажиллагаандаа дадал болгон хэвшүүлэх эрх зүйн бүрдүүлэхээр төлөвлөөд байна.

Учир нь Монгол Улсын Их Хурлын 2020 оны 05 сарын 13 өдрийн дугаар 52 тогтоол "Алсын хараа-2050" Монгол Улсын урт хугацааны хөгжлийн бодлогын баримт бичиг батлагдсан.

Тус хөгжлийн баримт бичиг батлагдсанаар Биеийн тамир, спортын тухай хуулийн 6 дугаар зүйлд заасан Засгийн газрын бүрэн эрхийн хүрээд батлагдсан “Төрөөс биеийн тамир, спортын талаар баримтлах бодлого, Биеийн тамир, спортын хөгжүүлэх үндэсний хөтөлбөр” гэсэн хоёр баримт бичиг хүчингүй болсон.

Бодлого болон хөтөлбөрийн хүрээнд тавсан зорилтуудыг хэрэгжүүлэхээр төлөвлөж байсан.

Монгол Улсын Засгийн газрын 2019 оны 153 дугаар тогтоолоор “Төрөөс биеийн тамир, спортын талаар баримтлах бодлого”-ыг баталсан бөгөөд 2019-2027 оны хугацаанд 2 үе шаттайгаар хэрэгжүүлэхээр дараах зорилтыг дэвшүүлсэн. Үүнд:

* Биеийн тамир, спортыг хүн амын зөв амьдралын хэв маяг, эрүүл аж төрөх ёсны хэрэглээ, ажиллах чадварыг дээшлүүлэх хэрэглүүр болгох;
* Үндэсний шигээ багийн бүх түвшинд тамирчдын ур чадварыг ахиулах, тив, дэлхий олимпод өрсөлдөхүйц чадварыг бий болгох спортын сургалт-дасгалжуулалт, тэмцээн, наадмын шаталсан тогтолцоог боловсронгуй болгох;
* Спортын шинжлэх ухаан болон анагаах ухааны судалгаа, шинжилгээ, туршилтад суурилсан биеийн тамир, спортын үйл ажиллагааг хөгжүүлэх;
* Биеийн тамир, спортын салбарт зохистой түншлэл, салбар хоорондын хамтын ажиллагаанд тулгуурласан удирдлагын оновчтой тогтолцоог сайжруулах, санхүүжилтийн бодлогыг боловсронгуй болгох;

Монгол Улсын Засгийн газрын 2019 оны 335 дугаар тогтоолоор “Биеийн тамир,спортыг хөгжүүлэх үндэсний хөтөлбөр”-ыг баталсан бөгөөд 2020-2023 онд дараах зорилтыг хэрэгжүүлэхээр дэвшүүлсэн. Үүнд:

* Хүн амын зорилтот бүлгүүдийн сонирхол, бодит хэрэгцээнд нийцсэн биеийн тамир, спортын үйл ажиллагаа, бие бялдрын боловсролын хүртээмжийг нэмэгдүүлэх;
* Спортын сургалт-дасгалжуулалт, тэмцээн, наадмын шаталсан тогтолцоог хөгжүүлж, төр, төрийн бус байгууллагын хамтын ажиллагааг сайжруулах, хүний нөөцийг мэргэшүүлэх, тамирчдыг олимп, тив, дэлхийн түвшинд өрсөлдөх чадварыг нэмэгдүүлэх, тамирчин, дасгалжуулагчдын ёс зүйн хариуцлагыг сайжруулах;
* Спортын шинжлэх ухаан, анагаах ухааны судалгаа, шинжилгээ, туршилтад суурилсан биеийн тамир, спортын үйл ажиллагааг хөгжүүлэх суурь тогтолцоог бүрдүүлэх;
* Биеийн тамир, спортын үйлчилгээ үзүүлэх төрийн зарим чиг үүргийг олон улсын спортын холбоогоор хүлээн зөвшөөрөгдсөн спортын холбоо, түүний аймаг, нийслэл, дүүргийн салбар, магадлан итгэмжлэгдсэн спортын клубээр гүйцэтгүүлэх;
* биеийн тамир, спортын санхүүгийн менежментийг сайжруулах, татварын хөнгөлөлт үзүүлэх замаар төсвийн бус санхүүжилтийг нэмэгдүүлэх.

Дээрх зорилтууд нь бодлогын баримт бичигт дурдагдсан зорилтуудыг хэрэгжүүлэх үйл ажиллагаатай уялдаатай бөгөөд Биеийн тамир, спортын улсын хороо нь “Биеийн тамир,спортыг хөгжүүлэх үндэсний хөтөлбөр”-ын хэрэгжилтийг тогтоосон хугацаанд Засгийн газрын хэрэг эрхлэх газарт тайлагнаж байсан.

"Алсын хараа-2050" Монгол Улсын урт хугацааны хөгжлийн бодлогын баримт бичгийн “Амьдралын чанар ба дундаж давхарга” гэсэн гурав дугаар бүлэгт “Эрүүл, идэвхтэй амьдралын хэв маяг”-ийн зорилтыг дэвшүүлсэн бөгөөд Зорилт 3.5.-д “Идэвхтэй амьдралын хэвшилтэй иргэн, гэр бүлийг дэмжиж, биеийн тамир, спортын ээлтэй орчныг бүрдүүлэхийн тулд 2021-2030 оны хооронд I үе шатанд “Биеийн тамир, спортын чанар, хүртээмжтэй, үр дүнтэй тогтолцоог бүрдүүлэх үе” хэмээн заасан байна.

Биеийн тамир, спортын чанар, хүртээмжтэй, үр дүнтэй тогтолцоог бүрдүүлэх зорилт дэвшүүлсэн тул нэгд, Биеийн тамир, спортын салбарын өнөөгийн байдлыг судлах, хоёрт, Биеийн тамир, спортын тухай хуулийн зорилт хэр зэрэг оновчтой томьёологдсон буюу тавьж буй зорилт нь Алсын хараа-2050-д агуулгын талаар нийцэж байгаа эсэхэд дүн шинжилгээ, олон улсын харьцуулсан судалгаа хийх шаардлага урган гарч ирж байна.

**2.1.2. Биеийн тамир, спортын салбарын чанар, хүртээмж, үр дүнгийн судалгаа**

Биеийн тамир, спортын салбарын өнөөгийн байдлыг тодорхой судалгааны тоо баримтад тулгуурлан, чанар, хүртээмж, үр дүнгийн талаар дараах 4-н асуулгын хүрээнд хэмжиж үзье.

* Биеийн тамирыг хөгжүүлэх үйл ажиллагааны хүртээмж;
* Дасгал хөдөлгөөн хийдэг эсэх;
* Дасгал, хөдөлгөөн хийдэггүй үндсэн шалтгаан;
* Биеийн тамир, спортын салбарын үйл ажиллагааны талаарх иргэдийн үнэлгээ;

**Биеийн тамирыг хөгжүүлэх үйл ажиллагааны хүртээмж**

Хүснэгт 1. *Спортоор хичээллэх замаар биеийн тамирыг хөгжүүлэх үйл ажиллагааны хүртээмж хэр байгааг иргэдийн үнэлсэн үнэлгээ, хүйс, насны бүлгээр, дүнд эзлэх хувиар[[1]](#footnote-1)*

|  |  |  |  |  |
| --- | --- | --- | --- | --- |
| **Сонгосон үзүүлэлт** | **Сайн** | **Дунд** | **Муу** | **Мэдэхгүй** |
| **Насны бүлэг** |  |  |  |  |
| 18-24 | **31.8** | 52.3 | 9.4 | 6.5 |
| 25-34 | 25.7 | 53.1 | 13.7 | 7.6 |
| 35-44 | 24.9 | 50.5 | **17.1** | 7.6 |
| 45-54 | 23.6 | 55.4 | 11.2 | 9.8 |
| 55-64 | 24.2 | 57.5 | 11.1 | 7.2 |
| 65+ | **36.2** | 43.6 | 8.5 | 11.7 |
| **Хүйс** |  |  |  |  |
| Эрэгтэй | 30.6 | 51.8 | 11.9 | 5.7 |
| Эмэгтэй | 23.8 | 53.0 | 13.5 | 9.7 |
| **Улсын дүн** | 27.1 | 52.5 | 12.7 | 7.7 |

Спортоор хичээллэх замаар биеийн тамирыг хөгжүүлэх үйл ажиллагааны хүртээмжийг судалгаанд хамрагдсан иргэдийн 27.1 хувь нь “сайн”, 52.5 хувь нь “дунд”, 12.7 хувь нь “муу” гэж үнэлсэн байна.

18-24 насны залуучуудын 31.8 хувь нь , 65 ба түүнээс дээш насны ахмадуудын 36.2 хувь нь “сайн” гэж үнэлсэн нь бусад насны бүлэгтэй харьцуулахад өндөр байна.

Мөн 35-44 насныхны 17.1 хувь нь спортоор хичээллэх замаар биеийн тамирыг хөгжүүлэх үйл ажиллагааны хүртээмжтэй байдлыг “муу” гэж үнэлсэн нь бусад насны бүлэгтэй харьцуулахад хамгийн өндөр байгаа юм.

Хүснэгтээс харахад биеийн тамирыг хөгжүүлэх үйл ажиллагааны хүртээмжийг эмэгтэйчүүд, эрэгтэйчүүдтэй харьцуулахад доогуур үнэлжээ. Өмнөх дурдсанчлан, эмэгтэйчүүдийн хувьд цаг зав, гардаггүй гэсэн шалтгаанаар дасгал, хөдөлгөөн тогтмол хийж чаддаггүй гэж хариулж байсантай уялдуулаад гэрийн ажилтай, нялх хүүхэдтэй эмэгтэйчүүдэд чиглэсэн биеийн тамир, спортын үйл ажиллагааг явуулбал хүртээмж, үр дүн нэмэгдэж магадлалтай байна.

Биеийн тамирыг хөгжүүлэх үйл ажиллагааны хүртээмжийг хэрхэн үнэлж байгааг аймаг, дүүргээр хүснэгт ...-т харуулсан. Хүснэгтээс харахад Сүхбаатар, Төв, Увс аймаг болон Баянгол дүүргийн иргэд дээрх үйл ажиллагааны хүртээмж сайтай гэж үнэлсэн байна. Эсрэгээрээ, Говьсүмбэр, Дорноговь, Дундговь аймгийн иргэд хүртээмж муутай гэж үнэлсэн нь улсын дунджаас 2-3 дахин их байлаа.

Хүснэгт 2. *Спортоор хичээллэх замаар биеийн тамирыг хөгжүүлэх үйл ажиллагааны хүртээмж хэр байгааг иргэдийн үнэлсэн үнэлгээ, аймаг, дүүргээр, дүнд эзлэх хувиар*

|  |  |  |  |  |
| --- | --- | --- | --- | --- |
| **Аймаг, дүүрэг** | **Сайн** | **Дунд** | **Муу** | **Мэдэхгүй** |
| Архангай | 27.1 | 52.5 | 12.7 | 7.7 |
| Баян-Өлгий | 21.9 | 54.8 | 16.4 | 6.8 |
| Баянхонгор | 31.7 | 48.4 | 12.4 | 7.5 |
| Булган | 31.2 | 56.8 | 5.6 | 6.4 |
| Говь-Алтай | 21.8 | 55.6 | 12.1 | 10.5 |
| Говьсүмбэр | 11.1 | 37.5 | **29.2** | 22.2 |
| Дархан-Уул | 30.6 | 56.5 | 10.9 | 2.0 |
| Дорноговь | 20.4 | 49.0 | **24.0** | 6.6 |
| Дорнод | 22.4 | 55.2 | 13.8 | 8.6 |
| Дундговь | 16.7 | 57.4 | **20.4** | 5.6 |
| Завхан | 24.6 | 50.7 | 17.9 | 6.7 |
| Орхон | 4.1 | 75.3 | 10.3 | 10.3 |
| Өвөрхангай | 9.0 | 74.6 | 11.9 | 4.5 |
| Өмнөговь | 23.3 | 56.1 | 11.7 | 8.9 |
| Сүхбаатар | **42.0** | 50.0 | 2.0 | 6.0 |
| Сэлэнгэ | 17.1 | 63.2 | 11.8 | 7.9 |
| Төв | **73.5** | 5.9 | 2.9 | 17.6 |
| Увс | **44.6** | 31.1 | 16.2 | 8.1 |
| Ховд | 23.4 | 59.7 | 10.4 | 6.5 |
| Улаанбаатар хот | 27.0 | 58.7 | 11.1 | 3.2 |
| Багахангай | 34.0 | 50.0 | 9.1 | 7.0 |
| Баянгол | **64.3** | 31.4 | 1.4 | 2.9 |
| Баянзүрх | 33.3 | 35.2 | 14.8 | 16.7 |
| Налайх | 26.7 | 56.7 | 7.5 | 9.2 |
| Сүхбаатар | 33.9 | 50.8 | 10.2 | 5.1 |
| Хан-Уул | 10.4 | 70.8 | 16.7 | 2.1 |
| **Улсын дүн** | **27.0** | **57.1** | **9.5** | **6.3** |

**Дасгал хөдөлгөөн хийдэг эсэх**

Дасгал хөдөлгөөн тогтмол хийдэг хүн амын хувийг сонгосон үзүүлэлтүүдээр график 1-д харуулав. Судалгаанд хамрагдсан нийт хүн амын 59.4 хувь буюу 10 хүн тутмын 6 нь дасгал, хөдөлгөөн тогтмол хийдэг байна. Тогтмол дасгал, хөдөлгөөн хийдэг хүн амын хувь хүйс болон насны бүлгээр ялгаатай байна.

Тодруулбал, эрэгтэйчүүд (66.6 хувь), 18-24 (72.4 хувь) болон 55-64 (68.8 хувь) насны хүн амын хувьд дасгал, хөдөлгөөн тогтмол хийх нь өндөр хувьтай байгааг зургаас харж болно. 25-44 насны хүн амын ердөө тал хувь нь дасгал хөдөлгөөн, тогтмол хийдэг гэж хариулсан байна.

График 1. *Дасгал, хөдөлгөөн тогтмол хийдэг эсэх, хүйс, насны бүлгээр, хувиар*



Зураг 1-ээс харахад 55-64-өөс бусад насны бүлгийн хувьд дасгал, хөдөлгөөн тогтмол хийдэг эрэгтэйчүүдийн хувь эмэгтэйчүүдтэй харьцуулахад өндөр байна. Тэр дундаа 25-54 насныхны хувьд дасгал, хөдөлгөөн тогтмол хийдэг эмэгтэйчүүд, эрэгтэйчүүдийн хувийн зөрүү өндөр байна.

Энэ нь тухайн насны эмэгтэйчүүдийн хувьд гэрийн ажил, үр хүүхдэдээ илүү цаг зарцуулдагтай холбоотой байх магадлалтай.


График2. *.Дасгал, хөдөлгөөн тогтмол хийдэг хүн амын хувь, хүйс, насны бүлгээр*



Дасгал, хөдөлгөөн тогтмол хийх нь хүн амын ажил эрхлэлтийн байдалтай ямар хамааралтай байгааг харах зорилгоор зураг 3-д харуулсан. Үүнээс харахад ажилгүй, хувиараа хөдөлмөр эрхэлдэг, хувийн хэвшлийн аж ахуйн нэгжид хөдөлмөр эрхэлдэг, эрүүл мэндийн байгууллагад хөдөлмөр эрхэлдэг хүмүүсийн хувьд дасгал, хөдөлгөөн тогтмол хийх нь бага байдаг байна.

Тиймээс нийтийн биеийн тамирын чиглэлээр аливаа хөтөлбөр боловсруулахдаа хувийн хэвшлийн аж ахуйн нэгж, байгууллагуудад уриалга гарган хамтран ажиллах нь үр дүнтэй байж болох юм.


График 3. *Дасгал, хөдөлгөөн тогтмол хийдэг судалгаанд хамрагдсан хүн амын хувь, ажил эрхлэлтийн байдлаар*



Судалгаанд хамрагдсан хүн амын хувьд биеийн тамир, спортоор хичээллэх нь хэр чухал болохыг үнэлсэн үнэлгээ болон дасгал, хөдөлгөөн тогтмол хийж байгаа эсэхтэй нь ямар хамааралтай байгааг график 4-д харуулав. Зургаас харахад биеийн тамир, спортоор хичээллэх нь чухал гэж боддог ч гэсэн бодит байдал дээр дасгал, хөдөлгөөн тогтмол хийж чадахгүй байгаа иргэд нэлээд хувь байна.

Тодруулбал, судалгаанд хамрагдсан 10 хүн тутмын 4 нь биеийн тамир, спортоор хичээллэх нь маш чухал, чухал гэж боддог хэдий ч дасгал, хөдөлгөөн тогтмол хийдэггүй байна.


График 4*. Биеийн тамир, спортоор хичээллэх нь хэр чухал болохыг үнэлсэн байдал, судалгаанд хамрагдсан хүн амын өөрсдийнх нь дасгал, хөдөлгөөн тогтмол хийдэг эсэхээр, дүнд эзлэх хувиар*



**Дасгал, хөдөлгөөн хийдэггүй үндсэн шалтгаан**

Улаанбаатар хотоос судалгаанд хамрагдсан хүн амын ердөө 4.6 хувь нь фитнес клубт дасгал, хөдөлгөөн хийдэг гэж хариулсан байна. Уг үзүүлэлт нь улсын дунджаас 2 дахин бага байгааг анхаарах хэрэгтэй юм. Монгол Улсын хүн амын талаас илүү хувь нь амьдардаг тул фитнес клубийн тоо их байсан ч хүртээмж бага байх магадлалтай. Нөгөө талаас фитнес клубүүд нь төлбөртэй тул амьжиргаа, санхүүгийн асуудалтай шууд хамааралтай юм.

График 5. *Дасгал, хөдөлгөөн хийдэггүй үндсэн шалтгаан, дүнд эзлэх хувиар*



Дасгал, хөдөлгөөн хийдэггүй үндсэн шалтгааныг сонгосон үзүүлэлтээр хүснэгт 3-т харуулсан. Эрэгтэйчүүдийн хувьд орчин бүрдээгүй (24.8 хувь), тоног төхөөрөмж, хэрэглэл байхгүй (15.9 хувь) гэж хариулсан хувь нь эмэгтэйчүүдтэй харьцуулахад өндөр байна.

Үүнтэй уялдаад эмэгтэйчүүдийн хувьд цаг зав гаргаж чаддаггүй (45.2 хувь), яаж дасгал хийхээ мэддэггүй (13.8 хувь) шалтгаанаар дасгал, хөдөлгөөн хийхгүй байгаа эмэгтэйчүүдийн хувь эрэгтэйчүүдтэй харьцуулахад 3.8-4.5 пунктээр өндөр байгаа нь хүснэгтээс харагдаж байна.

Дасгал, хөдөлгөөн хийхгүй байгаа шалтгааныг насны бүлгээр мөн ялгаатай байв. Тодруулбал, 18-24 насныхны хувьд орчин бүрдээгүй (27.5 хувь), санхүүгийн асуудал (13.4 хувь) гэсэн шалтгаанууд нь бусад насны бүлэгтэй харьцуулахад өндөр байв. 25-44 насныхны хувьд цаг зав гаргаж чаддаггүй шалтгаанаар дасгал, хөдөлгөөн хийхгүй байх тохиолдол их буюу 46.8-47.7 хувь байна. Энэ насны бүлгийнхэн ажил хөдөлмөрт илүү цаг зарцуулдаг мөн шинэ залуу гэр бүлүүд үр хүүхдэдээ цаг хугацаа зарцуулах хэрэгцээ шаардлага гардагтай холбоотой байх талтай.

Харин 45, түүнээс дээш насныхны дунд дасгал яаж хийхээ мэддэггүй гэж хариулсан хүн амын хувь 13.8-36.2 хувь байгаа нь бусад насны бүлэгтэй харьцуулахад өндөр байна. Энэ насныханд зориулсан дасгал, хөдөлгөөн хэрхэн хийх видео бичлэгүүд зааварчилгаа хийж, олон нийтийн сүлжээгээр цацаж болох юм.

Дасгал, хөдөлгөөн хийхгүй байгаа үндсэн шалтгааныг ажил эрхлэлтийн байдлаар хүснэгтээс дэлгэрүүлэн харж болно.

Хүснэгт 3*. Дасгал, хөдөлгөөн хийдэггүй үндсэн шалтгаан, хүйс, насны бүлэг, ажил эрхлэлтийн байдлаар, дүнд эзлэх хувиар*

|  |  |  |  |  |  |
| --- | --- | --- | --- | --- | --- |
| Сонгосон үзүүлэлт | Цаг зав гаргаж чаддаггүй | Орчин бүрдээгүй | Тоног төхөөрөмж хэрэглэл  байхгүй | Яаж дасгал хийхээ  мэддэггүй | Санхүүгийн асуудал |
| **Насны бүлэг** |  |  |  |  |  |
| 18-24 | 33.7 | **27.5** | 14.8 | 10.7 | **13.4** |
| 25-34 | **47.7** | 24.8 | 10.7 | 9.3 | 7.5 |
| 35-44 | **46.8** | 19.9 | 14.4 | 10.8 | 8.0 |
| 45-54 | 42.1 | 23.7 | 14.5 | **13.8** | 5.9 |
| 55-64 | **47.4** | 12.8 | **19.2** | **15.4** | 5.1 |
| 65+ | 29.3 | 20.7 | 6.9 | **36.2** | 6.9 |
| **Хүйс** |  |  |  |  |  |
| Эрэгтэй | 40.7 | **24.8** | **15.9** | 10.0 | 8.6 |
| Эмэгтэй | **45.2** | 21.6 | 11.0 | **13.8** | 8.5 |
| **Ажил эрхлэлтийн байдал** |  |  |  |  |  |
| Төрийн байгууллагад | 47.7 | 27.8 | 11.6 | 6.1 | 6.8 |
| Төрийн бус байгууллагад | 42.9 | 22.6 | 14.3 | 9.5 | 10.7 |
| Хувийн хэвшлийн аж ахуйн нэгжид | 53.8 | 18.5 | 7.7 | 13.1 | 6.9 |
| Хувиараа хөдөлмөр  эрхэлдэг | 45.3 | 21.9 | 8.6 | 16.4 | 7.8 |
| Эрүүл мэндийн байгууллагад | 43.8 | 21.9 | 13.7 | 11.0 | 9.6 |
| Боловсролын байгууллагад | 48.4 | 17.7 | 16.1 | 9.7 | 8.1 |
| Соёл урлагийн байгууллагад | 33.3 | 25.9 | 29.6 | 3.7 | 7.4 |
| Спортын байгууллагад | 50.9 | 8.8 | 26.3 | 3.5 | 10.5 |
| Тэтгэвэр, группд | 29.0 | 21.0 | 13.0 | 30.0 | 7.0 |
| Ажилгүй | 37.7 | 10.1 | 13.0 | 27.5 | 11.6 |
| Оюутан | 32.7 | 28.3 | 15.9 | 15.0 | 8.0 |
| Төгсөх ангийн сурагч | 20.9 | 37.3 | 14.9 | 7.5 | 19.4 |
| **Улсын дүн** | **43.1** | **23.1** | **13.3** | **12.0** | **8.6** |

Хүснэгт 4. *Дасгал хөдөлгөөн хийхгүй байгаа үндсэн шалтгааныг аймаг, дүүргээр харуулсан бөгөөд онцгой өндөр байгаа дүнгүүдийг хараар тодруулсан.*

|  |  |  |  |  |  |
| --- | --- | --- | --- | --- | --- |
| Аймаг, дүүрэг | Цаг зав гаргаж чаддаггүй | Орчин бүрдээгүй | Тоног төхөөрөмж хэрэглэл байхгүй | Яаж дасгал хийхээ мэддэггүй | Санхүүгийн асуудал |
| Архангай | 48.8 | 16.3 | 11.6 | 7.0 | **16.3** |
| Баян-Өлгий | 34.8 | **31.3** | 14.8 | 12.2 | 7.0 |
| Баянхонгор | 35.2 | 15.2 | **34.3** | 8.6 | 6.7 |
| Булган | 49.1 | 24.6 | 8.8 | 15.8 | 1.8 |
| Говь-Алтай | 30.4 | 13.0 | 10.9 | **26.1** | **19.6** |
| Говьсүмбэр | **53.2** | 17.0 | 10.6 | 12.8 | 6.4 |
| Дархан-Уул | 47.9 | 26.1 | 5.9 | 6.7 | **13.4** |
| Дорноговь | **51.6** | 29.0 | 3.2 | 12.9 | 3.2 |
| Дорнод | 42.9 | **42.9** | 9.5 | 0.0 | 4.8 |
| Дундговь | 46.4 | 28.6 | 15.5 | 9.5 | 0.0 |
| Завхан | 32.6 | 17.4 | 15.2 | **32.6** | 2.2 |
| Орхон | 32.1 | **39.6** | 13.2 | 5.7 | 9.4 |
| Өвөрхангай | 42.6 | 21.3 | 5.3 | **21.3** | 9.6 |
| Өмнөговь | 39.3 | 14.3 | 10.7 | 10.7 | **25.0** |
| Сүхбаатар | **62.3** | 16.4 | 1.6 | 13.1 | 6.6 |
| Сэлэнгэ | **53.0** | 7.6 | 10.6 | 16.7 | **12.1** |
| Төв | 22.8 | 24.6 | **33.3** | 12.3 | 7.0 |
| Увс | 44.7 | 23.7 | 7.9 | 5.3 | **18.4** |
| Ховд | 31.0 | **34.5** | **24.1** | 3.4 | 6.9 |
| Улаанбаатар хот | **48.2** | 24.3 | 10.8 | 9.0 | 7.7 |
| Багахангай | 33.3 | 13.3 | 33.3 | 13.3 | 6.7 |
| Баянгол | 31.8 | 36.4 | 4.5 | 18.2 | 9.1 |
| Баянзүрх | 50.0 | 22.1 | 14.7 | 10.3 | 2.9 |
| Налайх | 39.5 | 31.6 | 10.5 | 7.9 | 10.5 |
| Сүхбаатар | 63.6 | 22.7 | 2.3 | 2.3 | 9.1 |
| Хан-Уул | 48.3 | 24.1 | 6.9 | 6.9 | 13.8 |
| **Улсын дүн** | **43.1** | **23.1** | **13.3** | **12.0** | **8.6** |

Дасгал, хөдөлгөөн хийхэд “орчин” чухал гэж судалгаанд хамрагдсан нийт иргэдийн 63.5 хувь нь хариулжээ. Үүний дараагаар тоног, төхөөрөмжийн хүртээмж (35.2 хувь) гэж үзсэн байна.

**Биеийн тамир, спортын салбарын үйл ажиллагааны талаарх иргэдийн үнэлгээ**

Иргэд Биеийн тамир, спортыг хөгжүүлэхэд төр, засгаас авч хэрэгжүүлж буй ажлуудыг хэрхэн үнэлж дүгнэдэг болон ойлголтын талаар танилцуулна.

Төрөөс биеийн тамир, спортыг хөгжүүлэхэд хэр зэрэг анхаарал тавьж байгаад судалгаанд хамрагдсан хүн амын 21.1 хувь нь “сайн”, 56.4 хувь нь “дунд”, 22.5 хувь нь “муу” гэж үнэлжээ (хүснэгт 5.). Судалгаанд хамрагдсан 18-44 насны хүн амын хувьд төрөөс биеийн тамир, спортыг хөгжүүлэхэд чиглэсэн үйл ажиллагаанд сэтгэл хангалуун бус байдаг нь энэ насны 4 хүн тутмын 1 нь “муу” гэж үнэлснээс харагдаж байна.

Хүснэгт 5. *Төрөөс биеийн тамир, спортыг хөгжүүлэхэд хэр зэрэг анхаарал тавьж байгаад иргэдийн өгсөн үнэлгээ, хүйс, насны бүлэг, ажил эрхлэлтийн байдлаар, дүнд эзлэх хувиар*

|  |  |  |  |
| --- | --- | --- | --- |
| **Сонгосон үзүүлэлт** | **Сайн** | **Дунд** | **Муу** |
| **Насны бүлэг** |  |  |  |
| 18-24 | 21.4 | 55.3 | 23.3 |
| 25-34 | 18.9 | 56.4 | 24.7 |
| 35-44 | 16.2 | 59.3 | 24.5 |
| 45-54 | 25.7 | 56.9 | 17.4 |
| 55-64 | 29.4 | 52.3 | 18.3 |
| 65+ | 37.2 | 52.1 | 10.6 |
| **Хүйс** |  |  |  |
| Эрэгтэй | 23.9 | 53.8 | 22.2 |
| Эмэгтэй | 18.3 | 59.0 | 22.7 |
| **Ажил эрхлэлтийн байдал** |  |  |  |
| Төрийн байгууллагад | 19.3 | 57.0 | 23.6 |
| Төрийн бус байгууллагад | 21.6 | 53.0 | 25.4 |
| Хувийн хэвшлийн аж ахуйн нэгжид | 14.1 | 61.5 | 24.5 |
| Хувиараа хөдөлмөр эрхэлдэг | 21.3 | 49.5 | 29.2 |
| Эрүүл мэндийн байгууллагад | 20.6 | 58.8 | 20.6 |
| Боловсролын байгууллагад | 14.9 | 66.8 | 18.3 |
| Соёл урлагийн байгууллагад | 40.0 | 45.0 | 15.0 |
| Спортын байгууллагад | 29.2 | 60.2 | 10.6 |
| Тэтгэвэр, группд | 35.1 | 50.3 | 14.6 |
| Ажилгүй | 23.4 | 51.4 | 25.2 |
| Оюутан | 15.2 | 56.4 | 28.4 |
| Төгсөх ангийн сурагч | 24.9 | 55.0 | 20.1 |
| **Улсын дүн** | **21.1** | **56.4** | **22.5** |

Хүснэгт 6-д төрөөс биеийн тамир, спортыг хөгжүүлэхэд хэр зэрэг анхаарал тавьж байгаад иргэдийн өгсөн үнэлгээг аймаг, дүүргээр харуулсан. Сэлэнгэ, Өмнөговь аймаг болон Багахангай, Налайх дүүргээс судалгаанд хамрагдсан иргэдээс “сайн” гэсэн үнэлгээг өгсөн хувь нь бусад аймаг, дүүрэгтэй харьцуулахад өндөр байна.

Харин Баян-Өлгий, Дархан-Уул, Дорнод аймаг болон Баянгол дүүргийн хувьд төрөөс биеийн тамир, спортыг хөгжүүлэхэд төр анхаарал тавихгүй байна буюу “муу” гэж үнэлсэн иргэдийн хувь өндөр байна.

Хүснэгт 6.*Төрөөс биеийн тамир, спортыг хөгжүүлэхэд хэр зэрэг анхаарал тавьж байгаад иргэдийн өгсөн үнэлгээ, аймаг, дүүргээр, дүнд эзлэх хувиар*

|  |  |  |  |
| --- | --- | --- | --- |
| **Аймаг, дүүрэг** | **Сайн** | **Дунд** | **Муу** |
| Архангай | 13.7 | 60.3 | 26.0 |
| Баян-Өлгий | 16.1 | 52.7 | **31.2** |
| Баянхонгор | 27.2 | 62.4 | 10.4 |
| Булган | 28.2 | 51.6 | 20.2 |
| Говь-Алтай | 20.8 | 54.2 | 25.0 |
| Говьсүмбэр | 18.4 | 53.7 | 27.9 |
| Дархан-Уул | 9.7 | 50.0 | **40.3** |
| Дорноговь | 27.6 | 56.9 | 15.5 |
| Дорнод | 7.4 | 51.9 | **40.7** |
| Дундговь | 9.0 | 70.1 | 20.9 |
| Завхан | 11.3 | 71.1 | 17.5 |
| Орхон | 6.0 | 83.6 | 10.4 |
| Өвөрхангай | 11.7 | 65.0 | 23.3 |
| Өмнөговь | **32.0** | 54.0 | 14.0 |
| Сүхбаатар | 13.2 | 63.2 | 23.7 |
| Сэлэнгэ | **88.2** | 4.4 | 7.4 |
| Төв | 23.0 | 59.5 | 17.6 |
| Увс | 20.8 | 57.1 | 22.1 |
| Ховд | 15.9 | 61.9 | 22.2 |
| **Улаанбаатар хот** | **30.2** | **51.2** | **18.6** |
| Багахангай | **75.7** | 22.9 | 1.4 |
| Баянгол | 9.3 | 40.7 | **50.0** |
| Баянзүрх | 22.5 | 55.0 | 22.5 |
| Налайх | **40.7** | 47.5 | 11.9 |
| Сүхбаатар | 8.3 | 79.2 | 12.5 |
| Хан-Уул | 17.5 | 65.1 | 17.5 |
| **Улсын дүн** | **21.1** | **56.4** | **22.5** |

График 6. Зарим улс орны спортоор тогтмол хичээллэгчдийн хувь

**2.1.3. Биеийн тамир, спортын тухай хуулийн зорилт, харьцуулсан судалгаа**

Биеийн тамир, спортын хуулийн 1 дүгээр зүйлд 1.1.-д “Энэ хуулийн зорилт нь биеийн тамир, спортын салбарын удирдлага, зохион байгуулалт, үйл ажиллагаа, эрх зүйн үндсийг тодорхойлж, биеийн тамир, спортыг хөгжүүлэхтэй холбогдсон харилцааг зохицуулахад оршино” гэж заасан.

Дээрх Биеийн тамир, спортын тухай хуулийн зорилт нь тус хуулийн 6 дугаар зүйлд заасан Засгийн газрын бүрэн эрхийн хүрээд батлагдсан “Төрөөс биеийн тамир, спортын талаар баримтлах бодлого, Биеийн тамир, спортын хөгжүүлэх үндэсний хөтөлбөр” гэсэн хоёр баримт бичигт чиглэл, төлөвлөгөө байдлаар тусгагдсан байсныг өмнө дурдсан.

Тэгэхээр Биеийн тамир, спортын тухай хуулийн зорилт нь Монгол улсын “Алсын хараа-2050” бодлогын баримт бичигт нийцэж байгаа эсэх, олон улсын түвшин тус салбарын тулгуур баримт бичигттэй хэр уялдаж байгаа болон тэргүүн туршлагатай харьцуулан дүн шинжилгээ, хийх шаардлага урган гарч ирж байна.

Олон улсын Олимпын хорооноос 2021 оны 8 сарын 8-д Олимпын хартийг шинэчлэн баталсан бөгөөд биеийн тамир, спортын салбарын үзэл баримтлалыг тодотгон тусгасан байна. Тухайлбал, Олимпизмын тулгуур зарчмыг тодорхойлохдоо дараах байдлаар тунхагласан байна.

1. Олимпизм бол бие, сэтгэл, оюун санааны мөн чанарыг тэнцвэртэй хөгжүүлэх, эрхэмлэн дээдлэх амьдралын зорилго, гүн ухаан (философи ) юм.

Олимпизм нь соёл, боловсролыг хослуулан, боловсролын ач холбогдлын үлгэр загвар болж, нийгмийн хариуцлага болон нийтээр тогтсон (хүлээн зөвшөөрсөн) ёс зүйн зарчмыг хүндэтгэсэн, аз жаргал, баяр баясгалан бялхсан амьдралын хэв маяг бүтээхийн төлөө үүсэн болно.

2. Олимпизмын зорилго бол хүний мөн чанарыг хамгаалах замаар нийгэмд энх тайвныг тогтоож, хүн төрөлхтнийг эв эе эрхэлсэн, хоорондоо харилцаа шүтэлцсэн, нэгдмэл хөгжил дэвшлийн төлөө спорт нь бусад салбараа түүчээлэхэд оршино.

Дээрх Олимпизмын тулгуур зарчимд туссан биеийн тамир, спортын мөн чанар, зорилгыг Биеийн тамир, спортын хуулийн 1 дүгээр зүйлд 1.1.-д “Энэ хуулийн зорилт нь биеийн тамир, спортын салбарын удирдлага, зохион байгуулалт, үйл ажиллагаа, эрх зүйн үндсийг тодорхойлж, биеийн тамир, спортыг хөгжүүлэхтэй холбогдсон харилцааг зохицуулахад оршино” гэсэн зорилттой харьцуулахад хэт ерөнхий, оновчгүй хуульчилсан гэж үзэх үндэслэл байна.

Асуудлыг илүү практик ач холбогдлыг харгалзан гадаад оны биеийн тамир, спортын салбарын хуулийн зорилготой Монгол улсын Биеийн тамир, спортын хуулийн зорилгыг харьцуулсан судалж үзлээ.

Гадаад орны Биеийн тамир, спортын хуулийг сонгохдоо хөгжлийн үзэл баримтлал адил төстэй буюу Үндсэн хуулийн адил хэв загвар бүхий улс орнуудыг сонголоо. Үүнд Япон улс, БНСУ, Финлянд зэрэг улсын биеийн тамир, спортын хуулийг харьцуулсан судаллаа.

Биеийн тамир, спортын тухай хууль (2003)-ийн зорилт нь биеийн тамир, спортын зохион байгуулалт, эдийн засаг, эрх зүйн үндсийг тодорхойлж, түүнд оролцогчдын хооронд үүссэн харилцааг зохицуулахад оршино гэсэн байна. Тус хууль 24 зүйлээс бүрдсэн ба 2007, 2009 онуудад нэмэлт өөрчлөлт орсон байна.

Биеийн тамир, спортын тухай хуулийн шинэчилсэн найруулга (2017) батлагдсан тус хууль 5 бүлэг 29 зүйлээс бүрдсэн ба 2020 онд найман зүйлд нэмэлт өөрчлөлт оруулж, 9.1 дүгээр зүйлийг бүрэн хүчингүй болгосон байна.

Монгол улсын Биеийн тамир, спортын тухай хууль болон сонгон авсан гадаадын улс орны спортын хуулийн зорилгыг шинжиж, тухайн улс орны спортын хуулийн үзэл санаа нь юу болохыг тогтоох оролдлого хийлээ.

Хүснэгт7. *Хуулийн үзэл санааны шинжилгээ*

|  |  |  |  |
| --- | --- | --- | --- |
| **Д/д** | **Улс (хуулийн нэр)** | **Хуулийн зорилго** | **Хуулийн үзэл санаа, зорилго, зорилтын дагуу эрэмбэлсэн байдал** |
| 1. | Монгол Улс:  Биеийн тамир, спортын тухай хууль | Биеийн тамир, спортын салбарын удирдлага, зохион байгуулалт, үйл ажиллагаа, эрх зүйн үндсийг тодорхойлж, биеийн тамир, спортыг хөгжүүлэхтэй холбогдсон харилцааг зохицуулахад оршино.[[2]](#footnote-2) | Үзэл санаа. Төрийн байгууллагын эрх зүйг нь спортыг хөгжүүлнэ гэж үзэж болохоор байна. |
| 2. | БНСУ:  Үндэсний спортыг дэмжих ажиллагаа | Энэхүү хуулийн зорилго нь ард иргэдээ бие бялдрын хувьд эрүүл чийрэгжүүлэх, оюун ухааны хувьд саруул тунгалаг, өв тэгш хүмүүжүүлэх замаар аз жаргалтай амьдралын хэв маяг тогтоох, улмаар улс, үндэсний эрхэмлэх үнэт зүйлс бүтээхэд спортын салбарын хувь нэмэр, эерэг нөлөөллийг ашиглахад оршино.[[3]](#footnote-3) | Үзэл санаа. Ард иргэдийн эрүүл чийрэг бие бялдар, оюун ухааныг хөгжүүлэх нь аз жаргалтай амьдралын үндэс, цаашлаад улс орны хөгжил |
| 3. | Япон:  Спортыг дэмжих тухай хууль | Энэ хуулийн зорилго нь  -спортын талаар баримтлах үндсэн зарчмуудыг тодорхойлох,  -спортын талаар цогц, системтэй арга хэмжээ авч хэрэгжүүлэх,  -төв засгийн газар болон нутгийн захиргааны үүрэг хариуцлагыг тодорхойлох**,**  -спортын байгууллагуудын үйл ажиллагааны үр дүнд оюун ухаан, бие бялдрын эрүүл чийрэг иргэдийг төлөвшүүлэх**,**  -иргэдэд гэрээлэг, хөгжин цэцэглэх хөрс, үндэс болсон амьдралын хэв маягийг бүрдүүлэх,  -эрч хүчтэй нийгмийг цогцлоон бүтээх, олон улсын эв хамтын харилцааг хөгжүүлэх оршино. | Үзэл санаа. Спортын талаарх цогц бодлого нь иргэдийн бие бялдар, сайхан амьдралыг , нийгмийн хөгжилд нөлөөлнө |
| 4. | Финлянд  Спорт болон идэвхтэй хөдөлгөөнийг дэмжих ажиллагаа | Энэ хуулийн зорилт нь:  (1) хүн ам, нийгмийн давхаргыг бие бялдрын чийрэгжүүлэх үйл арга хэмжээнд хамрагдах, оролцох боломжийг хангах;  2) хүн амын сайн сайхан, эрүүл мэндийг дэмжих;  (3) бие бялдрын чадавхыг сайжруулах, тэтгэж дэмжих;  (4) хүүхэд, залуучуудын өсөлт, хөгжлийг анхаарах;  (5) спорт клубийн үйл ажиллагаанд иргэдийн оролцоог хангах;  6) топ зэрэглэлийн спортыг дэмжих;  (7) топ зэрэглэлийн спортын хүрээнд ёс зүй, зарчим баримтлах;  (8) биеийн тамир, спортын үйл ажиллагаанд тэгш байдлыг тогтооход оршино.[[4]](#footnote-4) | Үзэл санаа. Иргэдийг дасгал, хөдөлгөөн хийх тэгш нөхцөлийг хангах, шударга, ёс зүйтэй иргэн төлөвшүүлэх |

Дээрх гурван улсаас Япон улсын “Спортыг дэмжих тухай” хуулийн нэг гол онцлог нь оршил бүхий удиртгалтай бөгөөд үүгээрээ дэлгэрэнгүй спортын бодлогоо тодорхойлсон байдаг.

**Япон улсын спортыг дэмжих тухай хуулийн оршил[[5]](#footnote-5)**

Спорт бол хүн төрөлхтний нийтлэг соёл юм.

Спорт бол хүч, ур ухаан, тэсвэр тэвчээрийн өрсөлдөөн бөгөөд хувь хүн, хамт олонд идэвхтэй хөдөлгөөнөөр дамжуулан эрүүл саруул оюун санаа, бие бялдрын өв тэгш дадлыг төлөвшүүлэх, мөн энэхүү оюун ухаан, бие бялдрын өв тэгш байдлаа үргэлж хадгалах, бусдад үлгэр дуурайлал болох замаар сэтгэл болон оюуны цэнгэлийн манлайд хүрэхэд оршино,

Спорт нь иргэд насан туршдаа оюун ухаан, бие бялдрын хөгжилдөө суурилан урт удаан эрүүл саруул, хангалуун амьдрахад онц чухал ач холбогдолтой юм.

Спортоор хичээллэсний үр дүнд аз жаргалтай, үр өгөөжтэй амьдрах нь иргэн хүний эрх бөгөөд өөрийн сонирхол, хандлага, санаачилгад үндэслэн шударга, аюулгүй орчинд спортоор хичээллэх, спортын арга хэмжээнд оролцох, сонгох эрхтэй.

Спорт нь бидний залгамж халаа, хойч үе болсон залуучуудын бие бялдрыг хөгжүүлэх, багаар хамтарч ажиллах, бусдыг хүндэтгэх соёл-хүмүүжилд сургах, асуудалд шударга хандах, сахилга баттай, өөрийгөө хянах чадвар суух, аливаа асуудлыг зөв үнэлж дүгнэх, практик амьдралд шийдвэр гарах чадамжтай болж төлөвшихөд тусална.

Улмаар, бүс нутгийн ард түмэн болон нийгмийн давхарга хоорондын эв нэгдлийг бэхжүүлэх, нутаг орны үнэ цэнэ, нэр алдар, ач холбогдлыг өргөх, дээшлүүлэхэд спортын нөлөө, дэмжлэг өндөр юм.

Мөн урт удаан амьдрах гол үндэс-нөхцөл болсон эрүүл бие, эрч хүчийг нөхөх өөр зүйл үгүй тул эрүүл саруул оюун ухаан, бие бялдрын хөгжлийг төлөвшүүлэх, байнга тэтгэхэд спорт амин чухал үүрэгтэй юм.

Олон улсын уралдаан, тэнцээнд Япон улсын тамирчдын оролцоог хангаж, дээд амжилтын төлөө бүх боломж, чадавхаа шавхан тэмцэхэд орчин нөхцөл, нөлөөлөх бусад хүчин зүйлсээр бүх талаар хангах, тэдний гаргасан амжилтаар дамжуулан бахархал, цэнгэл, алсын хараа, баяр баясгаланг иргэдээ өгч, ард түмнээ спортод сонирхолтой болгоно.

　 Спорт нь үндэсний эдийн засгийг хөгжүүлэхэд үлэмж хувь нэмэртэй бөгөөд бидний нийгмийн оршин тогтнох үндсийг бүтээнэ.

Дэлхийн глобал түвшинд харилцан ойлголцол, энх тайвны үйл хэргээр дамжуулан олон улстай харилцах, олон улсын үйл хэрэгт хувь нэмрээ оруулах замаар Япон улсын гадаад дахь нэр хүндийг өгөхөд спорт тэмцээний ач холбогдол маш чухал юм.

Орон нутагт спортыг хөгжүүлэхэд тухайн орон нутгаас гарсан алдартай тамирчид үлэмж хүчин чармайлт, хувь нэмэр оруулах ёстой бөгөөд Япон улс даяар салбар бүрийн оролцоог хангах, хамтран ажиллах, харилцан зохицуулах зэргээр бүс орон нутагт биеийн тамирыг хөгжүүлнэ.

　21 дүгээр зуунд “спорт үндэстэн” гэсэн нэрээр дэлхийд танигдсан Япон улсыг бүтээхэд, спортын дээрх гайхамшигт үүрэг-роль гол түлхүүр хүчин зүйл байх болно.

“Спорт үндэстэн”-г бүтээх үндэсний стратегийн зорилгын төлөө иж бүрэн, системтэй арга хэмжээ, үйл ажиллагааг хэрэгжүүлэхийн тулд энэхүү хуулийг баталж байна.

2.2. “Хүлээн зөвшөөрөгдсөн байдал” шалгуур үзүүлэлтийн хүрээнд сонгосон зүйл, заалт

“Хүлээн зөвшөөрөгдсөн байдал” шалгуур үзүүлэлтийн хүрээнд Биеийн тамир, спортын тухай хуулийн 11, 12, 13, 14, 15, 16, 17, 18, 19, 20, 23 дугаар зүйлтэй холбогдох асуудлыг судлахаар сонгосон.

Тухайн хууль тогтоомжийн зохицуулалт хэрхэн хэрэгжиж байгаа, түүний эерэг болон сөрөг үр дагавар хэрэгжүүлэхэд хүндрэл гарч байгаа эсэхийг тодорхойлно. Өөрөөр хэлбэл, хууль тогтоомжийг нийгэм хүлээн зөвшөөрч, сайн дураар сахин биелүүлж байгаа эсэхийг энэ шалгуур үзүүлэлтээр шалгана.

**2.2.1. Спортын холбооны чиг үүрэг болон Спортын клубийн үйл ажиллагаа**

|  |
| --- |
| **11 дүгээр зүйл. Спортын холбооны чиг үүрэг**  11.1.Спортын холбоо нь тухайн спортын төрлийг дэлгэрүүлэхэд чиглэсэн үйл ажиллагаа явуулах, төлөөлөгчийн газар, салбар, спортын клубээр дамжуулан иргэнд идэвхтэй хөдөлгөөн, спортоор хичээллэх нөхцөлийг бүрдүүлнэ.  11.2.Спортын холбоо нь Монгол Улсын хууль тогтоомжийн дагуу тухайн спортын төрлийн олон улсын холбооны дүрэмд нийцүүлэн үйл ажиллагаа явуулна.  11.3.Спортын холбоо нь дараах эрх, үүрэгтэй байна:  11.3.1.спортын тэмцээний дүрэм, заавар, тухайн жилийн спортын тэмцээний хуваарь батлах;  11.3.2.улсын хэмжээний спортын тэмцээний нэгдсэн хуваарьт оруулах тэмцээний саналаа хүргүүлэх;  11.3.3.спортын тухайн төрлөөр олон улсын болон улс, бүсийн чанартай тэмцээн зохион байгуулах;  11.3.4.дасгалжуулагч, спортын шүүгчийн үйл ажиллагаанд хяналт тавих, олон улсын дүрмийн дагуу тухайн спортын төрлөөр дасгалжуулагч, спортын шүүгчээр ажиллах эрхийг хязгаарлах, хасах;  11.3.5.спортын тэмцээн, наадмын үед олон улсын дүрмийн дагуу тоглолтын үр дүнд нөлөөлөхүйц үйлдэл, эс үйлдэл гаргасан тамирчин, дасгалжуулагч, спортын шүүгчийн тухайн спортын тэмцээн, наадмын үйл ажиллагаанд оролцох эрхийг хязгаарлах, хасах;  11.3.6.олон улсын холбооноос гаргасан тэмцээний болон шүүлтийн дүрмийг мөрдүүлэх, тамирчны ёс зүйн дүрмийг олон улсын дүрэмд нийцүүлэн баталж, мөрдүүлэх;  11.3.7.тамирчны сургалт-дасгалжуулалтыг шинжлэх ухааны үндэслэлтэй зохион байгуулах, шигшээ баг бүрдүүлэн спортын тэмцээн, наадамд оролцуулах;  11.3.8.холбооны бүтэц, үйл ажиллагаа, зохион байгуулсан спортын тэмцээн, наадам, тамирчны амжилт, спортын цол, зэрэг, гишүүнчлэлээр мэдээллийн цахим сантай байх;  11.3.9.тамирчин, дасгалжуулагч, спортын шүүгчийн нийгмийн асуудлыг шийдвэрлэх. |

Биеийн тамир, спортын хуулийн шинэчилсэн найруулга батлагдсанаар 2018 оноос үндэсний шигшээ багийг бүрдүүлэх, өдөр тутмын үйл ажиллагааг зохион байгуулах, спортын наадам, улсын аварга шалгаруулах тэмцээн, Монгол Улсад зохиогдох тив, дэлхийн зэрэглэлийн тэмцээнийг зохион байгуулах зэрэг үйл ажиллагааг Спортын мэргэжлийн холбоодод гэрээний дагуу шилжүүлдэг болсон.

Биеийн тамир, спортын тухайн хуулийн 10.1.12-д энэ хуульд заасан өөрийн бүрэн эрхэд хамаарах зарим чиг үүргийг төрийн бус байгууллагаар гэрээгээр гүйцэтгүүлж, холбогдох зардлыг санхүүжүүлэх гэсэн заалтыг хэрэгжүүлэх хүрээнд:

1. Биеийн тамир, спортын чиглэлээр үйл ажиллагаа явуулж буй төрийн бус байгууллагын судалгааг гаргаж улсын хэмжээнд үйл ажиллагаа эрхэлдэг 1722 байгууллагын үйл ажиллагааны хэлбэр, нэршил, бүртгэлийн дугаар байршлын судалгааг гаргасан байна.

Үүнээс спортын клубийн чиглэлээр 309 төрийн бус байгууллага үйл ажиллагаа эрхэлж байгаа бөгөөд дараах хэлбэрээр ажиллаж байна.

* гишүүдэд үйлчлэх төрийн бус байгууллага нь 68,
* нийтэд үйлчлэх төрийн бус байгууллага 241,
* дэвжээ нэршлээр 35,
* сургалтын төв 4,
* “төв” нэршлээр 34,
* зөвлөл 32,
* нийгэмлэг 34,
* академи 17,
* оноосон нэр бүхий төрийн бус байгууллага 329,
* спортын холбоо 928 байгааг ангилан гаргасан.

График 8. спортын клубийн чиглэлээр төрийн бус байгууллага

Биеийн тамир, спортын тухай хуулийн 11.3.1.-д зааснаар Спортын холбоод тухайн жилд зохион байгуулах улс, бүсийн тэмцээний хуваарийг гарган хуулийн 11.3.2 заасны дагуу биеийн тамир, спортын асуудал эрхэлсэн төрийн захиргааны байгууллагад ирүүлж, 11.3.3 заасны дагуу тухайн спортын төрлөөр улс, бүсийн чанартай тэмцээнийг зохион байгуулах нэгдсэн хуваарийн дагуу тэмцээн, наадмыг зохион байгуулж байна.

Тухайн жилд зохион байгуулагдах улс, бүсийн тэмцээнд Эрүүл мэндийн сайд, Сангийн сайдын 2009 оны 53/45 тоот тушаал “Спортын наадам, Улсын аварга шалгаруулах тэмцээнийг зохион байгуулах, санхүүжүүлэх журам”-ын дагуу эрх авсан спортын холбоодод санхүүгийн дэмжлэг үзүүлэн ажиллаж байна.

Дасгалжуулагч эрх олгох, сургалт-дасгалжуулалтын үйл ажиллагаа болон тамирчин, спортын шүүгчийн цол зэрэг олгох заалтын хэрэгжилтийг Боловсрол соёл, шинжлэх ухаан, спортын яамны сайдын 2018 оны 12 дугаар сарын 28-ны өдрийн А/839 “Спортын сургалт-дасгалжуулалтыг удирдах, спортын тэмцээнд оролцуулах үйл ажиллагаа эрхлэх, эрх олгох журам”, Биеийн тамир, спортын газрын даргын 2018 оны 6 дугаар сарын 5-ны өдрийн А/192 дугаар тоот тушаал “Спортын төрөл, цолны шалгуур тогтоох, цол зэрэг олгох журам”-аар тус тус зохицуулан хэрэгжилтийг хангаж байна.

Мөн дасгалжуулагч, спортын шүүгч, тамирчин ёс зүйн зөрчил гарган тэмцээн наадамд оролцох эрхийг олон улсын дүрмийн дагуу хасаж, хязгаарлаж байна. Монгол улсын хэмжээнд хэрэгжих тамирчин, дасгалжуулагч, спортын шүүгчийн ёс зүйн дүрмийг олон улсын дүрэмд нийцүүлэн боловсруулж байна.

Биеийн тамир, спортын салбар дахь спортын холбоод тамирчны ёс зүй̆н дүрмийн̆ олон улсын дүрэмд ний̆цүүлэн батлан мөрдүүлэх заалтын хэрэгжилтийг хангах байдлаар 44 спортын холбоод хамрагдсанаас Биеийн тамир, спортын хуулийн дагуу ёс зүйн дүрэм батлуулан ажилладаг холбоо 27, өөрийн холбооны дүрэмд ёс зүйн дүрэм батлуулан хэрэгжүүлдэг 32, Ёс зүйн хорооны журам, хуралдааны дэгийг баталж хэрэгжүүлж ажилладаг 26, Ёс зүй, сахилга хариуцлага хүлээлгэхээр Удирдах зөвлөлийн хурлаар асуудлыг хэлэлцүүлдэг 18, Олон улсын холбооны /байгууллагын/ ёс зүй, хариуцлагын дүрмийн заалтыг шууд ашигладаг 15 холбоо, Ёс зүйн хороогоор хэлэлцүүлдэг - 11 холбоо байна.

Нийт холбоодын :

* 33% ёс зүйн дүрэм баталсан;
* 67.5% холбооны дүрэмд тусгасан;
* 32.5% Ёс зүйн хорооны журам, хуралдааны дэгийг баталж хэрэгжүүлж ажилладаг;
* 22.5% Удирдах зөвлөлийн хурлаар асуудлыг хэлэлцүүлдэг;
* 18.7% Олон улсын холбооны /байгууллагын/ ёс зүй, хариуцлагын дүрмийн заалтыг шууд ашигладаг.

Ёс зүй, сахилга хариуцлагын шийтгэлийг сүүлийн дөрвөн жилд 44 холбооноос нийт 8 холбооноос 21 тамирчинд, 3 холбооноос 7 дасгалжуулагч, 2 холбооноос 4 спортын шүүгчид хариуцлага тооцсон гэсэн статистик байна.

Спорт холбоодод Биеийн тамир, спортын тухай хуулийн дагуу “Ёс зүйн дүрэм”-ийг шуурхай боловсруулан баталж, үйл ажиллагаандаа мөрдөн ажиллах талаар зөвлөмж хүргүүлэх шаардлагатай.

2020 онд спортын бодлогын хэрэгжилтийн хэлтсээс үндэсний шигшээ багийн бус спортын төрлөөр улсын төсвийн санхүүжилтээр ОУ-ын чанартай тэмцээн, наадамд 4 тэмцээний ангиллаар 8 спортын төрлөөр 55 тамирчин, дасгалжуулагчдад 145.8 сая төгрөгийн дэмжлэг үзүүлсэн.

Салбарын хэмжээнд цахим мэдээллийн санг ажиллуулж мэдээллийг цуглуулан цахим санд байршуулах ажил эрчимтэй явагдаж спортын 31 холбоодтой хамтран ажиллаж цахим сангийн өгөгдөл бүрдүүлэн ажиллаж байна.

**12 дугаар зүйл. Спортын клубийн үйл ажиллагаа**

|  |
| --- |
| **12 дугаар зүйл. Спортын клубийн үйл ажиллагаа**  12.1.Спортын клуб нь спортын тухайлсан болон хэд хэдэн төрлөөр үйл ажиллагаа явуулж болно.  12.2.Спортын клуб нь спортын төрлийн дагнасан сургалт-дасгалжуулалтын үйл ажиллагаанд тухайн спортын төрлийн үндэсний стандартыг, үндэсний стандарт байхгүй тохиолдолд олон улсын спортын холбооноос гаргасан сургалт-дасгалжуулалтын хөтөлбөрийг мөрдөнө.  12.3.Сургалт дасгалжуулалтын үйл ажиллагааг удирдах, хянах зорилгоор дасгалжуулагч, биеийн тамирын арга зүйч ажиллуулж, хичээллэгчийн эрүүл мэндийн байдалд хяналт тавих үйл ажиллагааг зохион байгуулна. |

Монгол улсын хэмжээнд нэг ба түүнээс дээш чиглэлээр үйл ажиллагаа явуулдаг Спортын салбарын төрийн бус байгууллагын биеийн тамир, спортын чиглэлээр үйл ажиллагаа эрхэлдэг 1722 байгууллага бүртгэлтэй байгаагаас Улсын бүртгэлийн үйл ажиллагааны хэлбэр, нэршил, бүртгэлийн дугаар байршлын судалгааг гаргасан. Үүнд 309 спортын клубийг үйл ажиллагааны чиглэлээр ангилан гаргаснаар Гишүүнд үйлчлэх ТББ нь 68, Нийгэмд үйлчилгэх ТББ 241 клуб үйл ажиллаа явуулж байна.

Биеийн тамир, спортын газрын даргын 2019 оны 2 дугаар сарын 28-ны өдрийн А/60 дугаар тоот тушаалын хавсралтад Улсын хэмжээнд 16 спортын төрлийн стандартыг мөрдөхөөр тусгасан байгаа. Эдгээрээс бусад спортын төрлүүд олон улсын спортын холбооноос мөрдөж буй стандарт, хөтөлбөрийг дагаж мөрдөн үйл ажиллагаа явуулж байна.

**2.2.2. Аж ахуй нэгж, байгууллага дахь биеийн тамир, спортын үйл ажиллагаа**

|  |
| --- |
| **13 дугаар зүйл. Аж ахуй нэгж, байгууллага дахь биеийн тамир, спортын үйл ажиллагаа**  13.1.Өмчийн бүх хэлбэрийн аж ахуйн нэгж, байгууллага нь биеийн тамир, спортын чиглэлээр дараах арга хэмжээг хэрэгжүүлнэ:  13.1.1.ажлын байрны онцлог нөхцөлтэй уялдуулан ажиллагсдын идэвхтэй хөдөлгөөн, спортоор хичээллэх орчин бүрдүүлэх;  13.1.2.ажиллагсдын идэвхтэй хөдөлгөөн, спортоор хичээллүүлэх төлөвлөгөө гарган ажиллах, спортын тэмцээн зохион байгуулах;  13.1.3.байгууллагын нийт төсвөөс ажиллагсдын идэвхтэй хөдөлгөөн, спортоор хичээллэхэд зарцуулах;  13.1.4.ажиллагсдын бие бялдрын түвшин тогтоох, байгаа түшингээс бууруулахгүй байх, ахиулах арга хэмжээг тогтмол хэрэгжүүлэх;  13.1.5.сайн дурын үндсэн дээр биеийн тамирын арга зүйч ажиллуулах.  13.3.Амралтын газар, хүүхдийн зуслан нь амрагчдын идэвхтэй хөдөлгөөн, спортоор хичээллэх, спортын үйл ажиллагаа явуулах орчин бүрдүүлнэ. |

Биеийн тамир, спортын даргын 2019 оны А/318 дугаар тушаалаар өмчийн бүх хэлбэрийн аж ахуйн нэгж, байгууллагын дэргэдэх Биеийн тамир, спортын хамтлагийн үйл эрчимжүүлэх, ажлыг үнэлэх зорилгоор орон даяар зарладаг "Улсын тэргүүний биеийн тамир, спортын хамтлаг" шалгаруулах уралдааны болзлыг нэмэлт өөрчлөлт оруулан “Биеийн тамир, спортыг дэмжигч байгууллага” уралдааны болзол нэртэйгээр 3-н номинацитай байхаар шинэчлэн баталсан.

Улсын хэмжээнд шинэчлэн батлагдан зарлагдсан 2019 оны энэхүү болзолт уралдаанд аймаг, нийслэл, дүүргийн 530 аж ахуйн нэгж байгууллагаас шалгарсан 28 байгууллагаас Биеийн тамир, спортыг дэмжигч байгууллага”, “Биеийн тамир, спортын хандивлагч байгууллага” номинацид Токио олимп санд 2 тэрбум 500 сая төгрөг хандивласан үзүүлэлтээр Уулын баяжуулах "Эрдэнэт үйлдвэр" төрийн өмчит үйлдвэрийн газрын хамт олон; “Биеийн тамир, спортын материаллаг баазыг бүтээгч байгууллага” номинацид Баян-Өлгий аймгийн М.Баглан захиралтай “Понпа” ХХКомпани нь өөрийн 500 сая төгрөгийн хөрөнгөөр олон улсын стандартын 36м х 18м, фитнесийн 6м х 18м чийрэгжүүлэлтийн танхим бүхий “POWER” биеийн тамирын заалыг Өлгий хотноо барьж ашиглалтад оруулан шинээр ажлын байраар хангасан үзүүлэлтээр тус тус шалгаруулжээ.

Байгууллагын албан хаагчдын дунд “Чийрэг монгол” сэдэвт биеийн тамирын үйл ажиллагаанд Биеийн тамир, спортын газрын даргын 2020.09.23-ны өдрийн А/16 дугаар тушаалаар 9.341.850 төгрөгийн санхүүжилт батлагдаж үйл ажиллагааг зохион байгуулсан байна.

Орон нутгийн Биеийн тамир спортын хамтлагийн ахлагч, гишүүдийн дунд “Улсын хэмжээнд аж ахуйн нэгж, байгууллагын биеийн тамир, спортын үйл ажиллагааг хөгжүүлэх биеийн тамир, арга зүйн сургалт семинар”-ыг Биеийн тамир, спортын газрын Даргын 2018 оны А/71 дүгээр тушаалын дагуу зохион байгуулсан байна.

Тус сургаалтанд спортын асуудал хариуцсан мэргэжилтэн, тухайн орон нутаг дахь спортын клуб мөн байгууллага аж ахуйн нэгж дэх Биеийн тамир, спортын хамтлаг, зөвлөлийн төлөөлөгчид хамрагдан салбарын үйл ажиллагаанд баримталж буй бодлогыг танилцуулжээ.

Стандарт хэмжил зүйн газрын даргын 2019 оны 12 дугаар сарын 13-ны өдрийн С/62 дугаар тоот тогтоолоор шинэчлэн батлагдсан Амралтын газар, жуулчны баазын MNC 6043:2019 стандартын А хавсралтын “үйлчилгээнд тавигдах шаардлага”-ын 83 дугаар зүйл, Стандарт хэмжил зүйн газрын даргын 2019 оны 5 дугаар сарын 20-ны өдрийн С/17 дугаар тоот тогтоолоор шинэчлэн батлагдсан Хүүхдийн зуслангийн MNC 5633:2019 стандартын А хавсралтын 6 дугаар зүйлд заасны дагуу иргэдийн идэвхтэй хөдөлгөөн, спортоор хичээллэх, спортын үйл ажиллагаа явуулах орчныг бүрдүүлэн ажиллаж байгаа.

**2.2.3. Зэвсэгт хүчин, онцгой байдлын болон хууль сахиулах байгууллага дахь биеийн тамир, спортын үйл ажиллагаа**

|  |
| --- |
| **14 дүгээр зүйл. Зэвсэгт хүчин, онцгой байдлын болон хууль сахиулах байгууллага дахь биеийн тамир, спортын үйл ажиллагаа**  14.1.Зэвсэгт хүчин, онцгой байдлын болон хууль сахиулах байгууллага нь энэ хуулийн 13.1-д зааснаас гадна дараах арга хэмжээг хэрэгжүүлнэ:  14.1.1.спорт нь мэргэжлийн тусгай бэлтгэлийг хангах үйл ажиллагааны салшгүй хэсэг байх, бие бүрэлдэхүүний мэргэжлийн үйл ажиллагааны онцлогтой холбогдсон спортоор хичээллэх нөхцөлийг бүрдүүлэх;  14.1.2.өөрийн үйл ажиллагааны чиглэлээр спортын тэмцээн, наадам зохион байгуулах, мэргэжил, арга зүйн удирдлагаар хангах;  14.1.3.бие бүрэлдэхүүний бие бялдрын хөгжлийн тусгай норм, норматив тогтоох, тусгай сургалтын хөтөлбөр батлан мөрдүүлэх;  14.1.4.бие бүрэлдэхүүний бие бялдрын хөгжлийг хангах, спортоор хичээллэх, мэргэжлийн тусгай бэлтгэлийг хангах чиглэлээр спортын дагнасан нэгж ажиллуулах; |

Зэвсэгт хүчний "Алдар" биеийн тамир, спортын хороо, Цагдаагийн Ерөнхий газрын "Хүч" биеийн тамир, спортын хороо, Шүүхийн шийдвэр гүйцэтгэх Ерөнхий газрын "Сүлд" биеийн тамир, спортын хороо, Хил хамгаалах Ерөнхий газрын "Хилчин" биеийн тамир, спортын хороо, Тагнуулын Ерөнхий газрын "Эрч" биеийн тамир, спортын хороо, Онцгой байдлын Ерөнхий газрын "Аврагч" биеийн тамир, спортын хороо, зэрэг 6 спортын дагнасан нэгж ажиллаж, бие бүрэлдэхүүний мэргэжлийн үйл ажиллагааны онцлогтой холбогдсон спортоор хичээллэх нөхцөл боломжийг ханган ажиллаж байна.

Зэвсэгт хүчин, онцгой байдал, хууль сахиулах байгууллага дахь спортын дагнасан нэгжүүд нь бие бүрэлдэхүүний бие бялдрын бэлтгэлжилт, дасгалжуулалтын үзүүлэлтийг цэргийн албан хаагч, иргэд гэсэн 2 өөр баталсан норм, нормативаар төлөвлөгөөт сургалтын явцад тогтмол тодорхойлж, сургалтын явцад бие бялдрын бэлтгэлжилт, түвшнийг ахиулах үйл ажиллагааг зохион байгуулж байна.

Тусгай байгууллагуудын дунд “Чийрэг бие бялдар-Бидний имиж” сэдэвт арга хэмжээг зохион байгуулдаг ба арга хэмжээнд Алдар, Аврагч, Хилчин, Хүч, Эрч, Сүлд гэсэн 6 спорт хороо байгууллага хамрагддаг байна.

Биеийн тамир спортын салбарын шинэтгэлийн хүрээнд “Спорт ба хөгжил” сэдэвт сургалтыг зохион байгуулдаг. Мөн биеийн тамирын үйл ажиллагааг жигд, хэвийн үр дүнтэйгээр зохион явуулах, хэрэгжүүлэн ажиллах арга зүйчдэд мэдлэг олгох, эрх зүйн чадамжийг дээшлүүлэх, цаашдын бодлогыг тодорхойлох Зэвсэгт хүчин болон хууль сахиулах байгууллага, спорт клуб, хамтлагийн биеийн тамирын асуудал хариуцсан мэргэжилтэн, арга зүйчдийн "Нэгдсэн сургалт"-ыг зохион байгуулсан.

Цагдаагийн ерөнхий газрын даргын 2017 оны А/248 дугаар тушаалаар баталсан цагдаагийн байгууллагын үйл ажиллагааны "Биеийн тамир, спортын арга хэмжээ зохион байгуулах журам"-ын 941.6 дахь зааснаар цагдаа, дотоодын цэргийн анги, байгууллага тус бүр дээр 3-аас доошгүй алба хаагчийн бүрэлдэхүүнтэй "Биеийн тамир, спортын хамтлаг" ажиллаж байна. Тус журмын 941.7 дахь заалтад тус хамтлагийн үүргийг тусгасан ба биеийн хамтлагийн үйл ажиллагаанд хяналт тавьж, тус спорт хороо мэргэжил арга зүйн удирдлагаар ханган ажиллаж байна. Хамтлагууд байгууллага дээрээ алба хаагчдын бие бялдрын түвшнийг тодорхойлох, бие, бялдар бэлтгэлжилтийг зохих түвшинд нь хүргэх биеийн тамир, спортын арга хэмжээг хариуцан зохион байгуулдаг.

**2.2.4. Магадлан итгэмжлэх үйл ажиллагаа**

|  |
| --- |
| **15 дугаар зүйл. Магадлан итгэмжлэх үйл ажиллагаа**  15.1.Магадлан итгэмжлэл нь спортын клубийн үйл ажиллагаа, сургалт- дасгалжуулалтын чанарт хараат бус үнэлгээ хийж, мэргэжлийн дүгнэлт өгөх үйл ажиллагаа юм.  15.2.Спортын клуб нь сайн дурын үндсэн дээр магадлан итгэмжлүүлнэ.  15.3.Спортын клубийг магадлан итгэмжлэх журам, шалгуур үзүүлэлт, үйлчилгээний төлбөрийн хэмжээг биеийн тамир, спортын асуудал эрхэлсэн төрийн захиргааны байгууллага болон эрүүл мэндийн асуудал эрхэлсэн төрийн захиргааны төв байгууллага хамтран батална. |

Магадлан итгэмжлэх үйл ажиллагааны бэлтгэл ажлыг хангах хүрээнд иргэдийг эрүүл мэндийн даатгалын сангаас даатгуулагчдад төлбөрийн хөнгөлөлт үзүүлэх ажлын бэлтгэлийг хангах зорилгоор идэвхтэй хөдөлгөөн, биеийн тамир, спортоор хичээллүүлэх, сургалт дасгалжуулалтын чиглэлээр үйлчилгээ үзүүлдэг, спортын чиглэлээр үйл ажиллагаа эрхэлж байгаа эрх зүйн чадамжтай хуулийн этгээдийн бүртгэлтэй нийслэлийн 125 клубийн судалгааг гарган Эрүүл мэндийн даатгалын Ерөнхий газарт хүргүүлэн спортын салбарын төрийн бус байгууллагын биеийн тамир, спортын чиглэлээр улсын хэмжээнд үйл ажиллагаа эрхэлдэг 1722 байгууллагын бүртгэлээс Улсын бүртгэлийн үйл ажиллагааны хэлбэр, нэршил, бүртгэлийн дугаар байршлын судалгааг гаргасан.

Биеийн тамир, спортын ажил үйлчилгээг төр хувийн хэвшлийн түншлэл, иргэдийг халдвар бус өвчнөөс урьдчилан сэргийлж идэвхтэй хөдөлгөөн, спортоор хичээллэх идэвх сонирхлыг дэмжих, тогтмол хичээллэж эрүүл мэндээ сайжруулж байгаа иргэдэд урамшуулал олгох тогтолцоо, олон улсын туршлага, өөрийн орны нөхцөл байдалд зохицуулан эрүүл мэнд, биеийн тамир, спортын салбарын хамтын ажиллагааны үр дүнд стандарт шаардлага ханган, магадлан итгэмжлэгдсэн спортын клубт 3 сараас дээш хугацаагаар хичээллэж буй иргэд тодорхой хэмжээний урамшуулал олгох тогтолцоог Монгол Улсын Их хурлаас биеийн тамир, спортын тухай хуулийн шинэчилсэн найруулгыг 2017 онд батлахдаа Эрүүл мэндийн даатгалын тухай хуульд нэмэлт, өөрчлөлт оруулан баталсан.

Монгол Улсын Их хурлаас 2017 онд Биеийн тамир, спортын тухай хуулийн шинэчилсэн найруулгыг батлахдаа спортын клубийн магадлан итгэмжлэлийн эрх зүйн орчинг бүрдүүлэх зорилгоор дагалдуулан Эрүүл мэндийн даатгалын тухай хуульд нэмэлт өөрчлөлт оруулж, тус хуулийн 9 дүгээр зүйлийн 9.1.2 дахь хэсэгт “Магадлан итгэмжлэгдсэн спортын клубт идэвхтэй хөдөлгөөн, спортоор хичээллэх үйлчилгээ”-г тусгаж өгсөн.

Боловсрол, Соёл, Шинжлэх ухаан, Спортын сайд, Эрүүл мэндийн сайдын 2019 оны 3-р сарын 29-ний өдрийн “Журам батлах тухай” А/178, А/144 дугаар хамтарсан тушаалын нэгдүгээр хавсралтаар “Спортын клубийг магадлан итгэмжлэх журам”, хоёрдугаар хавсралтаар “Магадлан итгэмжлэх шалгуур үзүүлэлт”, гуравдугаар хавсралтаар “Магадлан итгэмжлэх үйлчилгээний төлбөрийн хэмжээ”-г тус тус баталсан.

Мөн ЗГХА-БТСГазрын даргын 2019 оны 5 сарын 27-ны өдрийн А/187 тоот тушаалаар спортын клубийг магадлан итгэмжлэх хараат бус шинжээчийн үйл ажиллагааны журмыг баталж журмын дагуу нийт 29 шинжээч сонгон шалгаруулалтад тэнцсэн ба үүнээс нийслэлд 26, хөдөө орон нутагт 3 шинжээч байна.

Эрүүл мэндийн даатгалын үндэсний зөвлөлийн 2019 оны 10 дугаар сарын 03-ны өдрийн “Журам, төлбөрийн хэмжээ батлах тухай” 19 дүгээр тогтоолын нэгдүгээр хавсралтаар “Магадлан итгэмжлэгдсэн спортын клубт идэвхтэй хөдөлгөөн, спортоор хичээллэх үйлчилгээнд эрүүл мэндийн даатгалын сангаас урамшуулал олгох журам”, хоёрдугаар хавсралтаар “Магадлан итгэмжлэгдсэн спортын клубт идэвхтэй хөдөлгөөн, спортоор хичээллэх үйлчилгээний урамшуулалд эрүүл мэндийн даатгалын сангаас төлөх урамшууллын хэмжээ”-г тус тус баталсан.

Мөн Эрүүл мэндийн даатгалын ерөнхий газрын даргын 2019 оны 11 дүгээр сарын 28 ний өдрийн ”Ажлын хэсэг байгуулах, шалгуур үзүүлэлт батлах тухай” А/140 дугаар тушаалын хоёрдугаар хавсралтаар “Даатгуулагчид идэвхтэй хөдөлгөөн, спортоор хичээллэх үйлчилгээ үзүүлэх магадлан итгэмжлэгдсэн спортын клубийг сонгон шалгаруулах шалгуур үзүүлэлт”-ийг баталсан юм.

Ингэснээр 2020 оноос “Магадлан итгэмжлэгдсэн спортын клубт идэвхтэй хөдөлгөөн, спортоор хичээллэх үйлчилгээний урамшуулалд эрүүл мэндийн даатгалын сангаас төлөх урамшуулал”-ын тогтолцоог бий болгосон.

2021 оны эхний байдлаар улсын хэмжээнд 16 спортын клуб магадлан итгэмжлэгдсэнээс Улаанбаатар хотын Баянгол дүүрэгт 2, Баянзүрх дүүрэгт 2, Хан-Уул дүүрэгт 2 , Сүхбаатар дүүрэгт 2, Сонгинохайрхан дүүрэгт 2, Сүхбаатар аймагт 1, Орхон аймагт 3, Сэлэнгэ аймагт 1, Дархан-Уул аймагт 1 клуб байна.

Дээрх клубүүдэд 2019-2021 оны хооронд нийт 4200 гаруй иргэд хичээллэж байгаагаас 3 сар буюу 1 улирал тасралтгүй хичээллэж эрүүл мэндийн даатгалын сангаас урамшуулал авах нөхцөлийг хангасан 3000 гаруй иргэд байна.

Улсын хэмжээнд фитнес, бодибилдинг, спиннинг, бүжиг, иогийн чиглэлээр үйл ажиллагаа явуулдаг нийт 378 клуб байгаагаас 172 нь Улаанбаатар хотод, 206 аймагт, эдгээрээс магадлан итгэмжлэлд хамрагдах хүсэлтээ урьдчилан гаргасан клуб Улаанбаатар хотод 59, аймагт 43 байгааг судалгаагаар тогтоосон.

Хүснэгт8. *Магадлан итгэмжлэгдсэн спортын клуб*

|  |  |  |
| --- | --- | --- |
| **№** | **Аймаг, Хот,Сум, Дүүрэг** | **Спортын клубийн нэр** |
| 1 | Нийслэлийн Баянгол дүүрэг. | Adrenalin фитнес |
| 2 | Улаанбаатар хот. Баянгол дүүрэг | Голден жим 5 салбар |
| 3 | Улаанбаатар хот Баянзүрх дүүрэг | Gold фитнес |
| 4 | Улаанбаатар хот Баянзүрх дүүрэг | Голден жим 4 салбар |
| 5 | Улаанбаатар хот Сонгинохайрхан дүүрэг | Та-Чи фитнес |
| 6 | Улаанбаатар хот Сонгинохайрхан дүүрэг | МХМ фитнес |
| 7 | Улаанбаатар хот Сүхбаатар дүүрэг | zaya,s фитнес |
| 8 | Улаанбаатар хот Сүхбаатар дүүрэг | Голден жим 1 салбар |
| 9 | Улаанбаатар хот Хан-уул дүүрэг | Соёл фитнес |
| 10 | Улаанбаатар хот Хан-уул дүүрэг | Эмпайр фитнес |
| 11 | Дархан-Уул аймаг | Хар Сүлд фитнес |
| 12 | Сэлэнгэ аймаг мандал сум | Титан фитнес клуб |
| 13 | Сүхбаатар аймаг | Ханан жим фитнес клуб |
| 14 | Орхон аймаг | Максимус фитнес |
| 15 | Орхон аймаг | Wise фитнес |
| 16 | Орхон аймаг | Макс спиннинг |

“Спортын клубийн магадлан итгэмжлэлийн журам”-ын хэрэгжилтийг хангах ажлын хүрээнд хүсэлтээ ирүүлсэн спорт клубийг магадлан итгэмжлэх хараат бус шинжээчдийг сонгон шалгаруулж, Биеийн тамир, спортын газрын даргын 2019 оны А/313 тушаалаар 20 хүнийг, А/372 тушаалаар 9 хүнийг томилж, нийт 29 хараат бус шинжээчид үнэмлэх

олгосон.

Спорт клуб, фитнесийн чиглэлээр үйл ажиллагаа явуулдаг байгууллагад мөрдөгдөх нэр бүхий 10 стандартыг эмхэтгэн холбогдох байгууллагаар 100 ширхэг, “Биеийн тамир, спортын хууль эрх зүйн баримт бичиг” гарын авлагыг 300 ширхэг тус тус хэвлүүлж, спортын клубийг магадлан итгэмжлэх хараат бус шинжээчид, ажлын хэсгийн гишүүдэд, сургалтад оролцогчдод олгон албан хэрэгцээнд ашиглах боломжийг бүрдүүлсэн.

2019 оны 10 дугаар сарын 03-ны өдрийн эрүүл мэндийн даатгалын үндэсний зөвлөлийн 19 дүгээр тогтоолоор Магадлан итгэмжлэгдсэн спортын клубт идэвхтэй хөдөлгөөн, спортоор хичээллэх үйлчилгээнд эрүүл мэндийн даатгалын сангаас урамшуулал олгох журам, урамшууллын хэмжээг тогтоож баталсан.

Гэвч Эрүүл мэндийн даатгалын тухай хуульд 2020 оны 08 дугаар сарын 28-ны өдрийн хуулийн өөрчлөлт оруулан магадлан итгэмжлэгдсэн спортын клубт идэвхтэй хөдөлгөөн, спортоор хичээллэх үйлчилгээнд олгох урамшууллын эрх зүйн зохицуулалтыг хассан байна.

2020 оны байдлаар улсын хэмжээнд 16 спортын клуб магадлан итгэмжлэгдсэн байгаагаас Улаанбаатар хотын Баянгол дүүрэгт 2, Баянзүрх дүүрэгт 2, Хан-Уул дүүрэгт 2 , Сүхбаатар дүүрэгт 2, Сонгинохайрхан дүүрэгт 2, Сүхбаатар аймагт 1, Орхон аймагт 3, Сэлэнгэ аймагт 1, Дархан-Уул аймагт 1 клуб байна. Магадлан итгэмжлэгдсэн 16 фитнес клубүүдэд 2020 оны байдлаар мэргэжлийн 23 багш, 8 эмч, 5 арга зүйч, 5 дасгалжуулагч ажиллаж байна.

**Магадлан итгэмжлэгдсэн спорт, клубуудын талаарх иргэдийн мэдлэг, ойлголт**

Хүснэгт 9. Магадлан итгэмжлэгдсэн спорт, клубуудын талаарх иргэдийн мэдлэг, ойлголт, хүйс, насны бүлэг, ажил эрхлэлтийн байдлаар, дүнд эзлэх хувиар

|  |  |  |  |
| --- | --- | --- | --- |
| **Сонгосон үзүүлэлт** | **Сайн мэднэ** | **Сонссон** | **Ямар ч ойлголтгүй** |
| **Насны бүлэг** |  |  |  |
| 18-24 | 17.5 | 56.3 | 26.2 |
| 25-34 | 15.0 | 53.8 | 31.3 |
| 35-44 | 13.1 | 52.5 | 34.5 |
| 45-54 | 14.1 | 55.4 | 30.4 |
| 55-64 | 19.6 | 53.6 | 26.8 |
| 65+ | 20.2 | 36.2 | 43.6 |
| **Хүйс** |  |  |  |
| Эрэгтэй | 19.7 | 54.7 | 25.7 |
| Эмэгтэй | 11.7 | 52.5 | 35.8 |
| **Ажил эрхлэлтийн байдал** |  |  |  |
| Төрийн байгууллагад | 15.2 | 51.9 | 32.9 |
| Төрийн бус байгууллагад | 14.9 | 53.7 | 31.3 |
| Хувийн хэвшлийн аж ахуйн нэгжид | 11.5 | 53.1 | 35.4 |
| Хувиараа хөдөлмөр эрхэлдэг | 12.4 | 49.0 | 38.6 |
| Эрүүл мэндийн байгууллагад | 10.8 | 52.0 | 37.3 |
| Боловсролын байгууллагад | 13.9 | 63.4 | 22.8 |
| Соёл урлагийн байгууллагад | 7.5 | 80.0 | 12.5 |
| Спортын байгууллагад | 38.9 | 52.2 | 8.8 |
| Тэтгэвэр, группд | 18.1 | 44.4 | 37.4 |
| Ажилгүй | 13.1 | 41.1 | 45.8 |
| Оюутан | 17.1 | 59.7 | 23.2 |
| Төгсөх ангийн сурагч | 14.8 | 59.3 | 25.9 |
| **Улсын дүн** | 15.6 | 53.6 | 30.8 |

Судалгаанд хамрагдсан иргэдээс магадлан итгэмжлэгдсэн спорт, клубуудын талаарх иргэдийн мэдлэг, ойлголтыг тодруулахад 15.6 хувь нь “сайн мэднэ”, 53.6 хувь нь “сонссон”, үлдсэн 30.8 хувь нь “ямар ч ойлголтгүй” гэж хариулсан байна.

Хүснэгт 9-өөс ерөнхийдөө спортын байгууллагад ажилдаг хүмүүсийн хувьд магадлан итгэмжлэгдсэн спорт, клубуудын талаарх мэдээлэл илүү сайн байгаа нь харагдаж байна. Тиймээс бүгдэд тэгш хүртээмжтэй байдлаар үйл ажиллагааг зохион байгуулах нь зүйтэй юм.

Магадлан итгэмжлэгдсэн спорт, клубуудын талаарх иргэдийн мэдлэг, ойлголтыг аймаг, дүүргээр харахад 12 аймгийн хувьд ямар ч ойлголтгүй иргэдийн хувь улсын дунджаас өндөр байна.

Өөрөөр хэлбэл, орон нутагт магадлан итгэмжлэгдсэн спорт, клубуудын талаарх мэдээлэл Улаанбаатар хоттой (22.3 хувь) харьцуулахад бага байна. Харин сайн мэддэг хүн амын хувь Сэлэнгэ, Өмнөговь, Говьсүмбэр аймгуудад улсын дунджаас өндөр байгааг мөн харж болно.

Хүснэгт 10. Магадлан итгэмжлэгдсэн спорт, клубуудын талаарх иргэдийн мэдлэг, ойлголт, аймаг, дүүргээр, дүнд эзлэх хувиар

|  |  |  |  |
| --- | --- | --- | --- |
| **Аймаг, дүүрэг** | **Сайн мэднэ** | **Сонссон** | **Ямар ч ойлголтгүй** |
| Архангай | 12.3 | 43.8 | **43.8** |
| Баян-Өлгий | 18.3 | 41.4 | **40.3** |
| Баянхонгор | 12.8 | 56.0 | **31.2** |
| Булган | 12.9 | 54.8 | **32.3** |
| Говь-Алтай | 9.7 | 50.0 | **40.3** |
| Говьсүмбэр | **19.7** | 52.4 | 27.9 |
| Дархан-Уул | 9.7 | 44.9 | **45.4** |
| Дорноговь | 6.9 | 48.3 | **44.8** |
| Дорнод | 14.8 | 50.0 | **35.2** |
| Дундговь | 9.0 | 57.5 | **33.6** |
| Завхан | 1.0 | 59.8 | **39.2** |
| Орхон | 13.4 | 65.7 | 20.9 |
| Өвөрхангай | 10.0 | 58.9 | **31.1** |
| Өмнөговь | **22.0** | 48.0 | 30.0 |
| Сүхбаатар | 15.8 | 65.8 | 18.4 |
| Сэлэнгэ | **73.5** | 22.1 | 4.4 |
| Төв | 18.9 | 47.3 | **33.8** |
| Увс | 16.9 | 58.4 | 24.7 |
| Ховд | 15.9 | 63.5 | 20.6 |
| Улаанбаатар хот | 17.4 | 60.2 | 22.3 |
| Багахангай | 20.0 | 57.1 | 22.9 |
| Баянгол | 9.3 | 38.9 | 51.9 |
| Баянзүрх | 23.3 | 60.0 | 16.7 |
| Налайх | 18.6 | 64.4 | 16.9 |
| Сүхбаатар | 8.3 | 75.0 | 16.7 |
| Хан-Уул | 14.3 | 68.3 | 17.5 |
| **Улсын дүн** | **15.6** | **53.6** | **30.8** |

Улсын Их Хурлаас 2021 оны Төсвийн тухай хуулийг батлахад дагаж Эрүүл мэндийн даатгалын тухай хуульд орсон нэмэлт өөрчлөлт /2020 оны 8 дугаар сарын 28-ны өдөр/-өөр магадлан итгэмжлэгдсэн спортын клубт идэвхтэй хөдөлгөөн, спортоор хичээллэх үйлчилгээ гэснийг хүчингүй болгосныг буцааж сэргээх саналтай байна.

Ингэснээр хөдөлгөөний хомсдолоос үүдэлтэй халдварт бус өвчлөлөөс урьдчилан сэргийлэх зорилгоор идэвхтэй хөдөлгөөн, спортоор хичээллэсэн иргэнд төрийн зүгээс урамшуулж дэмжих, үүнтэй холбогдон гарах эмнэлэг, эмийн зардлыг буруулах, тэтгэврийн нас нэмсэнтэй холбоотойгоор хөдөлмөрийн насны иргэдийн хөдөлмөрийн бүтээмжийг нэмэгдүүлэх, төр, хувийн хэвшлийн түншлэлийг сайжруулан, төрийн зарим ажил үйлчилгээг хувийн хэвшлээр гүйцэтгүүлэх ач холбогдолтой учир Биеийн тамир, спортын тухай хуульд нэмэлт өөрчлөлт оруулах хуулийн төслийг дагах хуулийн төслийг боловсруулан батлуулах шаардлагатай байна.

**2.2.5. Сургалт-дасгалжуулалтыг удирдан зохин байгуулах**

|  |
| --- |
| **16 дугаар зүйл. Сургалт-дасгалжуулалтыг удирдан зохин байгуулах**  16.1.Өсвөр үе, залуучууд, насанд хүрэгчдийн үндэсний шигшээ багийн спортын сургалт-дасгалжуулалтыг удирдах, спортын тэмцээнд оролцуулах үйл ажиллагаа эрхлэх, эрх олгох журмыг биеийн тамир, спортын асуудал эрхэлсэн Засгийн газрын гишүүн батална.  16.2.Биеийн тамир, спортын боловсрол олгох их, дээд сургуулийг дасгалжуулагчийн мэргэжлээр төгссөн этгээд нь насанд хүрэгчдийн, залуучуудын үндэсний шигшээ багаас бусад шигшээ баг болон спортын клубт хичээллэж буй тамирчны сургалт-дасгалжуулалт, спортын тэмцээнд оролцуулах үйл ажиллагааг эрх авахгүйгээр удирдаж болно.  16.3.Биеийн тамир, спортын боловсрол олгох их, дээд сургуулийг дасгалжуулагчийн мэргэжлээр төгсөөгүй иргэн спортын сургалт-дасгалжуулалтыг энэ хуулийн 16.1-т заасан журмын дагуу эрх авсны үндсэн дээр эрхэлнэ. |

Боловсрол соёл, шинжлэх ухаан, спортын сайдын 2018 оны 12 дугаар сарын 28-ны өдрийн А/839 дугаар тушаалаар Спортын дасгалжуулалтыг удирдах, спортын тэмцээнд оролцуулах үйл ажиллагаа эрхлэх эрх олгох журмыг батлан гаргасан.

Сайдын 2019 оны А/839 дугаар тушаалаар батлагдсан “Спортын сургалт-дасгалжуулалтыг удирдах, спортын тэмцээнд оролцуулах үйл ажиллагаа эрхлэх, эрх олгох журам”, Биеийн тамир, спортын газрын даргын 2019 оны А60 дугаар тушаалаар "Дасгалжуулагчийн мэргэжил дээшлүүлэх сургалтыг удирдан зохион байгуулах орон тооны бус зөвлөл"-ийг баталсан.

Дасгалжуулагчийн мэргэжил дээшлүүлэх сургалтын жишиг хөтөлбөр, дасгалжуулагчийн мэргэжил дээшлүүлэх сургалт явуулах байгууллага болон багшид тавих шаардлагыг Даргын 2019 оны А/368 дугаар тушаалаар батлан хэрэгжилтийг аймаг, нийслэл, дүүргийн спортын газар, хороо, спортын холбоо, клубтэй хамтран ажиллаж шийдвэрлэсэн.

Дасгалжуулагчийн мэргэжил дээшлүүлэх сургалтыг удирдан зохион байгуулах орон тооны бус зөвлөлийн бүрэлдэхүүний 2020 оны 1 сарын 25 өдрийн хуралдаанаар дасгалжуулагчийн мэргэжил дээшлүүлэх сургалтын стандарт хөтөлбөрт нэмэлт өөрчлөлт оруулан, дасгалжуулагчийн мэргэжил дээшлүүлэх сургалт явуулах байгууллага, багшид тавих журмын шаардлагын дагуу сонгон шалгаруулахаар Монгол Улсад биеийн тамир, спортын чиглэлээр боловсрол олгодог их, дээд сургуулиудад зарыг түгээсэн.

Сонгон шалгаруулалтад 2020 оны 05 дугаар сарын 22-ний өдрөөр 2020 оны 68,155 тоот албан бичгээр Монгол Улсын Боловсролын их сургууль - Биеийн тамирын сургууль, ҮБТДС хоёр байгууллагаас материалаа ирүүлсэн. Хүсэлт ирүүлсэн сургуулиудын материалыг нэгтгэн Дасгалжуулагчийн мэргэжил дээшлүүлэх сургалтыг удирдан зохион байгуулах орон тооны бус зөвлөлийн 2020 оны 06 дугаар сарын 08-ны өдрийн II хуралдаанаар хэлэлцүүлж сургалтыг зохион байгуулах байгууллагаар Монгол Улсын Боловсролын их сургуулийн Биеийн тамирын дээд сургуулийг сонгон шалгаруулсан.

Сургалтын жишиг хөтөлбөрийн дагуу сонгон шалгаруулж улсын хэмжээнд өсвөрийн насны тамирчинтай ажиллаж буй төгсөлтийн дараах мэргэшүүлсэн сургалтыг эхлүүлэхээр 2020 оны Биеийн тамир, спортын улсын хорооны даргын тушаалаар Монгол Улсын Боловсролын их сургуулийн Биеийн тамирын сургуультай хамтран ажиллах гэрээ байгуулсан. Сургалтыг эхлүүлэхээр төлөвлөсөн боловч холбогдох зардлын ангилал Ковид-19 -той хорио цээрийн дэглэм болон төсвийн зардлын хэмнэлтийн горимд шилсэн тул зохион байгуулагдаагүй.

Спортын их дээд сургууль төгсөгчдийн төгсөлтийн дараах сургалтын тогтолцоог чанаржуулан, үүнтэй уялдсан мэргэжлийн зэрэг, эрхийн тогтолцоог бүрдүүлэх шаардлагатай.

Шинэчлэгдэн батлагдсан Биеийн тамир, спортын тухай хуульд биеийн тамирын арга зүйч мэргэжлийн зэрэг авах, дасгалжуулагч үйл ажиллагаа эрхлэх эрх авч байхаар зохицуулалт тусгагдсан. Үүнд үндэслэн биеийн тамирын арга зүйч 3 шатлалтай зэргийн тогтолцоо, дасгалжуулагч 3 шатлалтай эрхийг тогтолцоог бүрдүүлэх Засгийн газрын тогтоол, холбогдох журам батлагдаад байна.

Уг тогтолцооны хүрээнд арга зүйч, дасгалжуулагчдын мэргэжлийн зэрэг, үйл ажиллагаа эрхлэх эрхийг цалин хөлстэй холбож өгснөөр арга зүйч, дасгалжуулагч мэргэжил дээшлүүлэх сургалтад хамрагдах нэг үндэслэл болно.

**Спортын баг, тамирчдын амжилтад нөлөөлөх хүчин зүйлс**

Судалгаанд хамрагдсан иргэд спортын баг, тамирчдын амжилтад нөлөөлөх хүчин зүйлсийг хэрхэн тодорхойлсныг графикт харуулсан. Зургаас харахад судалгаанд хамрагдсан иргэдийн тодорхойлсон хамгийн чухал 3 хүчин зүйл нь тогтмол бэлтгэл хийх (60.6 хувь), дасгалжуулагч (58.3 хувь), заал талбай, хэрэглэгдэхүүн (54.4 хувь) байна.

График 9*. Спортын баг, тамирчдын амжилтад нөлөөлөх хүчин зүйлс, судалгаанд хамрагдсан иргэдийн тодорхойлсноор, хувиар*



Хүснэгт 11-т судалгаанд хамрагдсан иргэдийн тодорхойлсон спортын баг, тамирчдын амжилтад нөлөөлөх хүчин зүйлсийг хүйс, насны бүлгээр харуулсан.

Хүснэгт 11. *Спортын баг, тамирчдын амжилтад нөлөөлөх хүчин зүйлс, судалгаанд хамрагдсан иргэдийн тодорхойлсноор, хүйс, насны бүлгээр, хувиар*

|  |  |  |  |  |  |  |
| --- | --- | --- | --- | --- | --- | --- |
| Сонгосон үзүүлэлт | Заал талбай, хэрэглэгдэхүүн | Дасгал- жуулаг ч | Тогтмол бэлтгэлийн систем | Тэмцээн уралдаан | Ивээн тэтгэгч | Тамирчдын ур чадвар |
| **Насны бүлэг** |  |  |  |  |  |  |
| 18-24 | 49.8 | 58.1 | 63.2 | 31.8 | 33.4 | 45.0 |
| 25-34 | 56.0 | 60.3 | 63.5 | 23.7 | 33.6 | 35.0 |
| 35-44 | 55.9 | 61.9 | 58.6 | 25.0 | 36.5 | 36.8 |
| 45-54 | 55.4 | 58.7 | 56.5 | 27.9 | 31.5 | 34.4 |
| 55-64 | 56.2 | 44.4 | 56.9 | 28.8 | 32.0 | 24.2 |
| 65+ | 57.4 | 45.7 | 52.1 | 40.4 | 28.7 | 36.2 |
| **Хүйс** |  |  |  |  |  |  |
| Эрэгтэй | 54.3 | 57.3 | 62.1 | 32.0 | 39.5 | 31.4 |
| Эмэгтэй | 54.5 | 59.4 | 59.1 | 23.2 | 28.1 | 43.0 |
| **Улсын дүн** | **54.4** | **58.3** | **60.6** | **27.6** | **33.7** | **37.3** |

Спортын баг, тамирчдын амжилтад нөлөөлөх хүчин зүйлийг аймаг, дүүргээс судалгаанд хамрагдсан иргэд хэрхэн тодорхойлсныг хүснэгт 12-оос дэлгэрэнгүй харж болно.

Хүснэгт12. *Спортын баг, тамирчдын амжилтад нөлөөлөх хүчин зүйлс, аймаг, дүүргээр, хувиар*

|  |  |  |  |  |  |  |
| --- | --- | --- | --- | --- | --- | --- |
| Аймаг, дүүрэг | Заал талбай,хэрэглэгдэхүүн | Дасгал- жуулагч | Тогтмол  бэлтгэлийн систем | Тэмцээн уралдаан | Ивээн тэтгэгч | Тамирчдын ур чадвар |
| Архангай | 56.2 | 64.4 | 69.9 | 17.8 | 27.4 | 43.8 |
| Баян-Өлгий | 50.0 | 63.4 | 67.7 | 23.7 | 36.6 | 47.3 |
| Баянхонгор | 49.6 | 60.0 | 33.6 | 49.6 | 60.8 | 28.8 |
| Булган | 59.7 | 66.1 | 66.1 | 20.2 | 23.4 | 54.0 |
| Говь-Алтай | 40.3 | 65.3 | 63.9 | 23.6 | 33.3 | 51.4 |
| Говьсүмбэр | 53.1 | 66.7 | 66.7 | 23.8 | 36.1 | 35.4 |
| Дархан-Уул | 54.1 | 66.3 | 69.4 | 16.8 | 41.8 | 45.4 |
| Дорноговь | 51.7 | 63.8 | 58.6 | 12.1 | 31.0 | 41.4 |
| Дорнод | 51.9 | 55.6 | 59.3 | 22.2 | 38.9 | 24.1 |
| Дундговь | 50.0 | 59.0 | 65.7 | 25.4 | 21.6 | 42.5 |
| Завхан | 73.2 | 58.8 | 81.4 | 48.5 | 21.6 | 6.2 |
| Орхон | 71.6 | 50.7 | 71.6 | 43.3 | 26.9 | 17.9 |
| Өвөрхангай | 51.7 | 61.7 | 68.9 | 26.1 | 30.0 | 40.0 |
| Өмнөговь | 52.0 | 64.0 | 72.0 | 26.0 | 26.0 | 36.0 |
| Сүхбаатар | 65.8 | 59.2 | 40.8 | 43.4 | 43.4 | 36.8 |
| Сэлэнгэ | 60.3 | 33.8 | 27.9 | 26.5 | 27.9 | 25.0 |
| Төв | 68.9 | 52.7 | 41.9 | 12.2 | 39.2 | 25.7 |
| Увс | 50.6 | 62.3 | 61.0 | 26.0 | 35.1 | 31.2 |
| Ховд | 52.4 | 61.9 | 68.3 | 34.9 | 28.6 | 31.7 |
| **Улаанбаатар хот** |  |  |  |  |  |  |
| Багахангай | 40.0 | 20.0 | 52.9 | 74.3 | 54.3 | 57.1 |
| Баянгол | 70.4 | 35.2 | 31.5 | 18.5 | 22.2 | 13.0 |
| Баянзүрх | 45.0 | 52.5 | 55.0 | 14.2 | 16.7 | 45.8 |
| Налайх | 33.9 | 55.9 | 66.1 | 33.9 | 45.8 | 30.5 |
| Сүхбаатар | 72.9 | 66.7 | 58.3 | 20.8 | 54.2 | 18.8 |
| Хан-Уул | 44.4 | 57.1 | 58.7 | 19.0 | 11.1 | 50.8 |
| **Улсын дүн** | **54.4** | **58.3** | **60.6** | **27.6** | **33.7** | **37.3** |

Биеийн тамир, спортын салбарын үе үеийн зүтгэлтнүүд, эрдэмтэн, доктор, судлаачид тодорхой судалгаа шинжилгээний ажлуудыг санаачлан хийж, спортын шинжлэх ухааны өнөөгийн хөгжилд өөрсдийн хувь нэмрээ оруулж байсан хэдий ч тэдгээр судалгааны үр дүнг практикт туршин нотлох, хэрэглээ болгох ажлыг төрөөс бодлогоор болон хөрөнгө санхүүгээр хангалттай дэмждэггүй байна.

Энэ байдал нь судлаачдын үнэлэмжийг бууруулж, салбарын мэргэжилтнүүдийг судалгаа хийхэд дэмжлэг үзүүлж чадахгүйгээс судалгаа, шинжилгээний талаар төрөөс дэмжих бодлого тодорхойгүй явж ирсэнтэй холбоотой.

Биеийн тамир, спортын салбарын ажилтны өдөр тутмын үйл ажиллагаанд мөрдөх стандарт, жишиг хөтөлбөр, төлөвлөлтийн загварыг боловсронгуй болгох шаардлагатай байгаагаас гадна биеийн тамир, спортын салбарын хөгжлийн бодлого тодорхойлох судалгаа, шинжилгээ, туршилтын ажлын чиглэлээр ажилладаг эрдэмтэн судлаач дутагдаж байгаа бөгөөд тэдгээрийг дэмжих нэгдсэн дэд бүтэц бий болгох хэрэгцээ шаардлага байна..

Улсын болон хувийн их, дээд сургууль, улсын байгууллага, нэгжийн судалгааны тоног төхөөрөмж, өндөр нарийвчлалтай, олон талт технологийн дэвшлийг өдөр тутмын сургалт, дасгалжуулалтад хэрэглэх бааз суурь хангалтгүй байдал нь томоохон хэмжээний, урт хугацаанд үргэлжлэх онолын суурь, хавсарга судалгаа хийх боломжийг хязгаарлахын зэрэгцээ судалгаа, шинжилгээнд зориулагдсан хөрөнгө, санхүүгийн эх үүсвэр дутагдалтай байгаа нь муугаар нөлөөлж байна.

Биеийн тамирын их, дээд сургууль төгссөн, мэргэжил дээшлүүлсэн дасгалжуулагчдад өдөр тутмын үйл ажиллагаанд мөрдөх стандарт, жишиг хөтөлбөр, төлөвлөлтийн загварыг боловсруулж, мөрдүүлэх хэрэгтэй байна.

Улсын хэмжээнд мөрдөгдөх спортын стандарт бий болгох ажлыг 2013 оноос эхлүүлсэн бөгөөд одоогийн байдлаар 11 сургалтын стандарт батлагдаад байна. Энэ стандарт боловсруулах ажлыг спортын холбоодод түшиглэн хийдэг ба цаашид бүх спортын төрлийг стандарттай болгох шаардлагатай бөгөөд спортын анхан шатны сургалт-дасгалжуулалтын жишиг хөтөлбөрийг спортын төрөл бүрээр боловсруулах шаардлагатай.

Мөн Үндэсний шигшээ баг мөрдөж байгаа дасгалжуулалтын төлөвлөлтийн загварыг улсын хэмжээнд мөрдүүлж хэвшүүлэх, тус төлөвлөгөөг цахим суурьт шилжүүлэх, улсын хэмжээнд явагдаж буй бүхий л сургалт-дасгалжуулалтын төлөвлөлт, хэрэгжилтийн мэдээллийг цахимаар нэгтгэж спортын шинжлэх ухаан, анагаах ухааны судалгаа, дүгнэлт хийдэг тогтолцоог бүрдүүлэх нь чанарын өөрчлөлтөд хүрэх хүчин зүйл болно.

**2.2.6. Спортын тэмцээн, наадам зохион байгуулалт**

|  |
| --- |
| **17 дугаар зүйл. Спортын тэмцээн, наадам зохион байгуулалт**  17.1.Улсын хэмжээний спортын тэмцээн, наадмыг спортын төрлийн онцлогоос хамаарч сум, дүүрэг, аймаг, нийслэл, бүс, улсын гэсэн шат дараалалтайгаар зохион байгуулж болно.  17.2.Улсын хэмжээний спортын наадмыг Олон улсын олимпын хорооны ивээл доор зохион байгуулагддаг тив, дэлхийн наадмын мөчлөгт нийцүүлэн зохион байгуулна.  17.3.Биеийн тамир, спортын асуудал эрхэлсэн төрийн захиргааны байгууллага нь дараа онд зохиогдох улсын хэмжээний спортын тэмцээний нэгдсэн хуваарийг 09 дүгээр сарын 30-аас өмнө албан ёсоор зарлах бөгөөд улсын хэмжээний спортын тэмцээний нэгдсэн хуваарийг гаргахдаа спортын холбооны саналыг авсан байна.  17.4.Орон нутгийн чанартай спортын тэмцээн зохион байгуулах тохиолдолд зохион байгуулагч нь тухайн сумын биеийн тамирын арга зүйч, дүүргийн Биеийн тамир, спортын газарт ажлын 10 хоногийн өмнө урьдчилан мэдэгдэх бөгөөд сумын биеийн тамирын арга зүйч, дүүргийн Биеийн тамир, спортын газар нь аймаг, нийслэлийн биеийн тамир, спортын газар, тухайн спортын төрлийн холбоонд мэдэгдэнэ.  17.5.Энэ хуулийн 17.4-т заасны дагуу тухайн спортын холбоо нь спортын тэмцээн зохион байгуулах дүрэм, стандартын талаар тухайн орон нутаг дахь салбар, эсхүл биеийн тамирын арга зүйчээр дамжуулан танилцуулж, хяналт тавина.  17.6.Энэ хуулийн 17.3-т заасан хуваарьт ороогүй улсын хэмжээний спортын тэмцээн, энэ хуулийн 17.4-т зааснаар урьдчилан мэдэгдээгүй орон нутгийн чанартай спортын тэмцээн зохион байгуулахыг хориглоно. |

Монгол Улсын Эрүүл мэндийн сайд, Сангийн сайдын хамтарсан 2009 оны 2 дугаар сарын 18-ны өдрийн 53/45 дугаар тушаалаар батлагдсан “Спортын их наадам, улсын аварга шалгаруулах тэмцээний зохион байгуулах, санхүүжүүлэх журам”-ын дагуу улсын хэмжээний спортын тэмцээн наадмын нэгдсэн зааварт тусгасны дагуу анхан шатны тэмцээнд сум, дүүргийн хэмжээнд түүнээс шалгарагсад аймаг, нийслэлийн шатны тэмцээнд энэ шатны тэмцээнээс шалгарагсад шигшээ тэмцээнд шалгаран оролцох зарчмаар зохион байгуулагдаж байна.

Багийн спортын төрлийн шалгаруулалт бүсийн аварга шалгаруулах тэмцээнээс шалгарч 5 бүсээс шалгарсан 16 багийн тоглолтоор шигшээ тэмцээний зохион байгуулж, олон улсын тэмцээний жишиг дүрэм стандартыг баримтална.

Засгийн газрын 2018 оны 06 дугаар сарын 20-ны өдрийн 183 дугаар тогтоолоор Олон улсын Олимпын хорооны ивээл дор зохион байгуулагддаг тив, дэлхийн наадмын мөчлөгт нийцүүлэн улсын хэмжээний спортын наадам (цаашид “наадам” гэх)-ыг зохион байгуулахтай холбоотой харилцааг энэ журмаар зохицуулсан.

Монгол Улсын Засгийн газрын 2018 оны 6 дугаар сарын 20-ны өдрийн 183 дугаар тогтоолоор Улсын хэмжээний тэмцээн, наадам зохион байгуулах журам"-ыг батлуулж журмын дагуу 2019 онд Монгол Улсад зохион байгуулагдах Үндэсний хэмжээний спортын наадмуудыг өвөл, зуны Олимпын наадмын давтамжтай уялдуулан зохион байгуулж байна.

Ингэснээр үндэсний шигшээ багийн сонгон шалгаруулалтыг шуурхай хийж, тамирчдын сургалт-дасгалжуулалт тасралтгүй үргэлжилснээр Олимпын наадамд гаргадаг амжилтаа ахиулах чухал ач холбогдолтой.

Аймаг, нийслэл, дүүрэгт уралдаан, тэмцээний жилийн төсөв дунджаар 30 сая төгрөг байдаг. Нэг аймаг жилдээ насны бүлгээр 15-20 өсвөр, 4-5 залуучууд, 8-10 насанд хүрэгчид, 8-10 ахмад, 3-4 хөгжлийн бэрхшээлтэй иргэдийн гэсэн нийт 15-20 спортын төрөл 40-60 тэмцээн зохион байгуулж, улсын аварга шалгаруулах тэмцээн болон улсын чанартай 15-20 тэмцээнд тамирчдаа оролцуулж байна.


Биеийн тамир, спортын байгууллагын нийтийн биеийн тамирын арга хэмжээ, уралдаан тэмцээн зохион байгуулах улсын төсвөөс олгодог санхүүжилтийг оновчтой болгох, иргэдийн идэвхтэй хөдөлгөөнөөр хичээллэх орчин нөхцөлийг бүрдүүлэхэд анхаарах шаардлагатай байгаа.

Орон нутгийн төсвөөс зарцуулдаг тогтмол зардлын хэмнэгдсэн зардлыг өөр салбарын үйл ажиллагаанд зарцуулахгүйгээр Нийтийн биеийн тамирын арга хэмжээний зардлыг нэмэгдүүлэх, мөн батлагдсан төсөвт зохицуулалт хийх, улсын төсвийг үе шаттай нэмэгдүүлэх, тухай нутаг дэвсгэрийн байршил, хүн амын тоонд харьцуулж төсвийг ялгамжтай батлах аргачлалыг боловсруулан хэрэгжүүлэх ажиллаж байна.

Монгол Улсад 2022 онд нийт 1147 биеийн тамир, спортын арга хэмжээ зохион байгуулсан бөгөөд үүний 543 (47.3%)-ыг нь Төвийн бүсэд, 295 (25.7%)-ыг нь Хангайн бүсэд, 98 (8.4%)-ыг нь Баруун бүсэд, 76 (6.6%)-г нь Зүүн бүсэд зохион байгуулсан байна.


2019 оноос хойш зохион байгуулсан спортын арга хэмжээ даруй буурсан нь “Ковид-19” цар тахал дэгдэж Монгол Улсын засгийн газар, УОК-ын шийдвэрээр удаа дараагийн хөл хорио тогтоосонтой холбоотой бөгөөд 2022 онд 3177 арга хэмжээ зохион байгуулсан байна.

График 10. *Биеийн тамир, спортын арга хэмжээ*



Зохион байгуулсан нийт арга хэмжээний 1597 (50.3%) нь аймаг, нийслэлийн чанартай арга хэмжээ байна.

График 11. *Биеийн тамир, спортын арга хэмжээ, чанараар*



Улсын чанартай арга хэмжээний 66.6% нь Улаанбаатар хотод, бүсийн чанартай арга хэмжээ энэ онд Хангай, Баруун болон Төвийн бүсүүдэд дийлэнх хувь нь зохион байгуулагдсан байна.


Бусад бүсүүдтэй харьцуулахад Хангайн бүсэд биеийн тамир, спортын арга хэмжээг илүүтэйгээр зохион байгуулсан байна.

Аймаг, нийслэлийн чанартай арга хэмжээг Дундговь, Өвөрхангай, Төв, Ховд болон Говьсүмбэр аймгуудад, харин сум, дүүргийн чанартай арга хэмжээг Өвөрхангай, Өмнөговь, Увс, болон нийслэлд хамгийн олон тоогоор зохион байгуулсан байна.

Зохион байгуулсан спортын арга хэмжээнд нийт 1137271 оролцогч хамрагдсан бөгөөд эдгээрийн 251148 (22.1%) нь Хангайн бүсэд, 204536 (18.0%) нь Төвийн бүсэд, 101256 (8.9%) нь Баруун бүсэд, 24031 (2.1%) нь Зүүн бүсэд, 556300 (48.9%) нь Улаанбаатарт хамрагдсан байна.

Нийт оролцогчдын тоог өмнөх онтой харьцуулахад 898588 оролцогчдоор өссөн байна.

График 12*. Биеийн тамир, спортын арга хэмжээнд оролцогч*



Нийт оролцогчдын 606358 (53.3%) нь сум, дүүргийн, 352092 (31.0%) нь аймаг, нийслэлийн чанартай арга хэмжээнд оролцсон байна.

Улсын чанартай арга хэмжээнд оролцогчдын 68.9% нь нийслэлийн, бүсийн чанартай арга хэмжээний 47.5% нь Хангайн бүсийн, аймаг, нийслэлийн чанартай арга хэмжээний 42.4% нь Төвийн бүсийн, сум, дүүргийн чанартай арга хэмжээнд оролцогчдын 66.4% нь Улаанбаатарын оролцогчид байна.

Зохион байгуулсан спортын арга хэмжээнд Улаанбаатар, Орхон, Өвөрхангай, Төв, Баянхонгор болон Архангай аймгуудаас хамгийн олон тооны оролцогчид хамрагдсан бол Сүхбаатар, Дорноговь аймгуудад бусад аймгуудтай харьцуулахад цөөн тооны оролцогчид бүртгэгдсэн байна.

Аймаг, нийслэл чанартай арга хэмжээнд оролцогчдын тоогоор Баянхонгор, Сэлэнгэ, Төв аймгууд, харин сум, дүүргийн чанартай арга хэмжээнд оролцогчдын тоогоор Улаанбаатар болон Өвөрхангай аймгууд тэргүүлж байна.

**Спорт тэмцээнд оролцдог эсэх**

Судалгаанд хамрагдсан иргэдээс спорт тэмцээнд оролцдог эсэхийг тодруулахад 21.0 хувь нь огт оролцдоггүй, 49.7 хувь нь хааяа, шаардлагатай үед оролцдог, үлдсэн 29.3 хувь нь байнга оролцдог гэж хариулсан байна. Спорт тэмцээнд оролцох байдал нь хүйс болон насны бүлгээр ялгаатай байна.

Тодруулбал, насны бүлэг ахих тусам спорт тэмцээнд огт оролцдоггүй хүн амын хувь нэмэгдэж байв. Харин байнга спортын тэмцээнд оролцдог гэж хариулсан иргэдийн хувь 18-24 насны залуучуудын хувьд хамгийн өндөр 49.5 хувьтай бусад насны бүлгийн хувьд ойролцоо 21.6-25.5 хувь байна.

Эрэгтэйчүүдийн хувьд спорт тэмцээнд оролцох нь эмэгтэйчүүдтэй харьцуулахад их байдаг байна. Тэр дундаа, байнга спортын тэмцээнд оролцдог эрэгтэйчүүдийн хувь 36.8 хувь байгаа нь эмэгтэйчүүдтэй харьцуулахад 14.7 пунктээр өндөр байлаа.

Хүснэгт13. *Спорт тэмцээнд оролцдог эсэх, хүйс, насны бүлэг, ажил эрхлэлтийн байдлаар, дүнд эзлэх хувиар*

|  |  |  |  |
| --- | --- | --- | --- |
| **Сонгосон үзүүлэлт** | **Огт оролцдоггүй** | **Хааяа шаардлагатай үед /жилд 1-2 удаа/** | **Байнга оролцдог** |
| **Насны бүлэг** |  |  |  |
| 18-24 | 7.9 | 42.5 | 49.5 |
| 25-34 | 21.5 | 56.1 | 22.4 |
| 35-44 | 24.3 | 54.1 | 21.6 |
| 45-54 | 25.4 | 52.9 | 21.7 |
| 55-64 | 36.6 | 38.6 | 24.8 |
| 65+ | 42.6 | 31.9 | 25.5 |
| **Хүйс** |  |  |  |
| Эрэгтэй | 13.6 | 49.5 | 36.8 |
| Эмэгтэй | 28.1 | 49.9 | 22.1 |
| **Ажил эрхлэлтийн байдал** |  |  |  |
| Төрийн байгууллагад | 16.9 | 60.5 | 22.6 |
| Төрийн бус байгууллагад | 26.9 | 49.3 | 23.9 |
| Хувийн хэвшлийн аж ахуйн нэгжид | 26.6 | 56.8 | 16.7 |
| Хувиараа хөдөлмөр эрхэлдэг | 37.1 | 44.1 | 18.8 |
| Эрүүл мэндийн байгууллагад | 30.4 | 52.9 | 16.7 |
| Боловсролын байгууллагад | 14.9 | 52.0 | 33.2 |
| Соёл урлагийн байгууллагад | 20.0 | 55.0 | 25.0 |
| Спортын байгууллагад | 6.2 | 40.7 | 53.1 |
| Тэтгэвэр, группд | 39.8 | 34.5 | 25.7 |
| Ажилгүй | 45.8 | 34.6 | 19.6 |
| Оюутан | 7.1 | 39.8 | 53.1 |
| Төгсөх ангийн сурагч | 3.7 | 42.3 | 54.0 |
| **Улсын дүн** | **21.0** | **49.7** | **29.3** |

Спорт тэмцээнд оролцдог эсэхийг аймаг, дүүргээр хүснэгт 3.9-өөс дэлгэрэнгүй харж болно. Завхан (38.1), Дорноговь (32.8), Сүхбаатар (31.6) аймгаас судалгаанд хамрагдсан 3 хүн тутмын 1 нь спорт тэмцээнд огт оролцдоггүй гэж хариулсан байгаа нь бусад аймагтай харьцуулахад өндөр байна.

Харин Сэлэнгэ, Ховд, Дорнод, Баянхонгор аймгуудаас судалгаанд хамрагдсан хүн амын дунд байнга спорт тэмцээнд оролцдог гэж хариулсан хувь 42.4-64.7 буюу бусадтай харьцуулахад өндөр байв.

Хүснэгт14. *Спорт тэмцээнд оролцдог эсэх, аймаг, дүүргээр, дүнд эзлэх хувиар*

|  |  |  |  |
| --- | --- | --- | --- |
| **Аймаг, дүүрэг** | **Огт оролцдоггүй** | **Хааяа шаардлагатай үед /жилд 1-2 удаа/** | **Байнга оролцдог** |
| Архангай | 21.9 | 50.7 | 27.4 |
| Баян-Өлгий | 18.8 | 48.4 | 32.8 |
| Баянхонгор | 9.6 | 48.0 | **42.4** |
| Булган | 19.4 | 53.2 | 27.4 |
| Говь-Алтай | 25.0 | 50.0 | 25.0 |
| Говьсүмбэр | 15.6 | 46.3 | 38.1 |
| Дархан-Уул | 29.1 | 47.4 | 23.5 |
| Дорноговь | **32.8** | 62.1 | 5.2 |
| Дорнод | 16.7 | 38.9 | **44.4** |
| Дундговь | 23.9 | 65.7 | 10.4 |
| Завхан | **38.1** | 54.6 | 7.2 |
| Орхон | 20.9 | 49.3 | 29.9 |
| Өвөрхангай | 12.8 | 52.8 | 34.4 |
| Өмнөговь | 28.0 | 44.0 | 28.0 |
| Сүхбаатар | **31.6** | 55.3 | 13.2 |
| Сэлэнгэ | 19.1 | 16.2 | **64.7** |
| Төв | 14.9 | 56.8 | 28.4 |
| Увс | 10.4 | 62.3 | 27.3 |
| Ховд | 4.8 | 38.1 | **57.1** |
| Улаанбаатар хот | 23.5 | 47.4 | 29.1 |
| Багахангай | 21.4 | 38.6 | 40.0 |
| Баянгол | **59.3** | 33.3 | 7.4 |
| Баянзүрх | 24.2 | 43.3 | 32.5 |
| Налайх | 16.9 | 40.7 | 42.4 |
| Сүхбаатар | 10.4 | 60.4 | 29.2 |
| Хан-Уул | 15.9 | 66.7 | 17.5 |
| Улсын дүн | 21.0 | 49.7 | 29.3 |

**Орон нутаг үйл ажиллагаанд оролцдог эсэх**

Иргэд амьдарч байгаа орон нутгийнхаа Биеийн тамир, спортын байгууллагаас зохион байгуулж байгаа үйл ажиллагаанд оролцдог эсэхийг тодруулахад 27.8 хувь нь оролцдог байна.

Оролцдоггүй иргэдийн хувьд шалтгааныг тодруулахад судалгаанд хамрагдсан нийт иргэдийн 34.2 хувь нь мэдээлэл дутмаг, 15.8 хувь нь зохион байгуулалтгүй, 12.3 хувь нь огт сонирхдоггүй гэж хариулжээ.

Үүнээс харахад Биеийн тамир, спортын байгууллагууд нь зохион байгуулж байгаа үйл ажиллагааныхаа талаар иргэдэд илүү их мэдээлэл хүргэх шаардлагатай нь харагдаж байна.

Хүснэгт 15. *Орон нутгийн Биеийн тамир, спортын байгууллагаас зохион байгуулдаг үйл ажиллагаанд оролцдог эсэх болон оролцдоггүй шалтгаан, хүйс, насны бүлгээр, дүнд эзлэх хувиар*

|  |  |  |  |  |  |  |
| --- | --- | --- | --- | --- | --- | --- |
| Сонгосон үзүүлэлт | Оролцдог | Оролцдоггүй | | | | |
| Мэдээлэл дутмаг | Хүнд сурталтай | Зохион байгуулалтгүй | Чадвар сул | Огт сонирх-  доггүй |
| **Насны бүлэг** |  |  |  |  |  |  |
| 18-24 | 31.1 | 31.1 | 5.0 | 17.4 | 8.6 | 6.8 |
| 25-34 | 24.4 | 36.5 | 2.0 | 16.6 | 7.8 | 12.6 |
| 35-44 | 25.2 | 36.5 | 2.5 | 16.2 | 6.5 | 13.1 |
| 45-54 | 27.9 | 33.0 | 1.8 | 14.9 | 5.4 | 17.0 |
| 55-64 | 30.1 | 38.6 | 2.0 | 11.8 | 3.9 | 13.7 |
| 65+ | 42.6 | 21.3 | 1.1 | 8.5 | 2.1 | 24.5 |
| **Хүйс** |  |  |  |  |  |  |
| Эрэгтэй | 30.9 | 30.7 | 3.3 | 16.9 | 6.3 | 11.8 |
| Эмэгтэй | 24.8 | 37.6 | 2.3 | 14.8 | 7.7 | 12.7 |
| **Улсын дүн** | **27.8** | **34.2** | **2.8** | **15.8** | **7.0** | **12.3** |

Аймаг, дүүргүүдийн хувьд орон нутгийн Биеийн тамир, спортын байгууллагаас зохион байгуулдаг үйл ажиллагаанд оролцдог эсэх болон оролцдоггүй тохиолдолд ямар шалтгаантайг тодруулсныг хүснэгт 16-д дэлгэрэнгүй харуулсан. Хүснэгтэд улсын дунджаас хэт өндөр байгаа дүнгүүдийг тодруулсан.

Хүснэгт 16. *Орон нутгийн Биеийн тамир, спортын байгууллагаас зохион байгуулдаг үйл ажиллагаанд оролцдог эсэх, оролцдоггүй шалтгаан, аймаг, дүүргээр, дүнд эзлэх хувиар*

|  |  |  |  |  |  |  |
| --- | --- | --- | --- | --- | --- | --- |
| Аймаг,  дүүрэг | Оролцдог | Оролцоггүй | | | | |
| Мэдээлэл дутмаг | Хүнд сурталтай | Зохион байгуулалтгүй | Чадвар сул | Огт сонирхдоггүй |
| Архангай | 19.2 | 32.9 | 4.1 | **21.9** | **11.0** | 11.0 |
| Баян-Өлгий | 28.5 | 25.8 | 2.7 | **27.4** | 3.8 | 11.8 |
| Баянхонгор | **57.6** | 22.4 | 0.8 | 4.8 | 6.4 | 8.0 |
| Булган | **39.5** | 22.6 | 0.0 | 12.9 | 8.1 | 16.9 |
| Говь-Алтай | 16.7 | 30.6 | 2.8 | **23.6** | 8.3 | **18.1** |
| Говьсүмбэр | **49.0** | 26.5 | 2.7 | 9.5 | 5.4 | 6.8 |
| Дархан-Уул | 0.0 | **52.6** | 3.1 | **27.0** | 7.7 | 9.7 |
| Дорноговь | 25.9 | 39.7 | 1.7 | 12.1 | 6.9 | 13.8 |
| Дорнод | 20.4 | 38.9 | 1.9 | **25.9** | 7.4 | 5.6 |
| Дундговь | 25.4 | 30.6 | 0.7 | **21.6** | **12.7** | 9.0 |
| Завхан | 25.8 | 39.2 | 0.0 | 8.2 | 4.1 | **22.7** |
| Орхон | 28.4 | 35.8 | 1.5 | 16.4 | **10.4** | 7.5 |
| Өвөрхангай | 8.3 | **46.1** | 5.0 | **21.7** | 8.9 | 10.0 |
| Өмнөговь | 28.0 | 30.0 | 0.0 | 14.0 | **18.0** | 10.0 |
| Сүхбаатар | 15.8 | **55.3** | 2.6 | 7.9 | 2.6 | 15.8 |
| Сэлэнгэ | **77.9** | 1.5 | 1.5 | 1.5 | 0.0 | **17.6** |
| Төв | **73.0** | 9.5 | 1.4 | 0.0 | 5.4 | 10.8 |
| Увс | 0.0 | **53.2** | **11.7** | 16.9 | 9.1 | 9.1 |
| Ховд | **65.1** | 20.6 | 0.0 | 9.5 | 1.6 | 3.2 |
| **Улаанбаатар хот** | **18.6** | **39.3** | **4.7** | **14.2** | **6.5** | **16.7** |
| Багахангай | 71.4 | 10.0 | 0.0 | 0.0 | 0.0 | **18.6** |
| Баянгол | 3.7 | 38.9 | 1.9 | 7.4 | 1.9 | **46.3** |
| Баянзүрх | 6.7 | **43.3** | **7.5** | 19.2 | 9.2 | 14.2 |
| Налайх | 13.6 | **44.1** | **6.8** | 13.6 | 8.5 | 13.6 |
| Сүхбаатар | 6.3 | **47.9** | 2.1 | **31.3** | 4.2 | 8.3 |
| Хан-Уул | 3.2 | **49.2** | **7.9** | 17.5 | **14.3** | 7.9 |
| **Улсын дүн** | **27.8** | **34.2** | **2.8** | **15.8** | **7.0** | **12.3** |

**2.2.7. Үндэсний шигшээ баг**

|  |
| --- |
| **18 дугаар зүйл. Үндэсний шигшээ баг**  18.1.Үндэсний шигшээ баг нь өсвөр үе, залуучууд, насанд хүрэгчдийн гэсэн ангилалтай байна.  18.2.Монгол Улсыг төлөөлөн Олимп, Паралимпийн наадамд оролцох үндэсний шигшээ багийн бэлтгэл ажлыг зохион байгуулалтаар хангах Үндэсний хороог Ерөнхий сайдын дэргэд байгуулж ажиллуулна.  18.3.Монгол Улсын нэрийн өмнөөс олон улс, тив, дэлхийн спортын тэмцээн, наадамд оролцох үндэсний шигшээ багийг спортын холбоо бүрдүүлж, үйл ажиллагааг нь хариуцан зохион байгуулна.  18.4.Энэ хуулийн 9.1.8-д заасан журмын дагуу сонгосон спортын төрлийн спортын холбоонд гэрээний дагуу улсын төсвөөс санхүүгийн дэмжлэг үзүүлэх бөгөөд Биеийн тамир, спортын асуудал эрхэлсэн төрийн захиргааны байгууллага нь спортын холбоотой Захиргааны ерөнхий хууль, холбогдох журмын дагуу гэрээ байгуулж, санхүүжүүлнэ.  18.5.Аймаг, дүүргийн Засаг дарга нь аймаг, дүүргийн өсвөр үеийн шигшээ багт орон нутгийн төсвөөс санхүүгийн дэмжлэг үзүүлэх бөгөөд аймаг, дүүргийн Биеийн тамир, спортын газар нь спортын 8-аас доошгүй төрлөөр спортын холбооны орон нутаг дахь салбартай хамтран сонгон шалгаруулж, үйл ажиллагааг нь зохион байгуулна.  18.6.Оюутны дэлхийн аварга, Универсадад Монгол Улсыг төлөөлөн оролцох шигшээ багийг залуучуудын шигшээ багаас бүрдүүлнэ. |

Боловсрол, соёл, шинжлэх ухаан, спортын сайдын 2018 оны 4 дүгээр сарын 03-ны өдрийн А\167 тоот Үндэсний шигшээ багийг бүрдүүлэх, спортын төрлийг сонгох санхүүжүүлэх журам батлагдаж, журмын дагуу Үндэсний шигшээ багийн сонгон шалгаруулалт зарлаж, спортын 22 төрөлд багш дасгалжуулагч, тамирчдын нийт 240 хүнээр шигшээ багаа бүрдүүлсэн.

Өсвөрийн шигшээ багийг 21 аймаг, 9 дүүрэг нийт 30 байгууллагын Засаг даргын дэргэд спортын 8 төрөлд давхардсан тоогоор спортын 28 төрөлд шилдэг тамирчдын залгамж халаа болсон өсвөрийн 2250 гаруй тамирчдыг бэлтгэж байна. Залуучуудын шигшээ багийг Монголын Оюутны спортын холбоотой хамтран зохион байгуулан ажиллаж байна.

Монгол улсын Ерөнхий сайдын дэргэд Олимпын наадамд бэлтгэх үндэсний хороог байгуулж, 2024 онд Олимпын наадамд бэлтгэл ажлыг хангах чиглэлээр хэлэлцэх асуудал, 2023-2024 онд хэрэгжүүлэх календарьчилсан төлөвлөгөө, боловсруулаад байна.

Залуучуудын шигшээ багийг Оюутны шигшээ багаас бүрдүүлэх бодлого барьж ажилладаг бөгөөд Оюутны дэлхийн аварга, Универсадад оролцож, өндөр амжилт үзүүлэн медальт байрт шалгарсан тамирчдад дэмжлэг үзүүлэхэд улсын төсвөөс үндэсний шигшээ багийн төсөвт суугдаагүй. Спортын холбоод Залуучуудын шигшээ багаа Оюутны шигшээ багаас бүрдүүлэн ажилладаг. Улсын төсвөөс залуучуудын шигшээ багт төсөв хуваарилагдаагүй байна.

2020 оны байдлаар Үндэсний шигшээ багийн спортын 22 төрөлд дасгалжуулагч эрэгтэй 46, эмэгтэй 10, нийт 56, тамирчин эрэгтэй 123, эмэгтэй 93, нийт 216, бүгд 274 хүний бүрэлдэхүүнтэй баг тамирчид олон улсын 35 тэмцээнээс алт 6, мөнгө 12, хүрэл 28, нийт 46 медаль хүртсэн амжилттай байна. Боловсрол, соёл, шинжлэх ухаан, спортын сайдын А\167 тоот тушаалаар батлагдсан журмын дагуу спортын 22 төрөлд дасгалжуулагч эрэгтэй 46, эмэгтэй 10, нийт 56, тамирчин эрэгтэй 123, эмэгтэй 93, нийт 128, бүгд 274 хүний бүрэлдэхүүнтэй шигшээ багаа бүрдүүлж, 11 тэрбум батлагдсанаас 6.9 тэрбум төгрөгийг зарцуулан ажиллаа.

Улсын хэмжээнд 21 аймаг, 9 дүүрэгт спортын 28 төрлөөр Өсвөрийн шигшээ багт 284 дасгалжуулагч 6147 тамирчинтай ажиллаж байгаагаас 10 хүртэлх насныхан 15%, 10-14 насныхан 35%, 15-18 насныхан 50% бүрдүүлж байна. Тэд жилд 5 шатлал бүхий 1217 тэмцээнд 34124 тамирчин оролцож 3611 алт, 3554 мөнгө, 4500 хүрэл медаль хүртээд байна.

**2.2.8. Хөгжлийн бэрхшээлтэй иргэдийн биеийн тамир, спортын үйл ажиллагаа**

|  |
| --- |
| **19 дүгээр зүйл. Хөгжлийн бэрхшээлтэй иргэдийн биеийн тамир, спортын үйл ажиллагаа**  19.1.Хөгжлийн бэрхшээлтэй иргэнийг идэвхтэй хөдөлгөөн, спортоор хичээллэх, спортын тэмцээн, наадамд оролцоход төрийн байгууллага, спортын холбоод дэмжлэг үзүүлж ажиллана.  19.2.Спортын тэмцээн, наадам нь хөгжлийн бэрхшээлтэй тамирчныг бие эрхтэн, хөгжлийн онцлогийн адил түвшинд нь өрсөлдүүлэх зарчмыг баримтална.  19.3.Энэ хуулийн 19.2-д заасан зарчмыг хангах зорилгоор улсын хэмжээний спортын тэмцээнд оролцох хөгжлийн бэрхшээлтэй тамирчны ангиллыг олон улсын дүрмийн дагуу тогтоох комиссын бүрэлдэхүүн, ажиллах журмыг биеийн тамир, спорт, эрүүл мэнд, нийгмийн хамгааллын асуудал эрхэлсэн Засгийн газрын гишүүд хамтран батална. |

Хөдөлмөр нийгмийн хамгааллын яамтай хамтран 3 талт санамж бичгийг Хөгжлийн бэрхшээлтэй иргэдийн спортын хороодтой /Монголын паралимпийн хороо, Монголын Дифлимпийн хороо, Монголын Тусгай олимпын хороо ТББ-ийн хамтын ажиллагааг өргөжүүлэх, хөгжүүлэх, нийгмийн зөв мэдээлэл, мэдлэг өгөх хандлагыг өөрчлөхөд чиглэсэн гурван тал хамтран ажиллах гэрээ байгуулсан.

Жилд дунджаар 4 олон улсын арга хэмжээнд оролцох нөхцөл бололцоогоор хангаж 16.1 сая – 127.9 сая төгрөгийн дэмжлэг үзүүлж ажиллаж байна.

Дотооддоо хөгжлийн бэрхшээлтэй иргэдийн идэвхтэй хөдөлгөөн, спортоор хичээллэх таатай нөхцөлийг бүрдүүлэн жилд нийтийн биеийн тамир, идэвхтэй хөдөлгөөний арга хэмжээ зохион байгуулж 947.5 сая төгрөгийн санхүүжилтийн дэмжлэг үзүүлэн ажиллаж байна.

Хөгжлийн бэрхшээлтэй иргэдийн олон улсын байгууллагаас тогтоосон спортын тэмцээн, наадамд оролцох ангиллын дагуу дотоодоо тэмцээн зохион байгуулж мөн олон тэмцээнд оролцож байна. Дотоодоо дагаж мөрдөх баримт бичгийг боловсруулах ажлын хүрээнд олон улсын хөгжлийн бэрхшээлтэй иргэдийн спортын тэмцээн, наадамд оролцох ангиллыг гэрээ байгуулан орчуулж байна.

Биеийн тамир, спортын улсын хорооны даргын 2020 оны 11 дүгээр сарын 05-ны өдрийн А/61 дүгээр тушаалаар 9,250,000 төгрөгийн санхүүжилт батлагдаж, “Бусдаар ажил гүйцэтгүүлэх 33 дугаар гэрээг Хүүхэд, залуучуудын хөгжлийн шинэ зуун авьяас төв төрийн бус байгууллагатай байгуулан “Хөгжлийн бэрхшээлтэй хүүхдийг биеийн тамирын хичээлээр засан сайжруулах нь” сургалтын модуль, “Хөгжлийн бэрхшээлтэй хүүхдийг биеийн тамирын дасгал хөдөлгөөнөөр засан сайжруулах нь” арга зүйн зөвлөмжийг боловсруулан 500 ширхгийг хэвлүүлэн спортын холбоодод хүргэсэн байна.


**2.2.9. Тамирчны эрх, үүрэг**

|  |
| --- |
| **20 дугаар зүйл. ТАМИРЧНЫ ЭРХ, ҮҮРЭГ**  20 дугаар зүйл. Тамирчны эрх, үүрэг  20.1.Тамирчин нь доор дурдсан эрх эдэлнэ:  20.1.1.спортын төрлөө сонгох, хичээллэх;  20.1.2.тэмцээн, наадамд оролцох;  20.1.3.спортын цол, зэрэг авах;  20.1.4.харьяалагддаг спортын клубээс гэрээний дагуу өөр спортын клубт шилжих;  20.1.5.спортын тэмцээнд бэлтгэх, оролцох хугацаанд үндсэн ажил, сургуулиас чөлөөлөгдөх;  20.1.6.хууль тогтоомжид заасан бусад эрх.  20.2.Тамирчин нь доор дурдсан үүрэг хүлээнэ:  20.2.1.тамирчны ёс зүйн дүрэм, оролцож буй тэмцээний дүрэм болон гэрээгээр хүлээсэн үүргээ биелүүлэх;  20.2.2.шударга өрсөлдөөнийг эрхэмлэх, допинг хэрэглэхгүй байх;  20.2.3.хууль тогтоомжид заасан бусад үүрэг.  20.3.Тамирчин нь доор дурдсан нийгмийн баталгаагаар хангагдана:  20.3.1.тамирчин Олон улсын олимпын хорооны ивээл доор зохион байгуулагддаг тивийн наадам, дэлхийн аварга шалгаруулах тэмцээн, наадам, болон үндэсний хэмжээний тэмцээн, наадамд амжилттай оролцож медаль хүртвэл энэ хуулийн 6.1.6-д заасан мөнгөн шагнал авах;  20.3.2.харьяалах байгууллагаас цалин хөлс, урамшуулал авах. |

Биеийн тамир, спортоор хичээллэх гэж буй иргэн нь өөрийн сонирхсон спортын төрлөө сонгон хичээллэх эрхтэйгээс гадна Биеийн тамир, спортын газрын даргын 2018 оны 6 дугаар сарын 5-ны өдрийн А/192 дугаар тоот тушаалаар баталсан “Спортын төрөл, цолны шалгуур тогтоох, цол зэрэг олгох журам”-аар зохицуулж байна. Мөн мэргэжлийн тамирчдын дунд клуб хооронд шилжих хөдөлгөөн ихсэж байгаа бөгөөд үүнийг тухайн спортын холбоодын тамирчны шилжих хөдөлгөөний журмын дагуу шийдвэрлэж байна.


Монгол Улсад 2022 онд нийт 135877 тамирчин бүртгэгдсэнийг өмнөх онтой харьцуулбал 26.4%-иар өссөн үзүүлэлттэй байна. Үүнийг бүсээр авч үзвэл, Хангайн бүсэд 42941 (31.6%) нь, Төвийн бүсэд 21720 (16.0%) нь, Баруун бүсэд 16909 (12.4%) нь, Зүүн бүсэд 12414 (9.1%) байгаа бол Улаанбаатарт 41893 (30.8%) нь байна.

График 13. *Тамирчид, бүсээр*



Нийт тамирчдын дийлэнх хувийг буюу 66238 (48.7%) нь спорт тоглоом, 20085 (14.8%) нь үндэсний спорт, 19209 (14.1%) нь халз тулаан, хүчний спорт үлдсэн 30345 (22.3%) нь оюуны спорт, хэмжигдэхүүнтэй, цэрэгжлийн болон пара спортын тамирчид эзэлж байна.

График 14. *Тамирчид, спортын төрлөөр*



Спортын төрлийг бүсээр авч үзвэл, спорт тоглоомын төрөл бүх бүсэд давамгайлж байна.

Тодруулбал, Хангайн бүсэд 19217, Баруун бүсэд 8611, Төвийн бүсэд 6835, Зүүн бүсэд 5222, Улаанбаатарт 26353 тамирчин энэ төрөлд бүртгэгдсэн байна.

Нийт тамирчдын тоог аймаг, нийслэлээр авч үзэхэд Баян-Өлгий, Төв, Хөвсгөл, Орхон болон Улаанбаатар хотод хамгийн олон буюу тамирчинтай бол Говьсүмбэр, Завхан аймгуудад бусад аймгуудтай харьцуулаад цөөн тооны тамирчин бүртгэгдсэн байна.

Монгол Улсын Засгийн газрын 2018 оны 6 дугаар сарын 13-ны өдрийн 173 дугаар тогтоол “Олон улсын олимпын хорооны ивээл дор зохион байгуулдаг тив, дэлхийн наадам болон дэлхийн аварга шалгаруулах тэмцээнд амжилттай оролцож медаль хүртсэн тамирчин түүний дасгалжуулагчийг шагнаж урамшуулах, мөнгөн шагнал олгох журам”, “Үндэсний хэмжээний тэмцээн наадамд амжилттай оролцож медаль хүртсэн тамирчин түүний дасгалжуулагчийг шагнаж урамшуулах, мөнгөн шагнал олгох журам ”-д заасны дагуу тэмцээн наадамд оролцож, гаргасан амжилтаа үнэлүүлэн спортын цол зэргийн болзлыг хангах спортын цол зэргийг авч байна, үзүүлсэн амжилтыг үнэлэн сайшааж мөнгөн урамшууллыг олгож байна.

График 15. *Тамирчин түүний дасгалжуулагчийг шагнаж урамшуулах, мөнгөн шагнал*

Эрүүл мэндийн сайд, сангийн сайдын хамтарсан 2009 оны 2 дугаар сарын 18-ны өдрийн 53/45 дугаар тушаалаар шинэчлэн батлагдсан “Спортын их наадам, улсын аварга шалгаруулах тэмцээнийг зохион байгуулах, санхүүжүүлэх журам”-ын дагуу спортын тэмцээнд бэлтгэх, оролцох хугацаанд үндсэн ажил, сургуулиас чөлөөлөгдөх тэмцээнд оролцож чөлөөтэй байх үеийн цалинг бодож олгохыг зохицуулж байна.

**2.2.10. Допингийн эсрэг үйл ажиллагаа**

|  |
| --- |
| **21 дүгээр зүйл. Допингийн эсрэг үйл ажиллагаа**  21.1.Тамирчин нь Олон улсын допингийн эсрэг агентлагаас баталсан допингийн хориглосон жагсаалтад багтсан бодис, аргыг хэрэглэхийг хориглоно.  21.2.Дасгалжуулагч, багийн эмч нь тамирчинд допинг хэрэглүүлэхийг хориглоно.  21.3.Допингийн эсрэг үндэсний дүрмийг Засгийн газар баталж, мөрдүүлнэ.  21.4.Допингийн эсрэг үндэсний дүрмийн дагуу хэрэгжүүлэх ажлыг биеийн тамир, спортын асуудал эрхэлсэн төрийн захиргааны байгууллага зохион байгуулна.  21.5.Биеийн тамир, спортын асуудал эрхэлсэн төрийн байгууллага, спортын холбоо бусад төрийн болон төрийн бус байгууллага нь хориглосон жагсаалтад багтсан бодис, аргууд, допингийн хор холбогдлын сурталчилгааг тогтмол зохион байгуулна. |

Засгийн газрын 2019 оны 10 дугаар сарын 30-ны өдрийн 391 дүгээр тогтоолын дагуу Монголын Үндэсний допингийн эсрэг байгууллагатай гэрээ байгуулан жил бүр улсын төсвөөс 2020 онд 455 сая төгрөгийн санхүүжилт олгон допингийн хор холбогдол, хориотой жагсаалтын талаарх сургалт сурталчилгааг жил бүр зохион байгуулж “Хориотой бодисын жагсаалт”, эмчилгээний зорилгоор чөлөөлөх олон улсын стандарт”, “хувийн нууц ба хувийн мэдээллийг хамгаалах”, “лабораторийн олон улсын стандарт”, “шинжилгээний болон шалгалтын олон улсын стандарт”, “Допингийн олон улсын хууль” зэрэг олон улсын баримт бичгийг орчуулан гарын авлага болгон гаргаж спортын холбоод болон орон нутгийн Биеийн тамир, спортын газруудад тарааж сурталчилсан.

Монгол Улсын Засгийн газрын 2022 оны 10 дугаар сарын 19-ний өдрийн дүрэм батлах тухай 376 дугаар тогтоолын хавсралтаар "Допингийн эсрэг үндэсний дүрэм"-ийг баталсан.

**2.2.11. Спортын цол зэрэг**

|  |
| --- |
| **22 дугаар зүйл. Спортын цол зэрэг**  22.1.Спортын асуудал эрхэлсэн төрийн захиргааны байгууллага нь тамирчинд олгох олон улсын хэмжээний мастер, спортын мастер, дэд мастер цол, спортын шүүгчид олгох улсын шүүгч цолны шалгуурыг тогтоож, олгоно.  22.2.Спортын цол авсан тамирчин, спортын шүүгчид харьяалах байгууллага нь мөнгөн урамшуулал болон цолны нэмэгдэл олгож болно.  22.3.Мэдээллийн нэгдсэн санд бүртгэлтэй тамирчин, шүүгчид спортын цол олгоно.  22.4.Тамирчин, спортын шүүгчид спортын зэргийг биеийн тамир, спортын асуудал эрхэлсэн төрийн захиргааны байгууллагаас эрх авсан спортын холбоо тогтоож, олгоно. |

Биеийн тамир, спортын газрын даргын 2018 оны 06 дугаар сарын 05-ны өдрийн А/192 дугаар тушаалаар “Спортын төрөл, цолны шалгуур тогтоох, цол, зэрэг олгох журам"-аар тогтоосон. Спортын цол авсан тамирчин, спортын шүүгчид харьяалах байгууллага нь мөнгөн урамшуулал болон цолны нэмэгдэл олгож болно гэсэн хуулийн заалтыг үндэслэн байгууллагын дотоод журамдаа тусган мөнгөн урамшуулал олгож байна.

Спортын цол, зэргийн зөвлөлийг 2020 оны 1 сарын А/08 дугаар тушаалаар 9 хүний бүрэлдэхүүнээр шинэчлэн баталж, Цол зэргийн зөвлөлийн хуралдаанаар цол зэргийн ангилалд нэмэлт 9 спортын төрлийн ангиллыг Даргын 2020 оны 1 сарын 20 өдрийн А/24 дугаар тушаалаар шинэчлэн тогтоосон. Төрийн байгууллагын цахим үйлчилгээний нэр төрлийг нэмэгдүүлэх болон тэдгээрийг төрийн үйлчилгээний нэгдсэн систем болох E-mongolia-д холбох талаар үе шаттай ажлуудын төлөвлөлтийн дагуу 2022 онд спортын цол зэргийн нэгдсэн мэдээллийн сан болон спортын цол зэргийн лавлагааг авдаг болох ажлын бэлгэл ажлыг ханган ажиллаж байна.


Биеийн тамир, спортын газрын даргын 2018 оны 06 дугаар сарын 05-ны өдрийн А/192 дугаар тушаалаар Спортын төрөл, цолны шалгуур тогтоох, цол, зэрэг олгох журам"-аар тогтоосон. Спортын цол, зэргийн зөвлөлийг 2020 оны 1 сарын А/08 дугаар тушаалаар 9 хүний бүрэлдэхүүнээр шинэчлэн баталж, Цол зэргийн зөвлөлийн хуралдаанаар цол зэргийн ангилалд нэмэлт 9 спортын төрлийн ангиллыг Даргын 2020 оны 1 сарын 20 өдрийн А/24 дугаар тушаалаар шинэчлэн тогтоосон. Цол зэргийн tsol.gov.mn мэдээллийн нэгдсэн санд доорх тамирчин, шүүгчид бүртгэгдээд байна.

График 16. *Мэдээллийн нэгдсэн санд бүртгэлтэй тамирчин, шүүгчдийн тоо*

Тамирчин, спортын шүүгчид спортын зэргийг биеийн тамир, спортын асуудал эрхэлсэн төрийн захиргааны байгууллагаас эрх авсан спортын холбоо тогтоож, олгож байна.

Монгол Улсад 2022 онд нийт 3795 тамирчид спортын цол авсан байна. Үүнээс 2742 (72.3%) нь эрэгтэй, 1053 (27.7%) нь эмэгтэй тамирчид байна.

График 17. *Шинээр цол авсан тамирчид, хүйсээр*




Шинээр цол авсан тамирчдыг бүсээр авч үзвэл нийслэлд 1600 (42.2%), Хангайн бүсэд 958 (25.2%), Төвийн бүсэд 721 (19.0%) нь, Баруун бүсэд 334 (8.8%) нь харин Зүүн бүсэд 182 (4.8%), цолтой тамирчид байна.

Цол авсан тамирчдыг аймгаар авч үзвэл Орхон аймагт 491, Дорноговь аймагт 336, Өвөрхангай аймагт 113, Архангай аймагт 109 байгаа нь өндөр үзүүлэлт бүхий аймгууд байна.

Тамирчдыг цолоор нь авч үзвэл, 1302 (48.4%) нь спортын мастер, 1076 (40.0%) нь спортын дэд мастер, 313 (11.6%) нь олон улсын хэмжээний мастер цолтой тамирчид байна.

График 18. *Шинээр цол авсан тамирчид, цолоор*




Цолтой тамирчдын дийлэнх хувийг бүрдүүлж буй спортын мастер цолтой тамирчдыг бүсээр харвал энэ онд нийслэл тэргүүлж байна.

Спортын мастер цолтой тамирчдыг аймаг, нийслэлээр тодруулбал, Орхон аймагт 187, Дорноговь аймагт 129, Архангай аймагт 43, Дорнод аймагт 31, Говьсүмбэр аймагт 30 тамирчид 2022 онд бүртгэгдсэн байна. Харин Орхон аймагт 119, Дорноговь аймагт 49, Өвөрхангай аймагт 39, Архангай аймагт 37, Дархан-Уул аймагт 34 спортын дэд мастер бүртгэгдсэн байна.

**Цолтой шүүгчид**

Монгол Улсад 2022 онд нийт 164 цолтой шүүгчид бүртгэгдсэнийг цолоор нь харвал 22 буюу 13.4% нь олон улсын харин 142 буюу 86.6% нь улсын цолтой шүүгчид байна. Нийт цолтой шүүгчдийн 62.8%-ийг эрэгтэй шүүгчид эзэлж байна.

График 19. *Цолтой шүүгчид, хүйсээр*



Шинээр 2022 онд цол авсан шүүгчид нийслэл болон Хангайн бүсэд давамгай байна. Өнгөрсөн онуудад Ковидын халдвар болон хөл хориотой холбоотойгоор биеийн тамир, спортын арга хэмжээ эрс буурч цол зэрэг шинээр гардуулаагүй бол энэ онд салбарын идэвх өндөр байна.

**2.2.12. Мэргэжлийн спорт**

|  |
| --- |
| **23 дугаар зүйл. Мэргэжлийн спорт**  23.1.Ашиг олох зорилгоор мэргэжлийн түвшинд бэлтгэгдсэн тамирчны оролцоотой мэргэжлийн спортын тэмцээн зохион байгуулж болно. |

**Биеийн тамир, спортын тухай хуулийн 23 дугаар зүйлийн 23.1 дахь заалтыг хэрэгжүүлэх хүрээнд:**

Олон улсад мэргэжлийн спортын холбоодод албан ёсоор элсэхэд татвар өндөр байдаг тул манай тулааны спортоор хичээллэж байгаа зарим тамирчид хувийн шугамаар гэрээ байгуулан өнөөдрийг хүртэл дэлхийн тавцанд өрсөлдөж байна.

2.3 “Практикт нийцэж байгаа байдал” шалгуур үзүүлэлтийн хүрээнд сонгосон зүйл, заалт

“Практикт нийцэж байгаа байдал” шалгуур үзүүлэлтийн хүрээнд Биеийн тамир, спортын тухай хуулийн 24, 25, 26, 27 дугаар зүйл буюу Биеийн тамир, спортын санхүүжилттэй холбогдох асуудлыг судлахаар сонгосон болно.

**2.3.1. Биеийн тамир, спортын санхүүжилт**

|  |
| --- |
| **24 дугаар зүйл. Биеийн тамир, спортын санхүүжилт**  24.1.Энэ хуулийн 6.1.4, 6.1.6 дахь заалт, 17.2, 18.4, 22.1, 26.2 дахь хэсэгт заасан үйл ажиллагааг улсын төсвөөс санхүүжүүлнэ.  24.2.Энэ хуулийн 7.1.1, 8.1.3, 8.1.4 дэх заалт, 18.5, 26.6 дахь хэсэгт заасан үйл ажиллагааг орон нутгаас санхүүжүүлнэ. |

Биеийн тамир, спортын салбар нь сүүлийн 5-6 жилд тусгай зориулалтын шилжүүлэг, орон нутгийн төсөв, улсын төсөв гэсэн гурван өөр эх үүсвэрээс санхүүжиж, яамдаас яамдын хооронд дамжиж ирсэн. Энэ хугацаанд төсвийн нэгдсэн бодлого төлөвлөлт алдагдаж, улсын төсвийн хөрөнгө оруулалтаар хэрэгжиж буй төсөл арга хэмжээнүүд царцах, он дамжиж олон жил үргэлжлэх гол шалтгаан болж байна.

2021 оны төсвийн жилээс эхлэн аймаг, нийслэл, дүүргийн урсгал үйл ажиллагааны төсөв улсын төсвөөс санхүүжиж, тогтмол зардал орон нутгийн төсвөөс санхүүжиж холимог байдлаар хэрэгжиж байна. Үүнийг цаашид нэг урсгалтай болгох төсвийн тогтвортой нэгдсэн бодлогыг тодорхойлж хэрэгжүүлэх нь тулгамдсан асуудал болоод байна.

Салбарын төсвийг бүтцээр нь ангилж үзвэл, нийт төсвийн 50 орчим хувь нь хөрөнгө оруулалт, 25 хувь нь албан хаагчид, тамирчдын цалин хөлс, сар бүрийн тэтгэмж, шагнал урамшуулалд, 20 орчим хувь улсын шигшээ багийн үйл ажиллагааны зардал, спортын уралдаан тэмцээнд 4 хувь, нийтийн биеийн тамирын чиглэлээр нийт төсвийн 1 хувь нь зарцуулагдаж байна. Үүнээс дүгнэлт хийхэд нийтийн биеийн тамирын үйл ажиллагаанд хамгийн их дэмжлэг үзүүлэх шаардлагатай.


Биеийн тамир, спортын улсын хорооны санхүүжилтийн бүтэц шууд улсаас шийдвэрлэх санхүүжилтийн хэмжээнээс хамааралтай. Нийт зарцуулсан төсвийн 80% хүртэлх төсвийг бусдаар гүйцэтгүүлсэн ажил үйлчилгээний зардалд зарцуулагдаг. Нийт зарцуулсан төсвийн эх үүсвэр 99% нь улсын төсвөөс 1% нь төсөвт байгууллагын үйл ажиллагаанаас бүрддэг байна.


График 20. *Улсын төсвөөс санхүүжүүлсэн арга хэмжээ*

Спортын салбарыг хөгжүүлэх, мэргэжлийн болон нийтийн биеийн тамир спортын удирдлага, төлөвлөлт, зохион байгуулалтыг амжилттай хэрэгжүүлэхэд санхүүжилтийн тогтолцоо чухал үүрэгтэй. Хязгаарлагдмал нөөцөөр спортын салбарт амжилт гаргахын тулд тухайн салбарыг хариуцсан байгууллагууд, ялангуяа спортын хороо, нийгэмлэгүүд хандивлагчид, дэмжигчид болон орон тооны бус ажилтнуудын хүчийг ашиглах, боломжтой бүх арга замуудаар хөрөнгө, санхүүжилт босгох шаардлагатай тулгардаг.

Тиймээс спортын салбарын удирдлага, менежментийн хамгийн чухал асуудал нь спортын санхүүжилт юм. Иймд бүтэц, зохион байгуулалтаас хамаарах санхүүгийн удирдлага бус тодорхой бүтэц, тогтолцоо (тухайлбал, спортын хороо болон спортын холбоод)-оор дамжуулан санхүүжилтийн боломжит эх үүсвэрийг татан төвлөрүүлэх шаардлагатай.

График 21. *Төрийн салбарын хөрөнгө оруулалт*






Спортын хороо болон спортын холбоодын зохион байгуулдаг спортын арга хэмжээний санхүүжилтийн гол эх үүсвэр нь ихэвчлэн гишүүний татвар хураамж, хандив болон төрийн тэтгэлэг болдог байна. Иймээс төрийн спортын тэтгэлэг, түүнийг олгох журам, энэ төрлийн арга хэрэгслүүд нь салбарын удирдлага, зохион байгуулалтанд нөлөө үзүүлдэг байна.

Спортын санхүүжилтэнд татвар төлөгчийн мөнгөнөөс гадна төрийн зохицуулалт бүхий азын тоглоом (сугалаа)-ны орлогын тодорхой хувийг зарцуулдаг байна.

Иймээс спортын асуудал хариуцсан байгууллагын удирдах ажилтнууд зөвхөн төсвийн санхүүжилтэнд найдах биш олон нийтийн спортыг дэмжих хүсэл дээр тулгуурлан бооцоот тэмцээн, спорт лотерей зэргийг ашиглан хөрөнгө санхүүжилт босгох тал дээр түлхүү анхаарч ажилладаг хандлага ажиглагдаж байна.

График 22. *Монгол Улсын төсвийн санхүүжилт*

* Хөрөнгө оруулалтын төсөв нь хувийн хэвшлээс худалдан авах барилга, байгууламж, тоног төхөөрөмж;
* Урсгал төсөв нь тогтмол зардал, арга хэмжээний зардал;
* Бусдаар гүйцэтгүүлэх төсөв нь хувийн хэвшлээр гүйцэтгүүлэх арга хэмжээний зардал;

Өнөө үед спортын арга хэмжээний санхүүжилт босгоход спортын асуудал хариуцсан төрийн байгууллагууд, сан бүрдүүлэх арга хэмжээг зохион байгуулагчид, хэвлэл мэдээлэл, зар сурталчилгааны байгууллагууд, дэмжигч компаниуд, ялангуяа үзэгчдийн оролцоо үлэмж ач холбогдолтой болсон.

**Гадаад орнуудын судалгаа**

Манай улсын хувьд нийтийн биеийн тамираар хичээллэх орчин нөхцөл сайжруулах, оролцоог нэмэгдүүлэх, топ спорт болон нийтийн биеийн тамирыг хөгжүүлэх зорилгоор тусгай санд төсвийн бус эх үүсвэрээс хөрөнгө төвлөрүүлэх шаардлага байгаа.

Иймээс гадаад орнууд Биеийн тамир, спортын салбарын санхүүжилтийг хэрхэн шийдэж байгаа практиктай танилцахаар БНСУ, Япон, ХБНГУ зэрэг хэд хэдэн орныг сонгон судалж үзсэн болно.

Сүүлийн үед олон улсад биеийн тамир, спортын салбарт олон нийтийн оролцоо чухал бөгөөд нийтийн ашиг сонирхолд нийцүүлэн спортын салбарыг дэмжих зорилгоор улсын төсвээс санхүүжүүлэхээс илүү төсвийн бус эх үүсвэрээс хөрөнгө, мөнгө татах чиглэл рүү шилжээд байна.

Тухайлбал, биеийн тамир, спортын санхүүжилтэнд засгийн газрын санхүүжилтийн хувь хэмжээ БНСУ-д 2008 онд 47% байсан бол 2022 онд 7% болж буурсан байна.

Япон улсын хувьд, 2022 онд спортын санхүүжилтийн 11% нь төсвөөс, үлдсэн 89% нь хонжворт сугалаанаас олсон орсон байна.

Судалгаанд хамрагдсан орнуудын туршлагаас үзэхэд, спортын санхүүжилт босгох зорилгоор бооцоот, хонжворт тоглоомыг өргөн хүрээнд ашигладаг байна. Дээрх орнуудын сайн туршлагыг дэлгэрүүлэн авч үзье.

**БНСУ-ын спортыг дэмжих сан (Korean Sports Promotion Foundation)**

БНСУ-ын спортын салбар санхүүжилтийн үндсэн хоёр эх үүсвэртэй байдаг ба нэгт татвар төлөгчдийн хөрөнгөөс бүрддэг Үндэсний сан (National Treasury) болон Солонгосын спортыг дэмжих сан (Korean Sports Promotion Foundation) тус тус багтдаг байна. Солонгосын спортыг дэмжих сан нь 1988 оны Сөүлийн Олимпын дараа 1989 онд анх байгуулагдсан ба төрийн дэд байгууллага юм[[6]](#footnote-6). Тус сан нь спортын салбарыг хөгжүүлэх, спортын ажлын байр бий болгох, ур чадварыг хөгжүүлэх, спортын бодлого, шинжлэх ухааныг судлах, спортын төрөл бүрийн салбарт дэмжлэг үзүүлэх зорилготой төслүүдийг хэрэгжүүлэн “Эрүүл Солонгос улс”-ыг бий болгох, хүн бүр спортоор хичээллэх боломжийг бүрдүүлэхийн төлөө ажилладаг байна.

Мөн Сөүлийн олимпын соёлыг хойч үедээ түгээн дэлгэрүүлэх замаар олимпын нэн тэргүүний зорилго болох спортоор дамжуулан хүн төрөлхтний эв найрамдал, зөрчилдөөнийг шийдвэрлэх, энх тайвныг тогтооход хувь нэмэр оруулах зорилготой байна. Унадаг дугуй, спортын сугалаа (тото), моторт завины уралдаанаас олсон орлогыг тус санд төвлөрүүлж, спортын байгууламж барих, медальтнуудын тэтгэврийн хөтөлбөрийг санхүүжүүлэх, хөгжлийн бэрхшээлтэй иргэдийн спортыг сурталчлах, спортын шинжлэх ухааны судалгаа хийхэд дэмжлэг үзүүлдэг байна.

Улс орон даяар нийт 17 салбартай ба уралдааныг том дэлгэцээр үзэх спортын мөрий тавих боломжтой байна. Хөл бөмбөг, бейсбол, сагсан бөмбөг, волейбол, гольфийг хамарсан спортын төрлүүдээр бооцоо тавих үйлчилгээ үзүүлдэг уг “Sports Toto” компани нь бизнесийн хэлбэрээр ашиг олдог ба үүнээс Солонгосын спортыг дэмжих сангийн санхүүгийн эх үүсвэрийн дийлэнхийг бүрдүүлдэг. Солонгосын спортыг дэмжих сан нь 1989-2011 оны хооронд ойролцоогоор 3.8 их наяд вон цуглуулсан. Энэ нь ойролцоогоор Солонгосын спортын сангийн нийт төсвийн 80 орчим хувийг эзэлж байна.

Солонгосын спортыг дэмжих сангийн мэдээлснээр 2002 оны хөл бөмбөгийн дэлхийн аварга шалгаруулах тэмцээний цэнгэлдэх хүрээлэнг барихад 190 тэрбум вон тус сангаас зарцуулсан байна.

Солонгосын спортыг дэмжих сан дараах үндсэн чиглэлд үйл ажиллагаагаа явуулдаг.

Хөрөнгө босгох ба сангийн менежмент:

* Засгийн газрын болон тус сангийн өөрөө бий болгосон хөрөнгийг спортын хангамж үйлчилгээний чанарыг сайжруулах, спортыг хүн бүрд хүртээмжтэй түгээхэд ашигладаг.
* Спортыг дэмжих сан нь унадаг дугуй ба моторт завины уралдаан, спортын бооцооны (тото) тасалбар зарах замаар сангийн хөрөнгийг нэмэгдүүлдэг.

Спортын байгууллага, аж ахуйн нэгжүүдийг санхүүжүүлэх:

Спортын үйл ажиллагаа явуулдаг орон нутгийн засаг захиргаа, олон нийтийн байгууллагуудыг санхүүжүүлдэг. Эдгээр санхүүжилт үндсэндээ дараах зүйлсэд зориулдаг:

-хөгжлийн бэрхшээлтэй хүмүүст зориулсан спорт;

-өсвөрийн хүүхдүүдийн спортын авьяасыг хөгжүүлэх;

-спортын салбарын дэд бүтцийг хөгжүүлэх;

-аюулгүй байдал, хяналт шалгалтын үйл ажиллагааг хөгжүүлэх;

-олон улсын спортын тэмцээнийг зохион байгуулахад дэмжлэг үзүүлэх;

-үндэсний фитнесс 100 хөтөлбөр;

Спортын үйлдвэрлэлийг дэмжих:

* олон нийтийн спорттой холбоотой салбаруудыг хөгжүүлэхэд санхүүгийн хувь нэмэр оруулах;
* мэргэжлийн тамирчдыг хөгжүүлэх, Сөүлийн олон нийтийн чөлөөт цагаа өнгөрүүлэх спортын үзэсгэлэн SPOEX-г санхүүжүүлэх;
* бусад спортын байгууллагуудад буцалтгүй тусламж, зээл олгох замаар дэмжлэг үзүүлдэг;

Спортын бодлого ба спортын судалгаа:

* мэргэжлийн тамирчдад боловсрол олгох;
* спортын шинжлэх ухааны сургалт явуулах;
* спортын бодлогын чиглэлээр судалгаа хийх;

Сөүлийн олимпын өв:

* Олимпын цэцэрлэгт хүрээлэн, цэнгэлдэх хүрээлэн, спортын байгууламжууд, мөн Сөүлийн Олимпын музейг удирдан, үйл ажиллагаа явуулах.

График 23. *Солонгосын спортыг дэмжих сангийн нийт төвлөрсөн хөрөнгө, жилээр (1 ам.доллар = 1100 вон)*



*Tайлбар: Нийт Солонгосын спортыг дэмжих сангийн төвлөрсөн дүн нь бооцооны тасалбар, дугуйн уралдаан, моторт завины уралдааны орлогоос гадна сугалаа, гольфийн талбай, хуримтлагдсан хүүгийн орлого багтсан дүн юм.[[7]](#footnote-7)*

График 24. *Засгийн газраас олгосон санхүүжилт болон Солонгосын спортыг дэмжих сангийн спортод хөрөнгө оруулсан хувь хэмжээ*



* Засгийн газрын сан
* Солонгосын Спортыг дэнжих сан


Спортыг дэмжих сангийн спортын тотогоос олсон орлогоoр 2001-2021 оны хооронд 13.8 тэрбум воныг спортын салбарт зарцуулсан байна. Үүнд:

* тухайн санд нийт 12.7 тэрбум вон;
* зохион байгуулалтын үйл ажиллагаанд 406 сая вон;
* спортын болон соёлын төсөлд 329 сая вон;
* дэлхийн цомын үйл ажиллагаанд 164 сая вон;
* спортын байгууламжийн засвар үйлчилгээнд 150 сая вон тус тус зарцуулсан байна.

Мөн бусад спортын үйл ажиллагааны тасалбараас олсон орлого 2011-2021 оны хооронд 269 сая воныг спортын салбарт зарцуулсан байна. Үүнд:

* спортын олон улсын үйл ажиллагаанд 254 сая ам.доллар
* тухайн санд 9.5 сая сая ам.доллар
* үйл ажиллагаа зохион байгуулах зардалд 6.3 сая ам.доллар тус тус зарцуулсан байна.

График 25. *Бусад спортын үйл ажиллагааны тасалбараас олсон орлого*



Мөн дээр дурдсан спортыг дэмжих сангуудаас гадна Самсунг, LG, Хьюндай зэрэг бизнесийн том корпорацууд олон арван жилийн турш Солонгосын элит спортын амжилтад чухал үүрэг гүйцэтгэж ирсэн ба сонирхогчийн болон мэргэжлийн түвшинд олон тооны спортын багийг эзэмших, зарим салбарын үндэсний багийг ивээн тэтгэх зэрэг дэмжлэгээр Солонгосын спортын санхүүгийн тал дээр хувь нэмрээ оруулсан байна.

**Япон улсын спортын зөвлөл түүний бүтэц, спортыг дэмжих сан**

Японы спортын зөвлөл (JSC)[[8]](#footnote-8) нь “Боловсрол, соёл, спорт, шинжлэх ухаан, технологийн яам (MEXT)”-н харьяа спортыг сурталчлах, сургуулийн насны хүүхдийн эрүүл мэндийг сахин хамгаалах, бэхжүүлэх чиглэлээр мэргэшсэн бие даасан агентлаг юм.

JSC нь “Захиргааны байгууллагын ерөнхий дүрмийн тухай хууль (1999 оны 103-р хууль)” болон “Японы Спортын Зөвлөлийн тухай хууль (2002 оны 162-р хууль)” гэсэн хоёр том хууль тогтоомжийг үндэслэн байгуулагдсан.

Спорт бол эрүүл, идэвхтэй амьдралын хэв маягийг хангах хамгийн эхний арга зам юм. JSC нь орон нутгийн иргэдээс эхлээд дээд зэрэглэлийн тамирчид хүртэл Японы бүх хүмүүст спортоор хичээллэх боломжийг хөнгөвчлөх зорилготой.

JSC нь сургуулийн насны хүүхдүүдийн биеийн тамирыг сурталчлах, эрүүл мэндийг дэмжих зорилгоор өөрийн спортын байгууламжийг зохистой, үр ашигтай ажиллуулах; спортыг дэмжихэд шаардлагатай тусламж үзүүлэх, сургуулийн хүүхдийн гэмтэл, ослоос хамгаалах; спорт, хүүхдийн эрүүл мэндийг сахин хамгаалах, бэхжүүлэх чиглэлээр судалгаа хийх, спорттой холбоотой материал цуглуулах, хангах, дээр дурдсан үйл ажиллагаанд үндэслэн хүмүүсийн бие бялдар, сэтгэцийн эрүүл мэндийг хөгжүүлэхэд хувь нэмэр оруулдаг.

JSC нь спортыг дэмжих, сурталчлах, тэр дундаа спортын олон улсад өрсөлдөх чадварыг сайжруулах, спортын орчныг олон нийтийн түвшинд хөгжүүлэх, сайжруулах зорилгоор “Спортыг дэмжих сан”[[9]](#footnote-9) болон “Спортыг дэмжих сугалаа” зэргээс спортыг хөгжүүлэх төсөлд санхүүгийн дэмжлэг үзүүлдэг. Сугалаанд суурилсан санхүүжилтийн системээрээ дамжуулан нийт хүн ам болон элит тамирчдын спортын дасгал сургуулилтыг нэгэн зэрэг хөгжүүлэх зорилтыг хангахуйц бизнесийн оновчтой загварыг санал болгож байна.


График 26. *Япон улсын спортын зөвлөл түүний бүтэц*

Спортыг дэмжих сан болон спортыг дэмжих сугалаа нь улсын төсвөөс санхүүжих боломжгүй спортыг дэмжих, тэдгээрийн үйл ажиллагаанд мөнгөн дэмжлэг олгох замаар татаас дэмжлэг болох нэмэлт санхүүжилтийн үүрэг гүйцэтгэдэг.

1990 онд зохиогдсон Азийн наадамд Япон улс тааруухан үр дүнтэй оролцсоны хариуд Японы спортыг хөгжүүлэх, өрсөлдөх чадварын түвшнийг сайжруулах шаардлага үүссэн. Үүнээс үүдэн, спортын салбарын удирдлагууд, эдийн засгийн хүрээнийхэн болон бусад хувийн хэвшлийн байгууллагуудын хүсэлтийн дагуу “Спортыг дэмжих санг” байгуулжээ. Спортыг дэмжих сангийн зорилго нь Японы спортын олон улсад өрсөлдөх чадварыг дээшлүүлэх, спорт сонирхогчдын тоог нэмэгдүүлэх зорилгоор байгуулагдсан. Одоогийн байдлаар төрийн хандив, төрийн буцалтгүй тусламжаар олсон үйл ажиллагааны ашгийг спортын байгууллага, хувь тамирчин, дасгалжуулагчдын спортын үйл ажиллагаанд татаас болгон хуваарилж байна. Спортыг дэмжих сангийн төсвийг бүрдүүлэгчид нь дараах төрөлд байна.

1. Засгийн газраас үзүүлж буй мөнгөн тусламж;
2. Хувийн байгууллагын хандив тусламж;
3. Спортыг дэмжих сугалааны орлого.

График 27. *Спортыг дэмжих сангийн бүтэц*



Спортыг дэмжих сан

Спортыг дэмжих сугалаа

Засгийн газрын тэтгэлэг

Хувийн байгууллагын хандив

Спортыг дэмжих сугалааны татаас

Спортыг дэмжих сангийн татаас

Өрсөлдөх чадварыг нэмэгдүүлэхэд нөлөөлөх үйл ажиллагааны татаас

Өрсөлдөх чадварыг сайжруулах үйл ажиллагааны татаас

Японы спортыг дэмжих

JCS нь 2022 онд спортыг дэмжих сангаас 1700 орчим төсөл, хөтөлбөрт хөрөнгө оруулж санхүүжилт олгосон бөгөөд нийт 16.89 тэрбум иений[[10]](#footnote-10) мөнгөн тусламж үзүүлсэн байна. Үүнд:

1. Спортыг дэмжих сугалааны татаас-14.76 тэрбум иен;
2. Спортыг дэмжих сангийн татаас- 1.85 тэрбум иен;
3. Өрсөлдөх чадварыг сайжруулах үйл ажиллагааны татаас- 0.28 тэрбум иен.

**Герман улсын Спортыг Дэмжих Сан (ХБНГУ)**

Германы спортыг дэмжих сан (“Герман спортын тусламж”) нь иргэний эрх зүйн дагуу 1967 онд байгуулагдсан нийгэмд үйлчилдэг сан бөгөөд олон улсын аварга шалгаруулах тэмцээнд оролцож, улс үндэстнээ төлөөлөх замаар тамирчны гаргасан хүчин чармайлтыг үнэлэхэд нийгмийн, сэтгэл санааны болон материаллаг дэмжлэг үзүүлэх зорилготой юм.[[11]](#footnote-11) Эх орныхоо нүүр царайг илтгэхэд оруулсан хувь нэмрийнхээ хариуд тамирчин санхүүгийн дэмжлэг авах нь зүйд нийцнэ.Тус сан нь Холбооны улсын Ерөнхийлөгчийн ивээл дор байдаг байна.

Спортын оргил амжилт үзүүлэхээр бэлтгэж байгаа, үзүүлж буй болон үзүүлсэн тамирчин нь өөрийн байгаа байдал болон амжилт гаргах бэлэн байдлаараа үндэсний болон олон улсын хэмжээнд ХБНГУ болон түүний нийгэмд үлгэр дууриал бөгөөд нийтийн биеийн тамирын хөдөлгөөний хөдөлгөх хүч[[12]](#footnote-12) мөн билээ.

Их спортыг хөгжүүлэхэд зориулсан 50 жилийн үйл ажиллагааны туршид тус сан нь тамирчдыг дэмжих бодлогоо байнга боловсронгуй болгож ирсэн. Энэхүү дэмжлэгийг авсанаар тамирчин нь орчин үеийн их спортын уралдаан тэмцээнд амжилт гаргахын зэрэгцээ их спортыг орхисон хойно ажил мэргэжлийн замналаа (дунд сургууль дүүргэх, мэргэжлийн сургалт авах, дээд боловсрол эзэмших, мэргэжлээрээ ажиллах) ахиулан дээшлүүлэх боломжтой болох юм.

Сан нь үндэсний мэргэжлийн холбоодтой маш нарийн тохиролцсоны үндсэн дээр спортын оргил амжилт гаргахад нь бэлтгэх, гаргах буюу бүр гаргачихсан байгаа 4 000 орчим тамирчинд тасралтгүй дэмжлэг үзүүлж байна. Олон улсын уралдаан тэмцээнд гаргасан амжилт нь тамирчныг сонгон шалгаруулахад шийдвэрлэх үзүүлэлт болдог бол залгамж халааны хувьд амжилтын ирээдүйг нь харгалзан үздэг байна.

Олимпын төрлийн холбооны улсын шигшээ багийн тамирчин болон олимпын бус төрлийн шилэгдсэн тамирчин дэмжлэг авна. Паралимпын тамирчин нь олимпын төрлийн “Шилдэг баг” болон “Ирээдүйн шилдэг баг” хөтөлбөртэй адил үндсэн дэмжлэг авах бөгөөд спортын амжилт болон ажил мэргэжлийн байдлаас хамааран нэмэлт хөтөлбөрөөс сонгон хамрагдана. Сонсголгүй хүний спортын хувьд дийфлимпын шигшээ багийн бүх тамирчин нь сар тутмын үндсэн дэмжлэг дээр нэмэлтээр зорилтот хөтөлбөрөөс сонгон авдаг байна.

Одоо хэрэгжиж байгаа биеийн тамир,спортыг дэмжлэх бодлогыг их спортын үндэсний холбоод болон тамирчдын төлөөлөлтэй хамтран боловсруулсан. Бодлого нь спортын амжилт болон ирээдүйн олон улсын хандлагад тулгуурлан тамирчны хувийн хэрэгцээнд чиглэсэн байх бөгөөд ур чадвартаа тохирсон мэргэжлийн ажилтай болох хүртэл нь туслахад оршино. Сүүлийн үеийн бодлогын хандлага нь их спортыг мэргэжлийн сургалт­тай холбоход илүү хүчин чармайлт гаргахад чиглэж байна. Иймд энэ нь үнэ цэн (үнэлэмж)-д чиглэсэн спортын дэмжлэг гэдгийг харуулахын сацуу медиа болон зах зээлийн ашиг хонжооны хэмжүүрээр харалгүйгээр олон жилийн турш, цаашлаад оргил үеээс нь хойш ч тамирчныг халамжлах, шийдвэрлэх зорилготой.

Үндэсний шигшээ багийн тамирчин нь дараах үндсэн дэмжлэгийг авна:

* oсол аваарь, хувийн хариуцлага, эрх зүйн хамгаалалт болон гадаадын эрүүл мэндийн даатгалыг багтаасан даатгалын багц;
* үнэгүй бүтээгдэхүүн болон үйлчилгээний өргөн хүрээний санал тавих;
* мэргэжлийн баримжаа олгох, зар сурталчилгааны дасгал, медиатай харилцах г.м. үнэгүй семинарт хамруулах;
* богино хугацааны дадлага хийх, мэргэжлийн ажилд зуучлахад түлхүүр үгээр сонгон шалгаруулах зорилготой олон тооны компани бүхий “Ирээдүйн үсрэх самбар” нэртэй сангийн замналын порталд нэвтрэх эрх.

Үндсэн дэмжлэгийн хүрээнд дараах санхүүгийн тусламжийг авах боломжтой:

сангаас амжилтын дагуу зардалд (жишээ нь, спортын амжилтын зорилгод хүрэхийн төлөө, спортын буюу мэргэжлийн сургалтын зардал) нийцүүлэн шилэгдмэл тамирчдыг дэмжин нэг удаа буюу тогтмол санхүүжүүлэх зорилгоор их спортын холбоо тус бүрт жил тутам төсөв хуваарилдаг байна. Үнэлгээний хорооны зөвшөөрлийг үндэслэн тамирчин тус бүрт мөнгийг нь шууд олгодог байна.

Мөн шилэгдмэл өсвөрийн хөл бөмбөгийн тамирчинд DFL (Германы Хөл бөмбөгийн Лиг) сангийн санхүүжилтээр сар тутам 200 евро тэтгэлгийг олгодог байна.

**Ирээдүйн шилдэг баг (Үндсэн дэмжлэгийн нэмэлт):**

Энэхүү дэмжлэгийг Холбооны улсын Дотоод хэрэг, Барилга болон Эх орны яам санхүүжүүлдэг бөгөөд ДАШТ буюу олимпын наадам, паралимпэд эхний 8 байранд шалгарсан тамирчдад 1-8 жилийн хугацаанд олгодог байна. Сарын тэтгэлгийн хэмжээ нь 700 евро буюу 300 евро байна. Үүн дээр нэмээд:

* оюутан бол Германы Банк (Deutsche Bank)-ны тэтгэлэг (сард 300 евро);
* мэргэжлийн сургуулийн сурагч бол сард 300 евро хүртэл;
* дунд сургуулийн сурагч бол дотуур байрны тэтгэлэг сард 100 евро;
* тус дэмийн нөхөн олговор (жилд 2 000 евро хүртэл);
* ажилтан бол холбооны арга хэмжээнд оролцохоор ажлаас чөлөөлөгдсөний төлбөр.

Түүнээс гадна Ирээдүйн шилдэг багийн тамирчин нь ажилд орохоор бол хувийн ментор томилж өгдөг байна.

**Шилдэг баг (Үндсэн дэмжлэгийн нэмэлт):**

ДАШТ буюу олимпын наадам, паралимпэд эхний 8 байранд шалгарсан буюу адилтгах амжилт гаргасан (голдуу олимпын шигшээ багийн) тамирчдад сар тутам 800 евро буюу 400 евро тэтгэлэг олгодог байна. Нэмэлтээр:

* Оюутан бол Германы Банкны тэтгэлэг (сард 300 евро)
* Мэргэжлийн сургуулийн сурагч бол сард 300 евро хүртэл
* Дунд сургуулийн сурагч бол дотуур байрны тэтгэлэг сард 100 евро
* Тус дэмийн нөхөн олговор (жилд 2 000 евро хүртэл)
* Ажилтан бол холбооны арга хэмжээнд оролцохоор ажлаас чөлөөлөгдсөний төлбөр

Түүнээс гадна Шилдэг багийн тамирчин нь ажилд орохоор бол хувийн ментор томилж өгдөг байна. Мөн ганцаарчилсан олимпын төрөлд ДАШТ-ний медальтан бол Mercedes-Benz компанийн нэрэмжит элитийн тэтгэлэг хүртэнэ (сард 400 евро нэмэлт).

Спортын тэтгэлгийн албанд харьяалалгүй (Холбооны Улсын Зэвсэгт хүчин г.м.) тамирчны хувьд олимпын наадмын бэлтгэлийн үеэр PwC компанийн нэрэмжит тэтгэлгийг 18 сар хүртэлх хугацаагаар шууд авдаг байна (сард 1,000 евро нэмэлт). “Герман спортын тусламж”-ийн Магадлан итгэмжлэх үнэлгээний хорооны шийдвэрээр тус тэтгэлгийн элсэлтийг зохион байгуулдаг байна.

**Зодог тайлсаны дараах тэтгэлэг:**

Шилдэг багийн тэтгэлэг нэг удаа хүртсэн тамирчин нь спортын замналаа орхисон хойно дараах санхүүгийн дэмжлэг хүртдэг байна:

* Германы Банкны тэтгэлгийг (сард 300 евро, ердийн суралцах хугацаа буюу 3 жил хүртэл);

Түүнээс гадна өрсөлдөх чадвар бүхий мэргэжлийн ажлын гарааг нь дэмжин дараах тусламжийг үзүүлдэг байна. Үүнд:

* ажилд орох хүртэл нь ментор багшаар хангах;
* тус сангийн “Ирээдүйн үсрэх самбар” замналын порталд нэвтрэх эрх;
* Дюссельдорф дахь [WHU-Otto Beisheim](https://de.wikipedia.org/wiki/WHU_%E2%80%93_Otto_Beisheim_School_of_Management) Удирдлагын Дээд сургуульд Биснесийн удирдлагын магистр (MBA-Master of Business Administration) мэргэжлээр суралцвал сургалтын төлбөрийг санхүүжүүлэх боломж.

**Санхүүжилт**

Тус сан нь 1967 оноос хойш залуу авъяастнууд болон шигшээ багийн тамирчдад зориулан 477 сая еврон санхүүжилт гаргажээ. 2018 онд гэхэд ойролцоогоор 18 сая евро байв. Санхүүжилтийн ихэнх хэсгийг сан нь аж ахуйн нэгжүүдийн хэрэглэдэг хөрөнгө босгох аргыг ашиглан жил тутам шинээр олдог байна. Харин 2018 оноос хойш тус сан нь тамирчдыг дэмжих зориулалтаар төрийн шууд санхүүжилт авдаг болсон байна.

2017 оны байдлаар (төрийн санхүүжилтгүй үе), халамжлагч (итгэмжит хүн), ивээн тэтгэгч нарын оруулсан хандив, тэтгэлэг тус сангийн жилийн орлогын 31% бүрдүүлж байв. 38% нь улам нэмэгдэн буй ач холбогдол бүхий арга хэмжээний[[13]](#footnote-13), дэмжлэгийн[[14]](#footnote-14) болон үр ашгийн[[15]](#footnote-15) хөтөлбөрийн орлогоос орсон байна. Германы Олимпын Спортын Холбооны олимпын зар сурталчилгаанаас олсон нэмэлт хөрөнгийн тусламж үүнд багтана. 19% орчим нь „[GlücksSpirale](https://de.wikipedia.org/wiki/Gl%C3%BCcksSpirale)“ (азын спираль) лоттоны орлого бол 12% нь бусад орлогоос бүрдэж байна.

Спортын эдийн засгийн асуудлыг зөвлөх шинжлэх ухааны төрлөөр хөгжүүлэн, олон улсын сайн туршлагад тулгуурлан практикт хэрэгжих боломжтой санхүүжилтийн загварыг боловсруулах нь зүйтэй байна. Эдгээр загварууд нь татварын болон татварын бус санхүүгийн эх үүсвэрүүдийг хослуулсан байх шаардлагатай. Загварт түүхэн уламжлал, бүс нутгийн онцлог, спортын улс төрийн болон зохион байгуулалтын хамаарал, үр нөлөөг тусгасан байвал зохино.

**2.3.2. Биеийн тамир, спортын үйл ажиллагаанд үзүүлэх дэмжлэг**

|  |
| --- |
| **25 дугаар зүйл. Биеийн тамир, спортын үйл ажиллагаанд үзүүлэх дэмжлэг**  25.1.Аж ахуйн нэгж, байгууллага, иргэн нь спортын холбоо, спортын клуб, биеийн тамирын арга хэмжээ, спортын тэмцээн, наадмыг ивээн тэтгэж болно.  25.2.Аж ахуйн нэгж, байгууллагын спортын заал, талбай түүний дэд бүтцийг барих, спортын хэрэглэл, тоног төхөөрөмжийг улсын хилээр нэвтрүүлэхэд төрөөс татварын дэмжлэг үзүүлнэ.  25.3.Энэ хуулийн 25.2-т заасан татварын дэмжлэг үзүүлэх асуудлыг татварын холбогдох хууль тогтоомжийн дагуу зохицуулна. |

Аж ахуй нэгж, байгууллага, иргэн нь спортын холбоо, клуб, тамирчдыг биеийн тамирын арга хэмжээ болон спортын тэмцээн, наадамд оролцоход эд материалын болон мөнгөн тусламж, дэмжлэг үзүүлж байна. Ингэснээр спортын холбоо, клубийн үйл ажиллагаа явуулахад тулгамдаж буй асуудал мөн тамирчдын тэмцээн, наадамд оролцож амжилт ахиулах нөхцөл боломж нэмэгдэж байна. Аж ахуй нэгж, байгууллага, иргэдийн ивээн тэтгэлгийн мөнгөн тусламжийн тоо хэмжээг татварын ерөнхий газартай хамтран жил бүрээр гаргах ажлыг эхлүүлээд байна.

Биеийн тамир, спортын тухай хуулийг дагалдуулан Аж ахуйн нэгжийн орлогын албан татварын тухай хуулийн 15 дугаар зүйлийн 15.1.8 дахь хэсэг, 22 дугаар зүйлийн 22.5.5 дахь хэсгүүдэд нэмэлт, өөрчлөлт оруулан биеийн тамир, спортыг үйл ажиллагаанд 10 сая хүртэлх төгрөгийн хандив өгсөн, спортын барилга байгууламж, спортын заал, талбай, дэд бүтцийг барьж байгуулсан аж ахуйн нэгж тухайн спортын барилга байгууламж, спортын заал, талбайг ашиглаж эхэлснээс хойш 5 жилийн хугацаанд ашиглалтын үйл ажиллагаанаас олсон 50 хувьтай тэнцэх хэмжээний орлогод ногдох албан татварыг хөнгөлөх эрх зүйн орчин бүрдүүлсэн.

Гаалийн тариф, гаалийн татварын тухай хуулийн 38 дугаар зүйлийн 38.1.19 дахь хэсэгт “спортын зориулалтын тоног төхөөрөмж, хэрэглэл”-ийг гаалийн татвараас чөлөөлдөг болсон.

Иргэд биеийн тамир, спортоор хичээллэх орчин нөхцөлийг сайжруулах, спортын холбоо, клубийн спортын тоног, төхөөрөмж хэрэглэл материалын хангалтыг нэмэгдүүлэхэд дэмжлэг үзүүлж, Монгол Улсын Засгийн газрын 2019 оны 06 дугаар сарын 19-ний өдрийн “Гаалийн татвараас чөлөөлөгдөх спортын зориулалтын тоног, төхөөрөмж хэрэглэлийн жагсаалт батлах тухай” 247 дугаар тогтоолоор нийт 32 спортын төрлийн 701 нэр төрлийн тоног, төхөөрөмж хэрэглэлийг гаалийн албан татвараас чөлөөлөхөөр баталсан. Уг тогтоолын хүрээнд 2020 онд 46 аж ахуйн нэгж, 5 иргэний импортолсон нийт 2,8 сая ам.долларын үнэ бүхий спортын зориулалттай тоног, төхөөрөмж, хэрэглэлд ногдох 379,2 сая төгрөгийг гаалийн албан татвараас чөлөөлсөн байна.

Олон улсын туршлагаас судлахад спортын санхүүжилтийн эх үүсвэр нь орлогын албан татвар (ОАТ) болон аж ахуйн нэгжийн албан татвар (ААНАТ)-аас бүрддэг. Спортын хороо, холбоод аж ахуйн үйл ажиллагаа эрхэлдэггүй учраас ААН-ийн албан татвараас чөлөөлөгдөнө.

Энэхүү татварын хөнгөлөлт, чөлөөлөлтөд түрээс, хүү, лизингийн хүү, лицензийн орлого, ивээн тэтгэлгийн орлого зэрэг орлогын эх үүсвэрүүд хамрагддаг.

Түүнчлэн спортын хороо, холбооны үндсэн чиг үүргийн хүрээнд зорилтот үйл ажиллагаа явуулж буй байгууллага, үйлдвэрийн газрууд энэхүү хөнгөлөлтийг мөн эдэлнэ.

Мөн олон улсын спортын арга хэмжээ зохион байгуулах болон олон улсын холбоог дэмжих зорилгоор хэрэгжүүлж буй улс орны эдийн засагт ач холбогдол бүхий онцгой арга хэмжээ (олимпын наадам, дэлхийн аварга шалгаруулах тэмцээн г.м.)-ний үед орлогын албан татвараас чөлөөлдөг байна.

Газрын албан татварын хувьд спортын холбооны чиг үүргийг хэрэгжүүлэх зориулалтын бүх төхөөрөмж (талбай) газрын татвараас чөлөөлөгдсөн байдаг байна.

Олон улсын биеийн тамир, спортын салбарыг дэмжих туршлагаас БНГУ-н зохицуулалтыг авч үзье.

Спортын санхүүжилт юуны өмнө орлогын албан татвар (ОАТ) болон аж ахуйн нэгжийн албан татвар (ААНАТ)-ын эрх зүйд хэрэгждэг байна. Спортын хороо, холбоод аж ахуйн үйл ажиллагаа эрхэлдэггүй бол ААН-ийн албан татвараас чөлөө­лөг­дөхөөр Татвар ногдуулах журамд заасан байна. Энэхүү татварын чөлөөлөлт нь түрээс, хүү, лизингийн хүү, лицензийн орлого, ивээн тэтгэлгийн тодорхой орлого зэрэг хөрөнгийн удирдлагын орлогын өргөн хүрээг хамардаг байна. Дээрх чөлөөлөлтийг 30 678 евро орлогын хязгаар даваагүй ААН мөн эдэлнэ.

Түүнээс гадна спортын хороо, холбооны үндсэн чиг үүргийг хэрэгжүүлж буй байгууллагын зорилтот үйлдвэрийн газрын хувьд 30 678 евро орлогын хязгаарыг давсан орлоготой боловч энэхүү хөнгөлөлтийг эдлүүлэхээр нэмэлт журамд тусгасан байна.

ААНАТ-тай адилаар тэтгэлэг хэмээн нэрлэгддэг хандивын хувьд ОАТ-ын чөлөөлөлт мөн байдаг байна. Нийт орлогын 5% буюу борлуулалтын орлого болон цалингийн сангийн 2‰[[16]](#footnote-16) хүртэл хэмжээний орлогын дүнтэй тэнцэх хэмжээний тусгай зарлагыг байгууллагын зардалд суулгаж болно.

Харин спортын холбооны гишүүнчлэлийн татварыг (хураамжийг) тэтгэлгийн зохицуулалтанд хамруулдаггүй байна. Мөн их хэмжээний хандивын зохицуулалт ч гишүүний хураамжийг тооцдоггүй байна. Иймд гишүүний хураамжинд ОАТ ногдуулна.

Хэдэн жилийн өмнөөс нийгэмд үйлчилдэг санг дэмжих зорилгоор ОАТ-ын тусгай зохицуулалтыг нэвтрүүлсэн. Уг зохицуулалтын дагуу спортын сан нь 10 жилийн туршид жил тутам 51 150 евро ОАТ төлж болно.

Түүнчлэн дасгалжуулагчийн нөхөн олговор хэмээх 1 848 евро хэмжээний цалин хөлсийг ОАТ-аас чөлөөлдөг байна.

Мөн олон улсын спортын арга хэмжээ болон олон улсын холбоог дэмжих зорилгоор үндэсний хэмжээнд янз бүрийн ерөнхий нөхцөлүүд байдаг байна. ОАТ-ын тухай хуулийн 50 дахь зүйлийн 7 дахь хэсэгт улсын эдийн засагт ач холбогдол бүхий онцгой арга хэмжээний хувьд татварын үүргийг хязгаарлах тухай тусгай заалтыг тусгасан байна. Тухайлбал, энэ зохицуулалтаар 2006 оны хөлбөмбөгийн дэлхийн аварга шалгаруулах тэмцээн (ДАШТ)-ийг татвараас чөлөөлсөн бол 2008/09 оны мөсний хоккейн ДАШТ-ийг улсын эдийн засагт ач холбогдолтой гэж үзээгүй байна.

Цалин хөлс буюу хөрөнгийн орлогын албан татварын хувьд спортын салбартай холбогдох зохицуулалт байхгүй байна. Гэвч эдгээр эрх зүйн орчны ерөнхий зохицуулалт спортод хамаарна.

Газрын албан татварын хувьд спортын холбооны чиг үүргийг хэрэгжүүлэх зориулалтын бүх төхөөрөмж (талбай) газрын татвараас чөөлөлөгдсөн байдаг байна. Энэхүү зохицуулалт нь бүх төрлийн туслах өрөө тасалгаа, тухайлбал хувцас солих, усанд орох, шүгшүүр, сургалтын болон хичээлийн г.м. өрөөнд ч мөн адил хамаарна.

Эцэст нь өөрөө явагч тээврийн хэрэгслийн албан татвараас спортын холбооны эзэмшиж байгаа тусгай зориулалтын автомашиныг чөлөөлдөг байна. Гэхдээ үүнийг татварын эрх зүйгээр бус харин замын хөдөлгөөнд оролцох зөвшөөрлийн журмын дагуу хэрэгжүүлдэг байна.

Спортын хөгжилд хөрөнгө зарцуулж байгаа ААН-н татварын хөнгөлөлт болон бусад боломжит татварын хөнгөлөлтийг нэмэгдүүлэх нь нэг төрлийн санхүүжилтийг нэмэгдүүлж байдаг.

Олон нийтийн биеийн тамираар хичээллэх оролцоог нэмэгдүүлэх давуу талтай. Мөн түүнчлэн үндэсний шигшээ багийн бэлтгэжилтийн нэгдсэн баазыг босгох нь урт хугацаандаа спортын салбарын санхүүгийн менежментийг сайжруулах, хүний нөөцийг бэлтгэх боломжийг бий болгодог.

Монгол Улсын Их Хурлын 2020 оны 05 сарын 13 өдрийн дугаар 52 тогтоолоор "Алсын хараа-2050" Монгол Улсын урт хугацааны хөгжлийн бодлогын баримт бичиг батлагдсан.

Тус бодлогын баримт бичгийн “Амьдралын чанар ба дундаж давхарга” гэсэн гурав дугаар бүлгийн “Эрүүл, идэвхтэй амьдралын хэв маяг” зорилт 3.5-д 2021-2030-оны хооронд Хүн амд биеийн тамир, спортын үйлчилгээ үзүүлэх төр, хувийн хэвшлийн түншлэлд суурилсан нээлттэй, уян хатан тогтолцоог бүрдүүлнэ гэж заасан.

Мөн Монгол Улсын Ерөнхийлөгчийн 2022 оны 04 дүгээр сарын 05-ны өдрийн “Засгийн газарт чиглэл өгөх тухай” 43 дугаар зарлигт “Эрүүл Монгол Хүн” хөтөлбөрийн боловсруулж, хэрэгжилтийг хангахад авах арга хэмжээний хүрээнд 1.8-д “Иргэд, хүүхэд залуучуудын чөлөөт цагийг зөв боловсон өнгөрөөх, биеийн тамир, спортоор хичээллэх орчин нөхцөлийг бүрдүүлэхэд зохион байгуулалт, хөрөнгө санхүүгийн дэмжлэг үзүүлж, энэ чиглэлээр үйл ажиллагаа явуулж байгаа аж ахуйн нэгж, байгууллагуудыг дэмжин хамтран ажиллах,” тухай чиглэл өгсөн.

Дээрх зорилтын хэрэгжилтийн хангах зорилгоор Олимп, нийтийн биеийн тамир, спортын үндэсний хорооноос 2023 оны 01 сарын 04-ний өдөр “Спортын салбарын төр хувийн хэвшлийн түншлэл” хэлэлцүүлгийг “Асем” клуб хауст зохион байгуулсан.

Зураг 1. *Спортын салбарын төр хувийн хэвшлийн түншлэл*



Тус хэлэлцүүлгээр нийтийн биеийн тамир, спортын салбарт хөрөнгө оруулсан хувийн хэвшлийн байгууллага, төлөөлөгчдийн санал бодлыг сонсох цаашид хөрөнгө оруулалтыг дэмжих талаар хуульд тусгах нэмэлт өөрчлөлтийн талаар ярилцаж, ойрын хугацаанд салбартаа хийгдэх ажлын талаар мэдээлэл өгсөн.

Арга хэмжээнд спортын хувийн хэвшлээс “Төмөр Трейд” ХХК, “Дэрэннаран” ХХК, “Dandywin”, “Steppa arena”, “Ug arena”, “Хасумегават” ХХК, “Од” спорт цогцолбо, “Нүхт спорт центр”, “Эрд Буян” ХХК, “Рөүл Монголиа” дугуйн клуб, “Golden gem” клуб, Алхалтын нэгдсэн клуб, Шугаман бүжгийн клуб, “Мөнхийн үсэг” ХХК, “Eden” ХХК, “Sky resort-Асем клуб хаус” зэрэг нийт 19 байгууллагын 50 гаруй төлөөлөл оролцсон.

Хэлэлцүүлэгт оролцогчид салбарын тулгамдсан асуудал, хуулийн заалт, хуульчлах асуудал, Монгол Улсын спортын салбарын өнөөгийн байдал, Спортын салбарын төр хувийн хэвшлийн түншлэл олон улсад мөн Монгол Улсад ямар байгаа талаар ярилцаж хэлэлцэгдэж, дараах саналыг гаргасан болно.

1. Газрын татвар, үл хөдлөх хөрөнгийн татвар, аж ахуй нэгжийн орлогын албан татвар;

2. Аймаг дүүргийн спорт цогцолборуудыг хувийн хэвшлийн менежмент оруулж болох талаар хуульд тодорхой тусгах;

3. Улс төр, намын харьяаллаас ангид байх заалт хуульд тусгах;

4. Тамирчны даатгалыг төрөөс хариуцах;

5. Ёс зүйн уриалга энэ хурлаас гаргах;

6. Бүх холбоодод удирдамж заавар хүргэх;

7. НӨАТ, импорт, татвар чөлөөлөх ;

8. ААНОАТ татвар 10-100 сая болгох;

9. Техник үзүүлэлт шаардлага хангаагүй, стандарт бус тоног төхөөрөмж нийлүүлэхээс сэргийлэх;

10. Спортыг мэргэжлийн болгох эрх зүйн орчныг төр бүрдүүлэх;

11. Хэлэлцүүлэг улирал бүр хийх;

12. Допинг оруулж, борлуулж, сурталчилж байгаатай хатуу тэмцэх;

13. Төр зангаргаа үзүүлж спорт холбоодоо нэгтгэх;

14. Төр спортын хөгжлийн загвар гаргах;

15. Өөр зориулалтаар барьсан барилгад спортын чиглэлийн үйл ажиллагаа явуулахад хөнгөлөлтөөс хоцроод байгаа асуудал шийдвэрлэх;

16. Спортын барилга, байгууламж үйл ажиллагаанд үзүүлсэн хандивын орлогоос татвар авдаг байдлыг цуцлах;

17. Спортын барилга байгууламжийн дулаан, цахилгааныг хөнгөлөлттэй тарифаар тооцох;

18. ЕБС-ийн биеийн тамирын хувцсыг стандарт тогтоох, үйлдвэрлэгчдээ дотоодын хэрэгцээг 100% хангаж өгөх боломж бүрдүүлэх;

19. Шугаман бүжгийн төрлийг төрөөс дэмжих;

20. Спорт ХАБ-д холбоодын төлөөлөл орох;

21. Мэргэжлийн холбоонуудаа эрүүл мэндийн даатгалаас хөнгөлөлт үзүүлэх;

22. Гадаадаас хүлээн авах боломжтой төслүүдийг төрөөс дэмжих;

23. Олон улсын явган алхалтын тэмдэг, тэмдэглэгээг нэвтрүүлэх;

24. Шинэ тутам хөгжиж байгаа спортын төрлүүдийг бодлогын түвшинд дэмжих;

25. Ирээдүйд Олимпод орох боломжтой спортын төрлийг одоогоос дэмжих /Их талбай шаардсан гольф, газрын теннис/;

26 Бизнесийн салбарын төлөөллийн уулзалтыг тусад нь тогтмол хийх;

27. Биеийн тамир спортын хорооны дэргэд хараат бус бизнес эрхлэгчдийн зөвлөл /бүлгэм/ байгуулах;

28. Засгийн газрын 247 дугаар тогтоолыг шинэчлэх;

29. Спортын бизнесийн зөвлөлийг байгуулах;

30. Ямар нэг хэмжээгээр тодорхой түвшинд эв нэгдэлтэй болох, үйл ажиллагаагаа уялдуулах;

31. Монголд импортоор орж ирсэн спорт хэрэгсэл, тоног төхөөрөмжийн нэгдсэн дата, үйлдвэрлэх тоног төхөөрөмж, нэгдсэн аппликэшнтэй болох;

32. Спонсоруудын уулзалтыг тусад нь зохион байгуулах зэрэг санал гарсан.

**2.3.3. Биеийн тамир, спортын барилга байгууламж**

|  |
| --- |
| **26 дугаар зүйл. Биеийн тамир, спортын барилга байгууламж**  26.1.Спортын барилга байгууламж, заал, талбай нь стандарт, эрүүл ахуйн шаардлага хангасан байна.  26.2.Спортын барилга байгууламж, заал, талбайн стандартыг боловсруулан, Стандартчилал, тохирлын үнэлгээний тухай хуулийн 6.5-д заасны дагуу батлуулж, улсын бүртгэлд бүртгүүлэх ажлыг биеийн тамир, спортын асуудал эрхэлсэн төрийн захиргааны байгууллага зохион байгуулна.  26.3.Биеийн тамир, спортын барилга байгууламж, заал, талбай нь хөгжлийн бэрхшээлтэй иргэний хэрэгцээ, техникийн шаардлагыг хангасан байна.  26.4.Төрийн болон орон нутгийн өмчлөлийн спортын барилга байгууламж, заал, талбайн зориулалтыг өөрчлөхийг хориглоно. Хувьчлах болон тухайн барилга байгууламж, заал, талбайг буулгаж, шинээр барих тохиолдолд биеийн тамир, спортын зориулалтыг хэвээр хадгална.  26.5.Сургуулийн өмнөх, ерөнхий, дээд, мэргэжлийн боловсрол олгох сургалтын байгууллага нь суралцагчийн идэвхтэй хөдөлгөөн, спортоор хичээллэх стандартын шаардлага хангасан барилга байгууламж, заал, талбайтай байх нөхцөлийг бүрдүүлнэ.  26.6.Хувийн өмчийн хөрөнгө оруулалтаар баригдсан, стандартын шаардлага хангасан спортын барилга байгууламж, спортын зааланд иргэнийг идэвхтэй хөдөлгөөн, спортоор хичээллүүлэх зорилгоор тухайн шатны Засаг дарга дэмжлэг үзүүлж болно. |

Засгийн газраас спортын барилга байгууламжийг нэмэгдүүлэх чиглэлд анхаарал хандуулж 2017-2020 онд 83 спортын цогцолбор, заалыг улсын болон хувийн хэвшлийн хөрөнгө оруулалтаар ашиглалтад оруулж иргэдийн биеийн тамир, спортоор хичээллэх орчин нөхцөл сайжирч, тоон үзүүлэлт нэмэгдэж байна.

2020 оны эцсийн байдлаар Монгол Улсад өмчийн бүх хэлбэрийн 686,880.0 м.кв талбай бүхий 1068 спортын заал, 3360288 м.кв талбай бүхий 852 спортын гадаа талбай үйл ажиллагаа явуулж байна. Үүнээс 2020 онд өмчийн хэлбэр харгалзахгүйгээр нийслэл 17, баруун бүс 13, хангайн бүс 12, төвийн бүс 15, зүүн бүс 5 биеийн тамир, спортын байгууламж, гадна талбай ашиглалтад орсон. Эдгээр барилга, байгууламж, талбай ашиглалтад орсноор нэг хүнд ногдох спортын заалны талбайн хэмжээ 0,25 м.кв, гадна талбай 1,25 м.кв болсон бөгөөд уг төрөөс баримтлах бодлогын 2023 онд гаргах шалгуур үзүүлэлтэд хүрсэн болно.

Биеийн тамир, спортын салбарт 2016-2020 оны хугацаанд хөнгөн атлетик, битүү дээвэртэй мөсөн ордон зэрэг олон улсын стандарт шаардлагыг хангахуйц спортын барилга байгууламжийг төр хувийн хэвшлийн түншлэлийн хүрээнд барьж байгуулах ажлыг эхлүүлсэн. Үүнд:

Нийслэлийн Налайх дүүрэгт байрлах Монгол Улсад анхны олон улсын стандартад нийцсэн хөнгөн атлетикийн  400 метрийн тойрог зам, зээрэнцэг, бөөрөнцөг, жад, дүүгүүр, харайлтын талбай талбай бүхий 2.3 тэрбум төгрөгийн өртөгтэй байгууламжийг Олон улсын хөнгөн атлетикийн холбоо, Монголын хөнгөн атлетикийн холбоотой хамтран 2018 онд барьж ашиглалтад оруулсан.

Завхан аймгийн Улиастай суманд 400 хүний суудалтай усан бассейн, 500 хүний суудалтай спорт заал, жүдо, самбо бөх, гимнастик болон бүх төрлийн спортоор хичээллэх бэлтгэлийн заалтай, иж бүрэн агааржуулалтын системтэй, усан халаалттай 7.4 тэрбум төгрөгийн төсөвт өртөгтэй усан бассейн бүхий спорт цогцолборыг 2018 ашиглалтад оруулсан.

Нийслэлийн Чингэлтэй дүүрэгт Монголын анхны олон улсын стандартад нийцсэн битүү дээвэртэй 200 үзэгчдийн суудалтай, 60м х 30м мөсөн гулгуурын талбай, 25 метрийн бассейн бүхий цогцолборыг улсын төсвийн хөрөнгө оруулалтаар, Нийслэлийн Хан-Уул дүүрэгт 2,600 хүртэлх үзэгчийн суудалтай, 60м х 30м мөсөн гулгуурын талбайтай бүхий “Мөсөн өргөө” өвлийн спортын ордныг хувийн хэвшлийн хөрөнгө оруулалтаар 2021 онд баригдсан.

Спортын барилга байгууламж Монгол Улсад 2022 онд биеийн тамир, спортын 42 барилга шинээр ашиглалтад орж нийт заалны тоо 1166 болсон байна. Биеийн тамир, спортын улсын анхдугаар тооллогын үеэр нийт 985 заал тоологдсоноос хойш тайлангийн хугацаанд нийт 18.4%-иар нэмэгдсэн байна.

Биеийн тамир, спортын барилга нь хэд хэдэн төрлөөс бүрдэх бөгөөд нийт тооны дийлэнх хувийг “спорт заал” эзэлж байгааг доор зургаас харах боломжтой. Хэвийн үйл ажиллагаа явуулж буй 1166 заалны 854 (73.2%) нь “спорт заал” төрөлд хамаарч байна.

Зураг 2. *Спортын барилга, өссөн дүнгээр*






График 28. *Спортын барилга, дүнд эзлэх хувиар*



Зураг 3. *Спортын заал, аймаг, нийслэлээр 2022*



Хүснэгт 17. *Спортын заал, дүүргээр, 2022*




График 29. *Биеийн тамир, спортын барилга, бүсээр*



**Спортын гадаа талбай**

Биеийн тамир, спортын зориулалт бүхий 65 гадаа талбай 2022 онд ашиглалтад орж нийт гадаа талбайн тоо 999 болсон байна. Биеийн тамир, спортын улсын анхдугаар тооллогын үеэр нийт 777 гадаа талбай тоологдсоноос хойш тайлангийн хугацаанд нийт 28.9 хувиар нэмэгдсэн байна.

Зураг 4. *Спортын гадаа талбай, өссөн дүнгээр*



Шинээр 2022 онд ашиглалтад орсон талбайн 34 (52.3%) нь Улаанбаатарт, 13 (20.0%) нь Төвийн бүсэд бүсэд байршилтай байна.

Стандартчилал, Хэмжилзүйн Үндэсний Зөвлөлийн 2006 оны 12 дугаар сарын 21-ны өдрийн 53 дугаар тогтоолоор батлагдсан Явган хүн, хөгжлийн бэрхшээлтэй иргэдэд зориулсан зам. Техник шаардлага MNC 5682:2006 стандартын дагуу спортын барилга, байгууламжийн орц, гарцын хэсгийг тохижуулан хөгжийн бэрхшээлтэй иргэдийн нийтлэг эрх ашгийг хамгаалж, тэдэнд тулгарч буй бэрхшээлийг асуудлыг шийдэн ажиллаж байна.

Сургуулийн өмнөх, ерөнхий, дээд, мэргэжлийн боловсрол олгох сургалтын байгууллага нь суралцагчийн идэвхтэй хөдөлгөөн, спортоор хичээллэх стандартын шаардлага хангасан барилга байгууламж, заал, талбайтай байх нөхцөлийг бүрдүүлэн доорх спортын барилга байгууламж, заал талбайг ашиглаж байна.

График 30. *Спортын барилга байгууламж*

Хувийн өмчийн хөрөнгө оруулалтаар баригдсан, стандартын шаардлага хангасан спортын барилга байгууламж, спортын зааланд иргэнийг идэвхтэй хөдөлгөөн, спортоор хичээллүүлэх зорилгоор баригдсан заал талбайн үзүүлэлт.

График 31. *Хувийн хөрөнгөөр баригдсан спортын барилга байгууламж*

**Дасгал хөдөлгөөн хийхэд хамгийн чухал хүчин зүйлс**

Дасгал, хөдөлгөөн хийхэд “орчин” чухал гэж судалгаанд хамрагдсан нийт иргэдийн 63.5 хувь нь хариулжээ (график). Үүний дараагаар тоног, төхөөрөмжийн хүртээмж (35.2 хувь) гэж үзсэн байна.

График 32 *.Дасгал хөдөлгөөн хийхэд хамгийн чухал хүчин зүйлс, хувиар[[17]](#footnote-17)*



Хүснэгт 18-д дасгал, хөдөлгөөн хийхэд чухал хүчин зүйлсийг үнэлсэн байдлыг хүйс, насны бүлэг, ажил эрхлэлтийн байдлаар дэлгэрүүлэн харуулсан. 18-24 насны залуучуудын хувьд бэлтгэл сургуулилалт, дасгалжуулагчийн хандлага, ур чадвар, заалны чанар чухал гэж үнэлсэн байдал нь улсын дунджаас 4.2-12.3 пунктээр өндөр байна. 55, түүнээс дээш насныхны хувьд тоног, төхөөрөмжийн хүртээмж, 65, түүнээс дээш насныхны хувьд дасгал, хөдөлгөөн хийх орчныг чухалчилж үзэх нь бусад насны бүлгээс өндөр байна.

Хүснэгт18. *Дасгал, хөдөлгөөн хийхэд хамгийн чухал хүчин зүйлс, хүйс, насны бүлэг, ажил эрхлэлтийн байдлаар, хувиар*

|  |  |  |  |  |  |  |
| --- | --- | --- | --- | --- | --- | --- |
| Сонгосон үзүүлэлт | Дасгал хөдөлгөөн хийх  орчин | Заалны чанар | Тоног төхөөрөм- жийн  хүртээмж | Дасгалжуу- лагчийн хандлага,  ур чадвар | Бэлтгэл сургуу- лилт | Бусад |
| **Насны бүлэг** |  |  |  |  |  |  |
| 18-24 | 56.1 | **25.0** | 33.3 | **33.6** | **34.3** | 8.4 |
| 25-34 | **66.3** | 16.7 | 34.6 | 30.7 | 18.8 | 11.5 |
| 35-44 | 64.1 | 18.9 | 36.7 | 29.0 | 17.8 | 12.3 |
| 45-54 | **67.8** | 19.6 | 34.8 | 26.8 | 17.0 | 13.0 |
| 55-64 | 65.4 | 21.6 | **39.9** | 20.3 | 14.4 | 14.4 |
| 65+ | **72.3** | 18.1 | **38.3** | 18.1 | 18.1 | 20.2 |
| **Хүйс** |  |  |  |  |  |  |
| Эрэгтэй | 59.4 | **24.1** | **37.6** | 26.9 | **24.2** | 9.9 |
| Эмэгтэй | **67.5** | 16.1 | 33.0 | **31.9** | 19.8 | 13.3 |
| **Ажил эрхлэлтийн байдал** |  |  |  |  |  |  |
| Төрийн байгууллагад | 70.6 | 18.5 | 34.7 | 27.9 | 16.2 | 10.0 |
| Төрийн бус байгууллагад | 58.2 | 25.4 | 35.8 | 33.6 | 25.4 | 7.5 |
| Хувийн хэвшлийн аж ахуйн нэгжид | 54.7 | 16.7 | 27.1 | 37.5 | 19.8 | 16.1 |
| Хувиараа хөдөлмөр эрхэлдэг | 64.9 | 23.8 | 36.1 | 33.7 | 20.8 | 14.9 |
| Эрүүл мэндийн байгууллагад | 66.7 | 16.7 | 39.2 | 33.3 | 24.5 | 8.8 |
| Боловсролын байгууллагад | 65.3 | 16.3 | 41.1 | 19.8 | 21.8 | 12.4 |
| Соёл урлагийн байгууллагад | 57.5 | 42.5 | 40.0 | 20.0 | 20.0 | 7.5 |
| Спортын байгууллагад | 68.1 | 13.3 | 47.8 | 24.8 | 14.2 | 10.6 |
| Тэтгэвэр, группд | 67.8 | 21.1 | 38.0 | 18.7 | 14.6 | 19.9 |
| Ажилгүй | 55.1 | 15.9 | 36.4 | 35.5 | 16.8 | 15.9 |
| Оюутан | 57.8 | 28.4 | 37.4 | 36.0 | 36.0 | 7.1 |
| Төгсөх ангийн сурагч | 50.8 | 18.5 | 21.7 | 31.2 | 42.3 | 10.1 |
| **Улсын дүн** | **63.5** | **20.0** | **35.2** | **29.4** | **22.0** | **11.6** |

Архангай, Дундговь, Завхан, Ховд аймгууд болон Сүхбаатар дүүргээс хамрагдсан иргэдээс дасгал хөдөлгөөн хийхэд орчин маш чухал гэж үзсэн хувь нь 73.0-83.5 хувьтай байна.

Харин тоног, төхөөрөмжийн хүртээмжийг чухалчилж үзсэн иргэдийн хувь Баянхонгор, Завхан, Орхон, Төв аймаг болон Багахангай дүүргийн хувьд өндөр байв. Бусад хүчин зүйлийг хүснэгтээс дэлгэрэнгүй харж болно.

Хүснэгт19. *Дасгал, хөдөлгөөн хийхэд хамгийн чухал хүчин зүйлс, аймаг, дүүргээр, хувиар*

|  |  |  |  |  |  |  |
| --- | --- | --- | --- | --- | --- | --- |
| Аймаг, дүүрэг | Дасгал хөдөлгөөн хийх орчин | Заалны чанар | Тоног төхөөрөм- жийн  хүртээмж | Дасгалжуу- лагчийн хандлага, ур  чадвар | Бэлтгэл сургуу- лилт | Бусад |
| Архангай | **75.3** | 16.4 | 23.3 | 30.1 | 12.3 | 15.1 |
| Баян-Өлгий | 63.4 | 20.4 | 32.3 | 26.9 | 18.8 | 14.5 |
| Баянхонгор | 54.4 | 24.8 | **63.2** | 23.2 | 11.2 | 6.4 |
| Булган | 68.5 | 13.7 | 27.4 | 28.2 | 27.4 | 17.7 |
| Говь-Алтай | 56.9 | 26.4 | 33.3 | 31.9 | 19.4 | 18.1 |
| Говьсүмбэр | 61.2 | 15.0 | 34.0 | **44.2** | 28.6 | 11.6 |
| Дархан-Уул | 63.3 | 20.4 | 30.1 | 38.8 | 20.9 | 12.8 |
| Дорноговь | 62.1 | 5.2 | 25.9 | 46.6 | 27.6 | 6.9 |
| Дорнод | 51.9 | 25.9 | 25.9 | 37.0 | 20.4 | 9.3 |
| Дундговь | **73.9** | 8.2 | 34.3 | 26.1 | 13.4 | 12.7 |
| Завхан | **83.5** | 9.3 | **62.9** | 17.5 | 17.5 | 6.2 |
| Орхон | 68.7 | **46.3** | **55.2** | 32.8 | 26.9 | 9.0 |
| Өвөрхангай | 61.7 | 14.4 | 26.7 | 33.9 | **30.0** | 10.0 |
| Өмнөговь | 76.0 | 8.0 | 26.0 | 32.0 | 28.0 | 12.0 |
| Сүхбаатар | 65.8 | **30.3** | **40.8** | 30.3 | 17.1 | 6.6 |
| Сэлэнгэ | 57.4 | **30.9** | 32.4 | 26.5 | 27.9 | 44.1 |
| Төв | 48.6 | **33.8** | **50.0** | 18.9 | 13.5 | 1.4 |
| Увс | 63.6 | 13.0 | 37.7 | **41.6** | 14.3 | 14.3 |
| Ховд | **73.0** | 17.5 | **41.3** | 23.8 | 22.2 | 0.0 |
| **Улаанбаатар хот** |  |  |  |  |  |  |
| Багахангай | 44.3 | 25.7 | **60.0** | 15.7 | **51.4** | 4.3 |
| Баянгол | 55.6 | **31.5** | 16.7 | 27.8 | 9.3 | 9.3 |
| Баянзүрх | 57.5 | 14.2 | 14.2 | 23.3 | **30.0** | 14.2 |
| Налайх | 64.4 | **40.7** | 25.4 | 30.5 | 10.2 | 8.5 |
| Сүхбаатар | **79.2** | 27.1 | **47.9** | 12.5 | 6.3 | 12.5 |
| Хан-Уул | 55.6 | 11.1 | 19.0 | 25.4 | **42.9** | 7.9 |
| **Улсын дүн** | **63.5** | **20.0** | **35.2** | **29.4** | **22.0** | **11.6** |

Хүснэгт 19-т аймаг, дүүргүүдийн хүн амын дасгал, хөдөлгөөн хийдэг газрыг харуулав. Архангай (44.6 хувь), Баян-Өлгий (39.4 хувь), Булган (42.9 хувь), Говь-Алтай (40.6 хувь), Дорноговь (44.7 хувь), Дундговь (57.5 хувь), Өмнөговь (36.1 хувь), Сэлэнгэ (53.7 хувь) аймгуудаас судалгаанд хамрагдсан иргэдийн хувьд гэртээ дасгал, хөдөлгөөн ихэвчлэн хийдэг гэж хариулсан хувь нь улсын дунджаас өмнө буюу 36.1-57.5 байна.

Гадаа талбайд дасгал, хөдөлгөөн хийдэг хүн амын хувь Сүхбаатар (42.4 хувь), Завхан (23.5 хувь), Дархан-Уул (21.6 хувь), Төв (20.5 хувь) аймаг болон Улаанбаатар хот (21.4 хувь)-д, харин спорт зааланд дасгал, хөдөлгөөн хийдэг хүн амын хувь Дорнод (73.9 хувь), Ховд (69.1 хувь), Өвөрхангай (57.3 хувь), Орхон (55.8 хувь), Увс (52.6 хувь) аймагт өндөр байна.


Улаанбаатар хотоос судалгаанд хамрагдсан хүн амын ердөө 4.6 хувь нь фитнес клубд дасгал, хөдөлгөөн хийдэг гэж хариулсан байна. Уг үзүүлэлт нь улсын дунджаас 2 дахин бага байгааг анхаарах хэрэгтэй юм. Монгол Улсын хүн амын талаас илүү хувь нь амьдардаг тул фитнес клубын тоо их байсан ч хүртээмж бага байх магадлалтай. Нөгөө талаас фитнес клубууд нь төлбөртэй тул амьжиргаа, санхүүгийн асуудалтай шууд хамааралтай юм.

Дасгал, хөдөлгөөн хийдэг газар нь хүйс, насны бүлэг болон ажил эрхлэлтийн байдлаар ялгаатай байгаа нь харагдаж байна. Тодруулбал, эрэгтэйчүүдийн хувьд спорт зааланд (49.3 хувь), эмэгтэйчүүдийн хувьд (39.6 хувь) гэртээ дасгал, хөдөлгөөн хийдэг байна.

Дасгал, хөдөлгөөн хийдэг газар

Иргэдийн хувьд дасгал, хөдөлгөөн хийхдээ ихэвчлэн хаана хийдгийг тодруулахад 41.4 хувь нь спорт зааланд, 30.7 хувь нь гэртээ, 16.7 хувь нь гадаа талбайд, 10.0 хувь нь фитнес клубд, үлдсэн 1.3 хувь нь бусад газарт хийдэг гэжээ

График 33*. Дасгал, хөдөлгөөн хийдэг газар, дүнд эзлэх хувиар*



Насны бүлгээр авч үзэхэд, залуу болон идэр насныхны хувьд спорт заал, фитнес клубд, харин нас ахих тусам гэртээ эсвэл гадаа талбайд дасгал, хөдөлгөөн хийх нь илүү байдаг байна. Тодруулбал, 18-24 насныхны хувьд спорт зааланд (54.5 хувь), 25-44 насныхны хувьд фитнес клубд (12.2-16.5 хувь), 45-54 насныхны хувьд гэртээ (36.8 хувь), 55-64 насныхны хувьд гадаа талбайд (32.8 хувь), 65, түүнээс дээш насныхны хувьд гэртээ (52.1 хувь), гадаа талбайд (35.6 хувь) дасгал, хөдөлгөөн хийх нь улсын дүнгээс өндөр байна.

Дасгал, хөдөлгөөн хийдэг газар нь хүн амын ажил эрхлэлтийн байдлаар мөн ялгаатай байгааг дэлгэрэнгүйг хүснэгтээс харж болно.

Хүснэгт20. *Дасгал, хөдөлгөөн хийдэг газар, хүйс, насны бүлэг, ажил эрхлэлтийн байдлаар, дүнд эзлэх хувиар*

|  |  |  |  |  |  |
| --- | --- | --- | --- | --- | --- |
| **Сонгосон үзүүлэлт** | **Гэртээ** | **Гадаа талбайд** | **Спорт зааланд** | **Фитнес клубд** | **Бусад** |
| **Насны бүлэг** |  |  |  |  |  |
| 18-24 | 21.2 | 17.4 | **54.5** | 6.2 | 0.7 |
| 25-34 | 30.0 | 11.1 | 41.6 | **16.5** | 0.8 |
| 35-44 | 35.6 | 13.8 | 36.3 | **12.2** | 2.1 |
| 45-54 | **36.8** | 17.0 | 35.0 | 8.5 | 2.7 |
| 55-64 | 34.3 | **32.8** | 30.6 | 1.5 | 0.7 |
| 65+ | **52.1** | **35.6** | 12.3 | 0.0 | 0.0 |
| **Хүйс** |  |  |  |  |  |
| Эрэгтэй | 22.6 | 18.3 | **49.3** | 8.3 | 1.4 |
| Эмэгтэй | **39.6** | 14.8 | 32.5 | 11.9 | 1.1 |
| **Ажил эрхлэлтийн байдал** |  |  |  |  |  |
| Төрийн байгууллагад | 31.8 | 12.3 | **43.7** | 11.0 | 1.3 |
| Төрийн бус байгууллагад | 33.3 | **25.0** | 28.7 | 11.1 | 1.9 |
| Хувийн хэвшлийн аж ахуйн нэгжид | **35.0** | 16.1 | 30.8 | **17.5** | 0.7 |
| Хувиараа хөдөлмөр эрхэлдэг | 36.5 | 20.5 | 22.4 | 17.9 | 2.6 |
| Эрүүл мэндийн байгууллагад | **45.7** | 11.4 | 18.6 | **20.0** | 4.3 |
| Боловсролын байгууллагад | 28.0 | 15.5 | 47.8 | 6.8 | 1.9 |
| Соёл урлагийн байгууллагад | 36.8 | 21.1 | 31.6 | 10.5 | 0.0 |
| Спортын байгууллагад | 10.6 | 9.6 | 76.9 | 2.9 | 0.0 |
| Тэтгэвэр, группд | **45.7** | **34.3** | 17.1 | 1.4 | 1.4 |
| Ажилгүй | **39.8** | 13.3 | 27.7 | **18.1** | 1.2 |
| Оюутан | 20.2 | 13.5 | **57.9** | 8.4 | 0.0 |
| Төгсөх ангийн сурагч | 18.5 | 19.1 | **60.7** | 1.1 | 0.6 |
| **Улсын дүн** | **30.7** | **16.7** | **41.4** | **10.0** | **1.3** |

**ГУРАВ. ДҮГНЭЛТ, ЗӨВЛӨМЖ**

**3.1. Дүгнэлт**

Дэлхий нийтээр улс орнууд иргэддээ эрүүл чийрэг байх мэдлэг, чадвар, дадлыг спортоор дамжуулан системтэйгээр олгох, бие бялдар, сэтгэл, оюуны өв тэгш тэнцвэрт хөгжлийг хөхүүлэн дэмжих, идэвхтэй хөдөлгөөнийг амьдралын хэв маяг, дадал хандлага болгохыг зорьж байна.

НҮБ-ын бие бялдрын боловсролын харти болон Берлиний тунхаглал бодлогын баримт бичгийн гүйцэтгэлийг хангах зорилгоор 2017 онд Казаны тунхгаар тус хурлаар баталсан үйл ажиллагааны төлөвлөгөөг НҮБ-ын Тогтвортой хөгжлийн зорилгуудтай уялдуулан хэрэгжүүлэхдээ Биеийн тамир, спортоор хичээллэх орчин нөхцөл, иргэдийнхээ хэрэгцээ, тухайн орон нутгийн онцлогт нийцүүлэх, оюуны болон бие бялдрын хувьд эрүүл, хөдөлмөрийн бүтээмж сайтай иргэний тоог нэмэгдүүлэх талаар тодорхой арга хэмжээ үе шаттай хэрэгжүүлдэг жишиг тогтоохыг уриалсан билээ.

Олимпын төрлийн спортыг хөгжүүлэхийн сацуу бүх нийтээрээ эрүүл чийрэг, амьдралын зөв дадал, хэвшилтэй болох, бүх нийтийн биеийн тамир, спортыг хөгжүүлэх хууль, эрх зүйн орчин бүрдүүлэх, тухайн хууль тогтоомжийг гардан хэрэгжүүлэх салбарын мэргэжилтэн, боловсон хүчин буюу хүний нөөцөө бэлтгэх, чадавхжуулах талаар тодорхой арга хэмжээг авч хэрэгжүүлэх нэн тэргүүний шаардлага байна.

Үндэсний статистикийн хороо (ҮСХ)-ноос 2019 онд зохион байгуулсан Цаг ашиглалтын судалгааны үр дүнгээс харахад Монгол улсын хэмжээнд 12, түүнээс дээш насны хүн амын хувьд дунджаар өдөрт ердөө 6 минутыг л биеийн тамир, спортоор хичээллэхэд зарцуулсан үр дүн гарсан байсан.

Халдварт бус өвчин, осол гэмтлийн шалтгаан, эрсдэлт хүчин зүйлсийн тархалтын үндэсний IV судалгаа (STEPS)-д 2023 оны байдлаар Монгол Улсын 15-69 насны нийт хүн амын 31 хувь нь илүүдэл жинтэй, 18.5 хувь таргалалттай гэсэн судалгаа байгаа бөгөөд дэлгэрэнгүй задалж үзвэл:

* 23-аас дээш насны эмэгтэйчүүдийн 68 хувь нь илүүдэл жинтэй
* Насанд хүрсэн эрчүүдийн 58 хувь нь илүүдэл жинтэй
* 5 хүүхэд тутмын 1 нь илүүдэл жинтэй гэсэн үзүүлэлт байна.

Илүүдэл жин, таргалалт залуусын дунд эрчимтэй нэмэгдэх хандлага ажиглагдаж, 15-34 насанд 2.3-2.5 дахин нэмэгдэж, 35-69 насны арван хүн тутмын зургаа нь илүүдэл жин, таргалалттай байна.

Таргалалт нь удамшлын болон дааврын шалтгаантай байж болох ч 90-95 хувь нь амьдралын буруу хэв маягаас шалтгаалдаг.

Манай улсын 15-69 насны хүн амын 21.9 хувь нь хөдөлгөөний хомсдолтой, идэвхгүй суугаа байдалд хоногт дунджаар 3.4 цаг зарцуулдаг, 52.4 хувь нь ажлын байрандаа идэвхтэй хөдөлгөөн хийдэггүй гэсэн судалгаа гарсан байна.

Таргалалт бол олон өвчний, тэр дундаа халдварт бус өвчний гол шалгаан юм.

Биеийн тамир, спортын тухай хуулийн хэрэгжилтийн үр дагаврын судалж үзэхэд бүрэн гүйцэд “Зорилгод хүрсэн”, “Хүлээн зөвшөөрөгдсөн”, “Практикт нийцэж байна” гэж дүгнэх үзүүлэлт харагдсангүй.

Биеийн тамир, спортыг хөгжүүлэх бодлогын цөм нь бүх нийтийн биеийн тамир, спортыг хөгжүүлэх замаар иргэдээ эрүүл чийрэг иргэн, дундаж наслалтыг уртасгах, амьдралын зөв, эрүүл, тайван бодит орчныг бүрдүүлэхэд анхаарах, төвлөрөх шаардлагатай болсныг Монгол улсын нийгэм, эдийн засгийн хөгжлийн түвшин, социал хүрээний судалгаанууд харуулж байна.

Иймд Биеийн тамир, спортын тухай хуульд дараах чиглэлээр шинэчлэн найруулах хэрэгцээ, шаардлага байна:

Нэг. Олон улсын Олимпын хорооноос 2021 оны 8 сарын 8-д Олимпын хартийг шинэчлэн баталсан бөгөөд биеийн тамир, спортын салбарын үзэл баримтлалыг тодотгон тусгасан байна. Тухайлбал, Олимпизмын тулгуур зарчмыг тодорхойлохдоо дараах байдлаар тунхагласан байна.

1. Олимпизм бол бие, сэтгэл, оюун санааны мөн чанарыг тэнцвэртэй хөгжүүлэх, эрхэмлэн дээдлэх амьдралын зорилго, гүн ухаан (философи ) юм.

Олимпизм нь соёл, боловсролыг хослуулан, боловсролын ач холбогдлын үлгэр загвар болж, нийгмийн хариуцлага болон нийтээр тогтсон (хүлээн зөвшөөрсөн) ёс зүйн зарчмыг хүндэтгэсэн, аз жаргал, баяр баясгалан бялхсан амьдралын хэв маяг бүтээхийн төлөө үүсэн болно.

2. Олимпизмын зорилго бол хүний мөн чанарыг хамгаалах замаар нийгэмд энх тайвныг тогтоож, хүн төрөлхтнийг эв эе эрхэлсэн, хоорондоо харилцаа шүтэлцсэн, нэгдмэл хөгжил дэвшлийн төлөө спорт нь бусад салбараа түүчээлэхэд оршино.

Дээрх Олимпизмын тулгуур зарчимд туссан биеийн тамир, спортын мөн чанар, зорилгыг Биеийн тамир, спортын хуулийн зорилтод тусгах;

Хоёр. Биеийн тамир спортын салбарын ёс зүйн зарчим, хэм хэмжээг тодорхойлох, спорт холбоодын ёс зүйн зөвлөлийн чиг үүргийн хэрэгжилтийг хангах, нийгэмд хүмүүнлэг боловсролын үлгэр дуурайллыг биеийн тамир, спортын салбар манлайлах хариуцлагыг тодотгох;

Гурав. Бие бялдрын боловсролыг дэмжих, бүх шатны боловсролын байгууллагын биеийн тамирын хичээлийн сургалтын агуулга, стандарт, хичээлээс гадуурх сургалтын ажлын үлгэрчилсэн хөтөлбөрийг тогтоох, Иргэдийн дунд идэвхтэй хөдөлгөөнийг эрхэмлэсэн амьдралын зөв дадлыг сурталчлан таниулах, жил тутамд нэг удаа монгол улсын иргэдийн бие бялдрын түвшний судалгааг үндэсний хэмжээнд зохион байгуулах, Төр, хувийн хэвшлийн түншлэлийн зарчмаар хүн амын бие бялдрын түвшин тогтоох сорилын төвийн үйл ажиллагааг улсын хэмжээнд хэрэгжүүлэх;

Дөрөв. Биеийн тамир, спортын салбарт хувийн хөрөнгө оруулалт, санхүүжилтийг нэмэгдүүлэх, зах зээлийн эрүүл, чөлөөт өрсөлдөөнийг нэвтрүүлэх бодлогыг тусгах;

Тав. Спортын холбоо, спортын клуб, биеийн тамирын арга хэмжээ, спортын тэмцээн, наадмыг ивээн тэтгэх, спортын заал, талбай, түүний дэд бүтцийг барихад болон спортын хэрэглэл, өндөр технологи шаардсан, Монгол улсад үйлдвэрлэх боломжгүй тоног төхөөрөмжийг улсын хилээр нэвтрүүлэхэд төрөөс татварын дэмжлэг үзүүлэхээр заасан хуулийн заалтыг дэлгэрүүлэх, нэмж тодотгох;

Зургаа. Спортын клубын магадлан итгэмжлэлийн тогтолцоог бий болгох шаардлагатай бөгөөд эрүүл мэндээ хамгаалах, урьдчилан сэргийлэх зорилгоор магадлан итгэмжлэгдсэн спортын клубт идэвхтэй хөдөлгөөн, спортоор хичээллэх, чанартай, баталгаатай биеийн тамирын үйлчилгээ авах боломж бүрдүүлэх;

Долоо. Дасгалжуулагч, арга зүйчдийг бэлтгэх, мэргэжил дээшлүүлэх, тэдний нийгмийн хамгааллын асуудлыг дээшлүүлэх, мөн мэдлэг, ур чадвар, ажлын бүтээмжид тулгуурласан мэргэжлийн зэрэг, шатлалтай болгож үр дүнг үнэлдэг байх, дасгалжуулагчийн шатлалын болон арга зүйчийн зэргийн нэмэгдлийн тогтолцоог бүрдүүлэх;

Найм. Улсын төсвөөс гадна санхүүгийн бусад эх үүсвэрүүдийг бий болгон спортод зарцуулах, түүнд зориулах нийгмийн дэмжлэг, сэтгэлгээг бий болгож, салбарын бүтэц, удирдлага болон спортын холбоо, клубуудын үйл ажиллагаанд бодитой дэмжлэг үзүүлэх замаар орчин цагийн техник технологийн шинэчлэл, шинжлэх ухааны үндэслэлтэй судалгаа, шинжилгээг салбартаа нэвтрүүлэх, нэмэгдүүлэх;

Ес. Засгийн газар болон допингийн эсрэг байгууллагын үйл ажиллагааг уялдуулан зохицуулах, хэрэгжилтэд хяналт тавих чиг үүргийг хэрэгжүүлэх Допингийн эсрэг үндэсний зөвлөл байгуулан ажиллуулахтай холбоотой зохицуулах;

Арав. Спорт холбоод Монгол Улсад олон улсын тэмцээн зохион байгуулах төрөөс санхүүгийн дэмжлэг үзүүлэхэд тавигдах шалгуур үзүүлэлт, олгох журмын харилцааг тодорхой болгох;

Үндэснийхээ эв нэгдлийг эрхэмлэн дээдэлсэн, эрдэм боловсролтой, эрүүл, хүнлэг, хөдөлмөрч, насан туршдаа хөгжих чадвартай, өөрөө хөгжин, нийгмийнхээ хөгжилд хувь нэмрээ оруулдаг иргэнийг төлөвшүүлэхэд биеийн тамир, спортын салбарын үүрэг, хариуцлага нэн чухал тул энэхүү нийгмийн шинэчлэлийг түүчээлэх практик шаардлага байна.

**3.2. Зөвлөмж**

Биеийн тамир, спортын тухай хуулийн шинэчилсэн найруулга 2017 онд Улсын Их Хурлаар батлагдсан.

Шинэчлэн батлагдсан хуулиар биеийн тамир, спортын салбарын хөгжлийг олон улсын чиг хандлагад ойртуулах, иргэдийн сонирхол, хандлага, хэрэгцээнд тулгуурлан өөрийгөө хөгжүүлэх, бие бялдрын мэдлэг, боловсрол олгох, салбарын хүний нөөцийн мэргэжил, ур чадварыг хөгжүүлэх, тэдгээрийн нийгмийн хамгааллын асуудлыг сайжруулах, спортын холбоодын эрх үүргийг тодорхойлсон бөгөөд төрийн төвлөрлийг сааруулах бодлогын хүрээнд хуулиар олгогдсон зарим чиг үүргийг гэрээний үндсэн дээр шилжүүлэн гүйцэтгүүлэх, олон улсын жишгийн дагуу спортыг бизнесийн зарчмаар хөгжүүлэх, спортод хувийн хэвшлийн оролцоог нэмэгдүүлэх, төсвийн бус санхүүжилтийг нэмэгдүүлэхэд төрөөс бодит дэмжлэг үзүүлэх зэрэг эрх зүйн шинэтгэл хийх суурийг тавсан.

Гэвч Монгол Улсын Их Хурлын 2020 оны 05 сарын 13 өдрийн дугаар 52 тогтоолоор "Алсын хараа-2050" Монгол Улсын урт хугацааны хөгжлийн бодлогын баримт бичиг батлагдсан.

Тус хөгжлийн баримт бичиг батлагдсанаар Биеийн тамир, спортын тухай хуулийн 6 дугаар зүйлд заасан Засгийн газрын бүрэн эрхийн хүрээд батлагдсан “Төрөөс биеийн тамир, спортын талаар баримтлах бодлого, Биеийн тамир, спортыг хөгжүүлэх үндэсний хөтөлбөр” гэсэн хоёр баримт бичиг хүчингүй болсон.

Мөн Монгол Улсын Их хурлын 2021 оны 01 дүгээр сарын 22-ны өдрийн “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл батлах тухай” 12 дугаар тогтоолын хавсралтын 4-т “Биеийн тамир, спортын тухай хуулийн төсөл”-ийг хэлэлцүүлэхээр тусгасан.

Учир нь Биеийн тамир, спортын салбарын өнөөгийн байдлыг судалж үзэхэд амьдрал практикт үүссэн хэрэгцээ шаардлага, хуулийн хийдэл, цоорхой, хэв загварын асуудлыг тодотгох, улмаар судалгааны үр дүнд тулгуурлан хуулийн шинэтгэл хийх хувилбараа сонгох шаардлага урган гарч байна.

Иймээс нэгд, цаашид Биеийн тамир, спортын салбарын тулгамдаж буй асуудлын талаарх иргэдийн санал, хүсэлтийг харьцуулан үзнэ.

Хоёрт, Биеийн тамир, спортын хуулийн хэв загварын судалгааг товч үзнэ.

График 34*.*  *Биеийн тамир, спортын байгууллагын дэмжлэг, хүртээмжийг сайжруулахын тулд цаашид анхаарах шаардлагатай асуудлууд, хувиар*



Судалгаанд хамрагдсан иргэдээс Биеийн тамир, спортын байгууллагууд дэмжлэг, хүртээмжийг сайжруулахын тулд цаашид юунд анхаарч ажиллах хэрэгтэйг тодруулахад 26.1 хувь нь нийтийн биеийн тамирыг хөгжүүлэх, 22.3 хувь нь спортын дугуйлан секцийн хөгжлийг дэмжих, 18.5 хувь нь заалны чанар, хүртээмжийг нэмэгдүүлэх, 15.8 хувь нь иргэдэд мэдээлэл, зөвлөгөө өгдөг байх гэж хариулсан байна.

Хүснэгт 21. *Биеийн тамир, спортын байгууллагын дэмжлэг, хүртээмжийг сайжруулахын тулд цаашид анхаарах шаардлагатай асуудлууд, хүйс, насны бүлгээр, хувиар*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Хүйс** | | **Насны бүлэг** | | | | | |
| Эрэгтэй | Эмэгтэй | 18-24 | 25-34 | 35-44 | 45-54 | 55-64 | 65+ |
| Иргэдэд мэдээлэл зөвлөгөө өгдөг байх | 15.0 | 16.6 | 9.3 | 15.1 | 16.9 | 20.7 | **24.8** | **27.7** |
| Дасгалжуулагчийн тоог нэмэгдүүлж, чадавхижуулах | 9.7 | 8.5 | 8.9 | 8.6 | 11.3 | 8.3 | 6.5 | 7.4 |
| Заалны чанар, хүртээмжийг нэмэгдүүлэх | 18.5 | 18.5 | 21.9 | 19.8 | 14.5 | 19.2 | 17.6 | 10.6 |
| Тоног төхөөрөмж, хэрэгслийн тоог  нэмэгдүүлэх | 12.4 | 8.9 | 12.4 | 9.3 | 10.2 | 10.9 | 10.5 | 11.7 |
| Спортын дугуйлан секцийн хөгжлийг дэмжих | 21.7 | 22.8 | 28.8 | 22.8 | 22.0 | 17.4 | 13.1 | 7.4 |
| Нийтийн биеийн тамирыг  хөгжүүлэх | 25.0 | 27.2 | 16.1 | 25.9 | 30.1 | 33.7 | 33.3 | 35.1 |
| Дасгал сургуулилтын чанарыг сайжруулах | 5.9 | 6.4 | 6.5 | 5.1 | 5.6 | 6.9 | 9.8 | 7.4 |
| Бусад | 0.5 | 0.8 | 1.5 | 0.6 | 0.0 | 0.0 | 1.3 | 1.1 |

Судалгаанд хамрагдсан иргэдийн тодорхойлсон цаашид анхаарах асуудалд хүйсээр төдийлөн ялгаа багатай байв (хүснэгт 21). Харин насны бүлгээр тодорхой ялгаа байгааг хүснэгтээс харж болно. Тодруулбал, насны бүлэг дээшлэх тусам нийтийн биеийн тамирыг хөгжүүлэх болон иргэдэд мэдээлэл зөвлөгөө өгдөг байх гэсэн асуудалд илүү ач холбогдол өгч байна. Харин үүний эсрэгээр заалны чанар, хүртээмжийг нэмэгдүүлэх гэсэн асуудалд залуучууд илүү ач холбогдол өгсөн байна.

Хүснэгт 22. *Биеийн тамир, спортын байгууллагын дэмжлэг, хүртээмжийг сайжруулахын тулд цаашид анхаарах шаардлагатай асуудлууд, аймаг, дүүргээр, хувиар*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Аймаг, дүүрэг | Иргэдэд мэдээлэл зөвлөгө ө өгдөг байх | Дасгалжуула-гчийн тоог нэмэгдүүлж, чадавхижуулах | Заалны чанар, хүртээ мжийг нэмэг- дүүлэх | Тоног төхөөрөм ж, хэрэгс- лийн тоог нэмэгдүүлэх | Спортын дугуйлан секцийн хөгжлийг дэмжих | Нийтийн биеийн тамирыг хөгжүүлэх | Дасгал сургуу  лилтын чанарыг сайжруулах | Бусад |
| Архангай | 11.0 | 8.2 | 17.8 | 2.7 | 26.0 | 26.0 | 8.2 | 0.0 |
| Баян-Өлгий | 14.5 | 9.1 | 11.8 | 7.0 | 18.3 | 29.0 | 8.6 | 1.6 |
| Баянхонгор | **27.2** | 4.8 | 4.8 | **32.0** | 11.2 | 16.0 | 4.0 | 0.0 |
| Булган | 8.1 | 12.9 | 15.3 | 8.1 | 21.0 | **36.3** | 1.6 | 0.8 |
| Говь-Алтай | 5.6 | 6.9 | 18.1 | 6.9 | 19.4 | **34.7** | 6.9 | 1.4 |
| Говьсүмбэр | 6.8 | 12.2 | 15.6 | 10.9 | 25.9 | 21.8 | 3.4 | 2.7 |
| Дархан-Уул | 11.2 | 8.2 | 20.4 | 4.1 | **30.1** | 25.0 | 1.0 | 0.0 |
| Дорноговь | **20.7** | 6.9 | 6.9 | 8.6 | 22.4 | **37.9** | 3.4 | 1.7 |
| Дорнод | 7.4 | 0.0 | **27.8** | 9.3 | 25.9 | 24.1 | 5.6 | 0.0 |
| Дундговь | 10.4 | 7.5 | 19.4 | 8.2 | 25.4 | 26.1 | 4.5 | 0.7 |
| Завхан | **21.6** | 14.4 | 5.2 | 11.3 | 12.4 | **30.9** | 4.1 | 0.0 |
| Орхон | 7.5 | 3.0 | **29.9** | 16.4 | 20.9 | 19.4 | 3.0 | 0.0 |
| Өвөрхангай | 7.8 | 6.1 | 11.7 | 4.4 | **31.1** | **32.2** | 6.1 | 0.6 |
| Өмнөговь | 12.0 | 14.0 | 12.0 | 2.0 | **30.0** | 24.0 | 6.0 | 0.0 |
| Сүхбаатар | 18.4 | 1.3 | 21.1 | 13.2 | 14.5 | 26.3 | 5.3 | 0.0 |
| Сэлэнгэ | **30.9** | 5.9 | 2.9 | 2.9 | 2.9 | **38.2** | **16.2** | 0.0 |
| Төв | **25.7** | 9.5 | **33.8** | 10.8 | 9.5 | 5.4 | 5.4 | 0.0 |
| Увс | 13.0 | 10.4 | 11.7 | 13.0 | 18.2 | **31.2** | 2.6 | 0.0 |
| Ховд | 12.7 | 17.5 | 19.0 | 12.7 | 25.4 | 23.8 | 1.6 | 4.8 |
| Улаанбаатар хот |  |  |  |  |  |  |  |  |
| Багахангай | 8.6 | 11.4 | 8.6 | **27.1** | 18.6 | 14.3 | 11.4 | 0.0 |
| Баянгол | **51.9** | 16.7 | **59.3** | 5.6 | 24.1 | 27.8 | **27.8** | 0.0 |
| Баянзүрх | 17.5 | 4.2 | **24.2** | 15.8 | 20.8 | 15.8 | 10.8 | 0.0 |
| Налайх | **37.3** | **22.0** | **40.7** | 8.5 | **28.8** | **30.5** | 6.8 | 1.7 |
| Сүхбаатар | **37.5** | 10.4 | **39.6** | 18.8 | **39.6** | **31.3** | 10.4 | 0.0 |
| Хан-Уул | **23.8** | 15.9 | **38.1** | 12.7 | **39.7** | 19.0 | 11.1 | 0.0 |
| **Улсын дүн** | **15.8** | **9.1** | **18.5** | **10.7** | **22.3** | **26.1** | **6.2** | **0.7** |

Хүснэгт 22-т биеийн тамир, спортын байгууллагын дэмжлэг, хүртээмжийг сайжруулахын тулд цаашид анхаарах асуудлыг аймаг, дүүргийн иргэд хэрхэн тодорхойлсныг харуулсан.

Аймгуудын хувьд анхаарах шаардлагатай асуудлууд нь ялгаатай байна. Харин Улаанбаатар хотын дүүргүүдийн хувьд заалны чанар, хүртээмжийг нэмэгдүүлэх, иргэдэд мэдээлэл, зөвлөгөө өгдөг байх асуудлуудыг илүү чухалчилж үзсэн нь харагдаж байна.

Хоёрт, Биеийн тамир, спортын хуулийн хэв загварын судалгааг товч үзнэ.

Хүснэгт 23. *Биеийн тамир, спортын хуулийн хэв загвар*

|  |  |  |
| --- | --- | --- |
| **ТҮЛХҮҮР ҮГ** | **ТОО** | **ЗҮЙЛ, ХЭСЭГ, ЗААЛТ** |
| Аж Ахуй | 6 | 7.1.3., 10.1.2, 13.1, 25.1., 25.2., |
| Бие бялдрын боловсрол | 2 | 4.1.4., 9.2.1., |
| Бие Бялдрын | 9 | 5.1.2., 9.2.1., 10.1.3., 10.1.10., 13.1.4., 14.1.3., 14.1.4., |
| Биеийн Тамир | 58 | 1.1, 2.1., 5.1., 6.1.1., 6.1.2., 6.1.3., 7.1.1, 7.1.3. 8.1.1, 8.1.3., 8.1.4., 8.1.5., 8.1.7, 8.1.8, 9.2.1., 9.2.2., 9.2.3, 10.1.1., 10.1.2., 10.1.6, 10.1.8., 12.3., 13.1.5, 15.3., 16.3., 17.3., 17.4., 17.5., 18.4., 18.5., 19.3., 21.4., 21.5., 25.1., 26.2., 26.3., 26.4., 27.1. |
| Биеийн Тамирын Арга Зүйч | 6 | 8.1.4., 10.1.6., 12.3., 13.1.5., 17.4., 17.5., |
| Боловсрол | 5 | 4.1.4., 9.2., 9.2.1., 9.2.2., 9.2.3. |
| Дасгалжуулагч | 9 | 6.1.8., 11.3.4., 11.3.5., 11.3.9., 12.3., 16.1, 16.2., 16.3, 21.2., |
| Допинг | 7 | 10.1.11., 20.2.2., 21.1., 21.2., 21.3., 21.4., 21.5., |
| Дэмжлэг | 11 | 6.1.7, 8.1.3, 9.2.3., 10.1.7., 10.1.11., 18.4., 18.5., 19.1., 25.2., 25.3., 26.6, |
| Ёс Зүй | 2 | 11.3.6, 20.2.1., |
| Журам | 10 | 6.1.5., 6.1.7., 6.1.8., ~~9.1.7.,~~ 15.3., 10.1.6., 10.1.7., 16.2., 16.3., 18.4., |
| Идэвхтэй Хөдөлгөөн | 14 | 5.1.1., 8.1.2., 8.1.6, 9.2.3., 9.3.1., 10.1.9., 11.1., 13.1.1., 13.1.2, 13.1.3., 13.3., 19.1., 26.5., 26.6., |
| Иргэн | 14 | 5.1.3., 6.1.3., 7.1.3., 8.1.2., 8.1.3., 8.1.6., 10.1.2, 10.1.9., 11.1., 16.3., 19.1, 25.1, 26.3., 26.6. |
| Наадам | 5 | 6.1.5., 6.1.8., 7.1.2., 14.1.2., 19.2. |
| Олимп | 4 | 6.1.8, 17.2., 18.2., 20.3.1. |
| Олон Улс | 15 | 2.2., 6.1.6., 6.1.8., 11.2., 11.3.3., 11.3.4., 11.3.5., 11.3.6., 12.2., 17.2., 18.3., 19.3., 20.3.1., 21.1., 22.1. |
| Олон Улсын Допингийн Эсрэг Агентлаг | 1 | 21.1. |
| Паралимп | 1 | 18.2. |
| Сайд | 3 | 10.1.6., 10.1.7, 18.2. |
| Санхүүжилт | 8 | 6.1.7., 10.1.4., 10.1.7., 10.1.12., 18.4., 18.5., 24.1., 24.2., |
| Сорил | 1 | 10.1.10. |
| Спорт Наадам | 2 | 6.1.5., 7.1.2., |
| Спорт | 88 | 1.1, 2.1., 3.1., 3.2., 5.1., 6.1.1., 6.1.2., 6.1.3., 6.1.5., 7.1.1., 7.1.2., 7.1.3., 8.1.1., 8.1.2., 8.1.3., 8.1.5., 8.1.6., 8.1.7., 8.1.8., 9.2.1., 9.2.2., 9.2.3., 9.3.1., 9.4.1., 10.1.1., 10.1.2., 10.1.4., 10.1.5., 10.1.7., 10.1.8., 10.1.9., 11.1., 11.2., 11.3.1., 11.3.2., 11.3.3., 11.3.4, 11.3.5., 11.3.7., 11.3.8., 11.3.9., 12.1., 12.2., 13.1.1., 13.1.2., 13.1.3., 13.3., 14.1.1, 14.1.2., 14.1.4., 15.1., 15.2., 15.3., 16.1., 16.3., 17.1., 17.2., 17.3., 17.4., 17.5., 17.6., 18.3., 18.4, 18.5., 19.1., 19.2., 19.3., 20.1.1., 20.1.3., 20.1.4., 20.1.5., 21.4., 21.5., 22.1, 22.2, 22.3., 22.4., 23.1., 25.1., 25.2., 26.1., 26.2., 26.3, 26.4., 26.5, 26.6., 27.1., 27.2., |
| Спортын Барилга Байгууламж | 6 | 8.1.6., 26.1., 26.2., 26.3., 26.4., 26.6., |
| Спортын Клуб | 9 | 9.4.1., 11.1., 12.1., 12.2., 15.1., 15.2., 15.3., 20.1.4., 25.1. |
| Спортын холбоо | 16 | 3.2., 8.1.7., 10.1.4., 11.1., 11.2., 11.3., 12.2., 17.3., 17.5., 18.3., 18.4., 18.5., 19.1., 21.5., 22.4., 25.1. |
| Стандарт | 10 | 9.2.1., 9.2.2., 9.2.3., 10.1.3., 10.1.3., 12.2. 17.5., 26.1., 26.2., 26.5., 26.6. |
| Тамирчин | 12 | 6.1.8., 11.3.5., 11.3.9., 20.1., 20.2., 20.3., 20.3.1., 21.1., 22.1., 22.2., 22.3., 22.4. |
| Татвар | 2 | 25.2., 25.3., |
| Тэмцээн | 19 | 11.3.1., 11.3.2, 11.3.5., 11.3.7, 11.3.8., 13.1.2, 14.1.2., 17.1., 17.3., 17.4, 17.5., 17.6., 18.3., 19.1., 19.2., 19.3., 20.1.5., 23.1., 25.1., |
| Хөгжүүлэх | 11 | 1.1., 6.1.1., 6.1.1., 6.1.2., 6.1.3., 6.1.4., 7.1.1. 7.1.3., 8.1.3., 8.1.5., 8.1.7., 9.1.3. |
| Хөтөлбөр | 8 | 6.1.3., ~~6.1.4.,~~ 8.1.5., 9.2.1., 9.2.2., 10.1.5., 12.2., 14.1.3. |
| Хөгжлийн Бэрхшээл | 4 | 19.1., 19.2., 19.3., 26.3. |
| Цахим | 2 | 10.1.8., 11.3.8., |
| Шударга | 2 | 5.1.4., 20.2.2. |

Биеийн тамир, спортын хуулийн хэв загварыг тодорхойлохдоо зохицуулж буй харилцааг түлхүүр үгээр тогтоох аргыг ашиглахад спорт, тэмцээн уралдааны харилцаа илүү өргөн хүрээтэй сайн зохицуулагдаж, харин нийтийн биеийн тамир, идэвхтэй хөдөлгөөн, эрүүл амьдралын хэв маягтай холбогдсон харилцаа ерөнхий байдлаар туссан болох нь ажиглагдав.

Үндэсний статистикийн хороо (ҮСХ)-ноос 2019 онд зохион байгуулсан Цаг ашиглалтын судалгааны үр дүнгээс харахад Монгол улсын хэмжээнд 12, түүнээс дээш насны хүн амын хувьд дунджаар өдөрт ердөө **6 минутыг** л биеийн тамир, спортоор хичээллэхэд зарцуулсан үр дүн гарсан байсан.

Энэ нь манай улсын хэмжээнд эрүүл амьдралын нэг тулгуур болсон дасгал, хөдөлгөөн хийхэд иргэд цаг заваа зарцуулахгүй байна эсвэл зарцуулах боломж байхгүй байгааг харуулж байгаа юм.

Иймд дээрх онолын болон практик судалгааны үр дүнд тулгуурлан Биеийн тамир спортын тухай хуульд дараах асуудлын тусган шинэчлэн найруулах саналтай байна.

Хүснэгт 24. *Биеийн тамир спортын тухай хуулийн шинэчилсэн найруулгад тусгах санал*

|  |  |  |  |
| --- | --- | --- | --- |
|  | “АЛСЫН ХАРАА-2050” МОНГОЛ УЛСЫН УРТ ХУГАЦААНЫ ХӨГЖЛИЙН БОДЛОГЫН БАРИМТ БИЧИГ БОЛОН БУСАД ХОЛБОГДОХ ЭРХ ЗҮЙН ЭХ СУРВАЛЖ | БИЕИЙН ТАМИР, СПОРТЫН ТУХАЙ ХУУЛИЙН ЗҮЙЛ ЗААЛТ | НЭМЭЛТ ӨӨРЧЛӨЛТИЙН ҮЗЭЛ БАРИМТЛАЛ |
|  | “Алсын Хараа-2050”  гуравдугаар дүлэг амьдралын чанар ба дундаж давхарга |
| **1.** | - Идэвхтэй амьдралын хэвшилтэй иргэн, гэр бүлийг дэмжиж, биеийн тамир, спортын ээлтэй орчныг бүрдүүлнэ. | 1 дүгээр зүйл.**Хуулийн зорилт**  5.1.1.идэвхтэй хөдөлгөөн, спорт нь бүх нийтэд хүртээмжтэй, тогтвортой байх; | Олимпын харти болон “Алсын Хараа-2050” бодлогын баримт бичигт нийцүүлэх; |
| **2.** | - Биеийн тамир, спортын салбарын хүний нөөцийн хөгжил, чадавхжуулалт, дэмжлэгийг нэмэгдүүлнэ. | 8.1.4.суманд орон тооны биеийн тамирын арга зүйч ажиллуулах;  11.3.6.олон улсын холбооноос гаргасан тэмцээний болон шүүлтийн дүрмийг мөрдүүлэх, тамирчны **ёс зүйн** дүрмийг олон улсын дүрэмд нийцүүлэн баталж, мөрдүүлэх;  20.2.1.тамирчны **ёс зүйн** дүрэм, оролцож буй тэмцээний дүрэм болон гэрээгээр хүлээсэн үүргээ биелүүлэх; | Биеийн тамирын арга зүйчийн үүрэг, хариуцлага, ажлын байрны тодорхойлолтыг тусгах, хэн, ямар албан тушаалтантай зөвшилцөж томилохыг тогтох;  Нийслэл, дүүргийн хороодод арга зүйч ажиллуулах,  Тамирчин, Дасгалжуулагч, Шүүгч, Эмч болон төрийн албаны ёс зүйн хуульд хамрагдахаас бусад биеийн тамир, спортын ажилтны ёс зүйн зарим, хэм хэмжээний жишиг загварыг тодорхойлох; |
| **3.** | - Биеийн тамир, спортын салбарт цахим үйлчилгээ нэвтэрч, үндэсний нэгдсэн мэдээллийн сан бүрдсэн байна. | 10.1.10.бие бялдрын **түвшин тогтоох сорилыг** улсын хэмжээнд зохион байгуулах ажлыг мэргэжил, арга зүйн удирдлагаар хангах;  10.1.8.биеийн тамир, спортын **мэдээллийн нэгдсэн цахим санг** бүрдүүлэх;  11.3.8.холбооны бүтэц, үйл ажиллагаа, зохион байгуулсан спортын тэмцээн, наадам, тамирчны амжилт, спортын цол, зэрэг, **гишүүнчлэлээр мэдээллийн цахим сантай байх;** | Бие бялдрын түвшин тогтоох сорилын мэдээллийг цахим санд нэгтгэх;  “Спорт хаб” үйлчилгээг хэрэгжүүлэх **мэдээллийн нэгдсэн цахим санг** бүрдүүлэх эрх зүйн үндэс гаргах;  Холбоодын цахим сангийн жишиг загвар бүтээхэд дэмжлэг үзүүлэх; |
| **4.** | - Биеийн тамир, спортын үйлчилгээний чанар, гүйцэтгэлд тулгуурласан санхүүжилт, даатгалын тогтолцоо боловсронгуй болсон байна. | 24 дүгээр зүйл.Биеийн тамир, спортын **санхүүжилт** | Төсвийн бус буюу казино, хонжворт сугалаа, бооцоот тоглоомын холбогдох хуульд татварын зохих хувийг тусгай санд төвлөрүүлэх;  Мөн архи, тамхи болон электрон тамхины зохих хувийг тусгай санд төвлөрүүлэх;  Сангийн зориулалтыг тодорхой заах, нэн ялангуяа нийтийн биеийн тамирын чиглэлд зарцуулах тухай; |
| **5.** | - Биеийн тамир, спортоор хичээллэх, амьдралын зөв дадал хэвшилтэй болгох олон улсын стандарт, шаардлагад нийцсэн, тохилог, таатай орчныг бий болгоно. | 9.2.3.боловсролын сургалтын байгууллага, суралцагчдын сургуулийн орчинд идэвхтэй хөдөлгөөн, спортоор хичээллэх үндэсний **стандартад нийцсэн биеийн тамир, спортын заал, талбай, хэрэгсэл, тоног** төхөөрөмжтэй байх асуудлыг шийдвэрлэхэд дэмжлэг үзүүлэх.  26 дугаар зүйл.Биеийн тамир, спортын **барилга байгууламж**  25 дугаар зүйл.Биеийн тамир, спортын үйл ажиллагаанд **үзүүлэх дэмжлэг** | Идэвхтэй хөдөлгөөн, спортоор хичээллэх биеийн тамир, спортын заал, талбай, тоног төхөөрөмж, хэрэгсэлд тавигдах ерөнхий шаардлагыг тодорхойлох;  Биеийн тамир, спортын барилга, байгууламж, бараа, үйлчилгээнд ААНОАТ, НӨАТ, Үл хөдлөх хөрөнгийн болон Газрын төлбөрийн, Гаалийн татварын хөнгөлөлт, чөлөөлөлт үзүүлэх; |
|  | Монгол Улсын Ерөнхийлөгчийн 2022 оны 04 дүгээр сарын 05-ны өдрийн “Засгийн газарт чиглэл өгөх тухай” 43 дугаар зарлигт “Эрүүл Монгол Хүн” хөтөлбөрийн боловсруулж, хэрэгжилтийг хангахад авах арга хэмжээний хүрээнд 1.8-д “**Иргэд, хүүхэд залуучуудын чөлөөт цагийг зөв боловсон өнгөрөөх, биеийн тамир, спортоор хичээллэх орчин нөхцөлийг бүрдүүлэхэд** **зохион байгуулалт, хөрөнгө санхүүгийн дэмжлэг үзүүлж, энэ чиглэлээр үйл ажиллагаа явуулж байгаа аж ахуйн нэгж, байгууллагуудыг дэмжин хамтран ажиллах**,” тухай чиглэл өгсөн. |
| **6.** | Монгол Улс 2005 онд нэгдэн орсон “Спортод сэргээшийн эсрэг Копенгагены тунхаглал”-ын хүрээнд ЮНЕСКО-оос ирүүлсэн зөвлөмжид “Үндэсний хэрэгжилтийн Платформ” байгуулж ажиллах, Дэлхийн допингийн эсрэг агентлаг /WADA/-аас ирүүлсэн зөвлөмжид “Допингийн эсрэг үндэсний зөвлөл” байгуулж ажиллуулах, олон улсын конвенц, Копенгагены тунхаглал, Дэлхийн допингийн эсрэг кодыг хэрэгжүүлэн ажиллахыг зөвлөсөн.  Монгол Улсын Засгийн газрын 2022 оны 10 дугаар сарын 19-ний өдрийн дүрэм батлах тухай 376 дугаар тогтоолын хавсралтаар "Допингийн эсрэг үндэсний дүрэм"-ийг баталсан. | 21 дүгээр зүйл.Допингийн эсрэг үйл ажиллагаа | “Үндэсний Платформ” буюу зөвлөл байгуулах, бүрэлдэхүүн болон зохион байгуулалтын бүтцийн зохицуулалтыг хуульд тусгах, |

# **ЗУРАГ, ГРАФИК, ХҮСНЭГТИЙН ЖАГСААЛТ**

График 1. *Дасгал, хөдөлгөөн тогтмол хийдэг эсэх, хүйс, насны бүлгээр, хувиар*

График 2. *.Дасгал, хөдөлгөөн тогтмол хийдэг хүн амын хувь, хүйс, насны бүлгээр*

График 3. *Дасгал, хөдөлгөөн тогтмол хийдэг судалгаанд хамрагдсан хүн амын хувь, ажил эрхлэлтийн байдлаар*

График 4*. Биеийн тамир, спортоор хичээллэх нь хэр чухал болохыг үнэлсэн байдал, судалгаанд хамрагдсан хүн амын өөрсдийнх нь дасгал, хөдөлгөөн тогтмол хийдэг эсэхээр, дүнд эзлэх хувиар*

График 5. *Дасгал, хөдөлгөөн хийдэггүй үндсэн шалтгаан, дүнд эзлэх хувиар*

График 6. Зарим улс орны спортоор тогтмол хичээллэгчдийн хувь

График 7. Спортын салбарын мэргэжлийн ажилтны тоо

График 8. спортын клубийн чиглэлээр төрийн бус байгууллага

График 9*. Спортын баг, тамирчдын амжилтад нөлөөлөх хүчин зүйлс, судалгаанд хамрагдсан иргэдийн тодорхойлсноор, хувиар*

График 10. *Биеийн тамир, спортын арга хэмжээ*

График 11. *Биеийн тамир, спортын арга хэмжээ, чанараар*

График 12*. Биеийн тамир, спортын арга хэмжээнд оролцогч*

График 13. *Тамирчид, бүсээр*

График 14. *Тамирчид, спортын төрлөөр*

График 15. *Тамирчин түүний дасгалжуулагчийг шагнаж урамшуулах, мөнгөн шагнал*

График 16. *Мэдээллийн нэгдсэн санд бүртгэлтэй тамирчин, шүүгчдийн тоо*

График 17. *Шинээр цол авсан тамирчид, хүйсээр*

График 18. *Шинээр цол авсан тамирчид, цолоор*

График 19. *Цолтой шүүгчид, хүйсээр*

График 20. *Улсын төсвөөс санхүүжүүлсэн арга хэмжээ*

График 21. *Төрийн салбарын хөрөнгө оруулалт*

График 22. *Монгол Улсын төсвийн санхүүжилт*

График 23. *Солонгосын спортыг дэмжих сангийн нийт төвлөрсөн хөрөнгө, жилээр*

График 24. *Засгийн газраас олгосон санхүүжилт болон Солонгосын спортыг дэмжих сангийн спортод хөрөнгө оруулсан хувь хэмжээ*

График 25. *Бусад спортын үйл ажиллагааны тасалбараас олсон орлого*

График 26. *Япон улсын спортын зөвлөл түүний бүтэц*

График 27. *Спортыг дэмжих сангийн бүтэц*

График 28. *Спортын барилга, дүнд эзлэх хувиар*

График 29. *Биеийн тамир, спортын барилга, бүсээр*

График 30. *Спортын барилга байгууламж*

График 31. *Хувийн хөрөнгөөр баригдсан спортын барилга байгууламж*

График 32 *.Дасгал хөдөлгөөн хийхэд хамгийн чухал хүчин зүйлс, хувиар*

График 33*. Дасгал, хөдөлгөөн хийдэг газар, дүнд эзлэх хувиар*

Хүснэгт 1. *Спортоор хичээллэх замаар биеийн тамирыг хөгжүүлэх үйл ажиллагааны хүртээмж хэр байгааг иргэдийн үнэлсэн үнэлгээ, хүйс, насны бүлгээр, дүнд эзлэх хувиар*

Хүснэгт 2. .*Спортоор хичээллэх замаар биеийн тамирыг хөгжүүлэх үйл ажиллагааны хүртээмж хэр байгааг иргэдийн үнэлсэн үнэлгээ, аймаг, дүүргээр, дүнд эзлэх хувиар*

Хүснэгт 3 *.Дасгал, хөдөлгөөн хийдэггүй үндсэн шалтгаан, хүйс, насны бүлэг, ажил эрхлэлтийн байдлаар, дүнд эзлэх хувиар*

Хүснэгт 4. *Дасгал хөдөлгөөн хийхгүй байгаа үндсэн шалтгааныг аймаг, дүүргээр харуулсан бөгөөд онцгой өндөр байгаа дүнгүүдийг хараар тодруулсан.*

Хүснэгт 5. *Төрөөс биеийн тамир, спортыг хөгжүүлэхэд хэр зэрэг анхаарал тавьж байгаад иргэдийн өгсөн үнэлгээ, хүйс, насны бүлэг, ажил эрхлэлтийн байдлаар, дүнд эзлэх хувиар*

Хүснэгт 6.*Төрөөс биеийн тамир, спортыг хөгжүүлэхэд хэр зэрэг анхаарал тавьж байгаад иргэдийн өгсөн үнэлгээ, аймаг, дүүргээр, дүнд эзлэх хувиар*

Хүснэгт7. *Хуулийн үзэл санааны шинжилгээ*

Хүснэгт8. *Магадлан итгэмжлэгдсэн спортын клуб*

Хүснэгт 9. Магадлан итгэмжлэгдсэн спорт, клубуудын талаарх иргэдийн мэдлэг, ойлголт, хүйс, насны бүлэг, ажил эрхлэлтийн байдлаар, дүнд эзлэх хувиар

Хүснэгт 10. Магадлан итгэмжлэгдсэн спорт, клубуудын талаарх иргэдийн мэдлэг, ойлголт, аймаг, дүүргээр, дүнд эзлэх хувиар

Хүснэгт 11. *Спортын баг, тамирчдын амжилтад нөлөөлөх хүчин зүйлс, судалгаанд хамрагдсан иргэдийн тодорхойлсноор, хүйс, насны бүлгээр, хувиар*

Хүснэгт12. *Спортын баг, тамирчдын амжилтад нөлөөлөх хүчин зүйлс, аймаг, дүүргээр, хувиар*

Хүснэгт 17. *Спортын заал, дүүргээр, 2022*

Хүснэгт18. *Дасгал, хөдөлгөөн хийхэд хамгийн чухал хүчин зүйлс, хүйс, насны бүлэг, ажил эрхлэлтийн байдлаар, хувиар*

Хүснэгт19. *Дасгал, хөдөлгөөн хийхэд хамгийн чухал хүчин зүйлс, аймаг, дүүргээр, хувиар*

Хүснэгт20. *Дасгал, хөдөлгөөн хийдэг газар, хүйс, насны бүлэг, ажил эрхлэлтийн байдлаар, дүнд эзлэх хувиар*

Хүснэгт 21. *Биеийн тамир, спортын байгууллагын дэмжлэг, хүртээмжийг сайжруулахын тулд цаашид анхаарах шаардлагатай асуудлууд, хүйс, насны бүлгээр, хувиар*

Хүснэгт 22. *Биеийн тамир, спортын байгууллагын дэмжлэг, хүртээмжийг сайжруулахын тулд цаашид анхаарах шаардлагатай асуудлууд, аймаг, дүүргээр, хувиар*

Хүснэгт 23. *Биеийн тамир, спортын хуулийн хэв загвар*

Хүснэгт 24. *Биеийн тамир спортын тухай хуульд нэмэлт өөрчлөлт оруулах санал*

Зураг 1. *Спортын салбарын төр хувийн хэвшлийн түншлэл*

Зураг 2. *Спортын барилга, өссөн дүнгээр*

Зураг 3. *Спортын заал, аймаг, нийслэлээр 2022*

Зураг 4. *Спортын гадаа талбай, өссөн дүнгээр*

# **АШИГЛАСАН ЭХ СУРВАЛЖИЙН ЖАГСААЛТ**

**Бодлогын бичиг баримт:**

1. “Алсын хараа-2050” Монгол Улсын урт хугацааны хөгжлийн бодлого

**Монгол улсын хууль:**

1. Хууль тогтоомжийн тухай хууль

2. Монгол Улсын Үндсэн хууль

3. Биеийн тамир, спортын тухай хууль

4. Засгийн газрын 2016 оны 01 дүгээр сарын 25-ны өдрийн “Аргачлал батлах тухай” 59 дүгээр тогтоол

5. Засгийн газрын тусгай сангийн тухай хууль

6. Аж ахуйн нэгжийн албан татварын тухай хууль

7. Гаалийн тариф, гаалийн татварын тухай хууль

8. Нэмэгдсэн өртгийн албан татварын тухай хууль

**Олон улсын биеийн тамир, спортын баримт бичиг:**

1. Олимпын харти

2. Олон улсын Олимпын хорооны ёс зүйн дүрэм

3. Спортод сэргээш хэрэглэхийн эсрэг олон улсын конвенц

4. Спортод сэргээшийн эсрэг Копенхагены тунхаглал

5. Дэлхийн допингийн эсрэг код;

**Гадаад орнуудын биеийн тамир, спортын хуулиуд:**

Япон улсын Спортыг дэмжих тухай хууль

БНСУ-н Спортыг дэмжих тухай хууль

Финлянд улсын Спорт, биеийн тамирын тухай хууль

ХБНГУ-н Спортын тухай хууль

**Судалгааны тайлан:**

1. Биеийн тамир, спортын салбараас зохион байгуулж буй үйл ажиллагаа, засгийн газрын тогтоол шийдвэрийн биелэлтэд хэрэглэгчийн үнэлгээ хийх зөвлөх үйлчилгээний тайлан. 2021 он

2. Иргэдийн сэтгэл ханамжийн судалгаа. 2021 он

3. Биеийн тамир, спортын статистикийн эмхэтгэл. 2021-2023

---оОо---

1. Биеийн тамир, спортын салбараас зохион байгуулж буй үйл ажиллагаа, засгийн газрын тогтоол шийдвэрийн биелэлтэд хэрэглэгчийн үнэлгээ хийх зөвлөх үйлчилгээний тайлан. 2021 он [↑](#footnote-ref-1)
2. Биеийн тамир, спортын тухай хууль; [↑](#footnote-ref-2)
3. БНСУ-н Спортыг дэмжих тухай хууль [↑](#footnote-ref-3)
4. Финлянд улсын Спорт, биеийн тамирын тухай хууль [↑](#footnote-ref-4)
5. Япон улсын Спортыг дэмжих тухай хууль [↑](#footnote-ref-5)
6. The development of sport ploicy and management in South Korea, Eunah Hong, 2014 [↑](#footnote-ref-6)
7. 2022 KSPO PR Brochure [↑](#footnote-ref-7)
8. <https://www.jpnsport.go.jp/corp/english/about/tabid/384/Default.aspx> [↑](#footnote-ref-8)
9. <https://www.jpnsport.go.jp/corp/english/about/tabid/396/Default.aspx> [↑](#footnote-ref-9)
10. <https://www.statista.com/statistics/1219568/japan-sports-promotion-fund-subsidy-by-category/> [↑](#footnote-ref-10)
11. Германы спортыг дэмжих сан-Stiftung Deutsche Sporthilfe**-***германаар*<https://de.wikipedia.org/wiki/Stiftung_Deutsche_Sporthilfe> [↑](#footnote-ref-11)
12. Motivator-*германаар* [↑](#footnote-ref-12)
13. Event- [↑](#footnote-ref-13)
14. Förderer- [↑](#footnote-ref-14)
15. Benefiz- [↑](#footnote-ref-15)
16. промиль [↑](#footnote-ref-16)
17. Иргэдийн сэтгэл ханамжийн судалгаа. 2021 [↑](#footnote-ref-17)